title: ককাটিয়েল

text: ককাটিয়েল Calyptorhynchinae উপগোত্রের গণগুলোর ভেতর অন্তর্ভুক্ত হবার চাইতে যে Nymphicinae উপগোত্রে বেশি উপযোগী তা প্রমাণ করে এর কোষীও নিউক্লিয়াসের ফাইব্রিনোজেন জিনের ইনট্রন ৭ নিউক্লিওটাইডের সিকোয়েন্স বিশ্লেষণ করা আরেকটি গবেষণা ।


title: ককাটিয়েল

text: ককাটিয়েল এখন Cacatuidae পরিবারের জৈববৈজ্ঞানিকভাবে শ্রেণীবিন্যাসকৃত সদস্য । কাকাতুয়া পরিবারের জৈবিক বৈশিষ্ট্য যেমন, খাঁড়া ঝুঁটি, পিত্তাশয়, নিচের দিকের পাউডার পালক, পালকে সাজানো নীল ও সবুজ রঙয়ের মাঝে চাপা মেঘের মত স্তর এবং ঠোঁটের চারপাশে বৈশিষ্ট্যপূর্ণ মুখের পালক যেগুলো Cacatuidae গোত্রের বাইরে খুব কম দেখা যায়, সেই বৈশিষ্ট্যগুলো ককাটিয়েলের মধ্যে পাওয়া যায় ।


title: ককাটিয়েল

text: খাঁচাবন্দি ককাটিয়েল সাধারণত ১৬ থেকে ২৫ বছর বাঁচে । রেকর্ড অনুযায়ী কিছু কিছু ক্ষেত্রে ককাটিয়েল ১০ থেকে ১৫ বাঁচে; ককাটিয়েলের ৩২ বছর বেঁচে থাকারও রেকর্ড আছে । একটি ককাটিয়েল পাখি অবশ্য ৩৬ বছর বেঁচে ছিল । এগুলো সাধারণত নির্ভর করে খাবার, পরিবেশ আর ওড়ার জায়গার উপর ।


title: ককাটিয়েল

text: ককাটিয়েল অস্ট্রেলিয়ার স্থানীয় পাখি । যেসব অঞ্চলে মরু, বিস্তৃত অনুর্বর ভূমি বা কিছুটা শুস্ক বিস্তীর্ণ ভূমি আছে, সেসব অঞ্চলে এদের বেশি দেখা গেলেও সবসময় পানির কাছাকাছি থাকে । এরা যাযাবর শ্রেণীর পাখি । যেখানে খাবার আর পানির প্রাচুর্য, সেখানে এরা উড়ে যেতে সময় নেয় না । প্রকৃতিতে ককাটিয়েলকে সাধারণত জোড়া বা ছোট ঝাঁক হিসেবে পাওয়া যায় । অনেক সময় অনেকগুলো ককাটিয়েলকে একসাথে ঝাঁক বেঁধে পানি খেতে দেখা যায় । অনেক কৃষকের কাছে এরা মূর্তিমান আতঙ্ক । এরা প্রায়ই ক্ষেতে হামলা করে চাষ করা ফসল খেয়ে আসে । অস্ট্রেলিয়ার অতি উর্বর দক্ষিণ-পশ্চিম ও দক্ষিণ-পূর্ব দিকে, সুবিশাল ওয়েস্টার্ন অস্ট্রেলিয়ান মরুভূমিতে এবং কেপ ইয়র্ক পেনিনসুলা উপদ্বীপে এরা অনুপস্থিত । ককাটিয়েল একমাত্র কাকাতুয়া প্রজাতি যারা কিছু কিছু ক্ষেত্রে জন্মের প্রথম বছরের শেষের দিকেই বাচ্চা দেয়া শুরু করে দেয় ।


title: ককাটিয়েল

text: প্রকৃতিতে বাচ্চা ককাটিয়েলকে নর / মাদিতে আলাদা করা খুব কঠিন । ডিম ফোটার পর থেকে প্রথম পালক বদলানোর আগ পর্যন্ত সব বাচ্চা ও অল্পবয়স্ক ককাটিয়েলকে দেখতে মাদির মত লাগে । এদের লেজের পালকের অঙ্কিয় তলে আনুভূমিক হলুদ রঙ্গের সরু রেখা বা চিকন দাগ দেখা যায় । পাখায় ওড়ার প্রাথমিক পালকের অঙ্কিয় বা নিচের দিকে বিন্দু বিন্দু হলুদ রঙ্গের ফোঁটা থাকে । মাথা ও ঝুঁটি ধূসর রঙ্গের হয় এবং প্রত্যেক বাচ্চার গলায় হাল্কা কমলা রঙ্গের দাগ থাকে ।


title: ককাটিয়েল

text: বেশিরভাগ পাখিপ্রজাতির মধ্যেই যৌন দ্বিরুপতা বিদ্যমান । প্রাপ্তবয়স্ক ককাটিয়েল যৌন দ্বিরুপী হয় । ডিম থেকে বাচ্চা ফোটার ছয় থেকে নয় মাসের মাথায় ককাটিয়েল প্রথমবার পালক বদলায় । এসময় এদের যৌন দ্বিরুপতা অর্থাৎ নর ও মাদির আলাদা বৈশিষ্ট্য সুস্পষ্ট হয়ে ওঠে । পুরুষ পাখির ক্ষেত্রে এদের পাখা ও লেজের পালকের নিচের দিকের হলুদ বা হলুদাভ অথবা সাদা বা সাদাভ রেখা, ফোঁটা ও দাগগুলো অদৃশ্য হয়ে যায় । ঝুঁটি ও গলার ধূসর পালকগুলো পরিবর্তিত হয়ে গাঢ় হলুদ রঙ্গের পালকে পরিণত হয় । এসময় গলার কমলা দাগটি আরো উজ্জ্বল ও স্পষ্ট হয়ে ওঠে । স্ত্রী পাখির ক্ষেত্রে মুখ ও ঝুঁটির পালক সাধারণত ধূসরই থাকে । তবে এদের গলায়ও কমলা দাগ থেকে যায় । বেশিরভাগ ক্ষেত্রেই স্ত্রী পাখির লেজের পালকের নিচের দিকের আনুভূমিক দাগ ও রঙগুলো আগের মত থেকে যায় ।


title: ককাটিয়েল

text: ককাটিয়েলের পালক ও অন্যান্য রঙ আসে মূলত দুটি রঞ্জক থেকেঃ মেলানিন ও লাইপোক্রোম । ককাটিয়েলের পালক, চোখ, ঠোঁট ও পায়ের রঙ ধূসর হয় মেলানিনের কারণে । আর মুখ ও লেজের হলুদ রঙ এবং গলার কমলা রঙ আসে লাইপোক্রোম থেকে । যদি কোন রঙের বৈশিষ্ট্য প্রকাশের ক্ষেত্রে, যেমন পালকের রঙ ধূসর নাকি হলুদ অথবা কমলা হবে এক্ষেত্রে মেলানিন ও লাইপোক্রোম দুটি রঞ্জকই উপস্থিত থাকলে মেলানিন সবসময় লাইপোক্রোম এর বৈশিষ্ট্য প্রকাশে বাঁধা দিয়ে ধূসর রঙের পালক সৃষ্টি করে ।


title: ককাটিয়েল

text: বয়স বাড়ার সাথে সাথে পুরুষ পাখির মুখের দিকে মেলানিনের পরিমাণ কমে লাইপোক্রোমকে জায়গা ছেড়ে দেয় । তাই লাইপোক্রোম এর প্রভাবে পুরুষ পাখির মাথা, গলা ও মুখমণ্ডল অঞ্চলে হলুদ ও কমলা রঙ স্পষ্ট হয়ে প্রভাব বিস্তার করে । এসময় দেহের নিচের দিকে মেলানিনের পরিমাণ বেড়ে যাওয়ায় লেজের পালকের হলুদ রঙগুলো অদৃশ্য হয়ে যায় ।


title: ককাটিয়েল

text: আরেকটি পরিবর্তন আসে গলার স্বরে । প্রাপ্তবয়স্ক পুরুষ পাখির ডাক স্ত্রী পাখির তুলনায় আরো তীব্র ও গাঢ় হয় ।


title: কায়লানি লেই

text: কায়লানি লেই (; জন্মঃ ৫ই অগাস্ট, ১৯৮০) একজন ফিলিপিনো-চৈনিক বংশোদ্ভূত মার্কিন নারী যৌন শিল্পী।


title: কায়লানি লেই

text: কায়লানি সিঙ্গাপুরে জন্মালেও সে তাঁর বাল্যজীবন মার্কিন যুক্তরাষ্ট্রের, ম্যাসাচুসেট্‌সে অতিবাহিত করেন।


title: কায়লানি লেই

text: লেই যৌন শিল্পে প্রখ্যাত নির্মাতা কোম্পানি উইকেড পিকচার্সের একজন প্রাক্তন অভিনেত্রী।


title: কায়লানি লেই

text: কায়লানি তাঁর প্রাপ্তবয়স্ক চলচ্চিত্রতে কাজ করা ছাড়াও সে একজন রেডিও জকিও বটে যেখানে সে "মি সো হর্নি উইথ কল্যাণী লেই" নামরে একটি অনুষ্ঠান পরিবেশন করেন। এছাড়াও তিনি বিভিন্ন কামুক ফোটোগ্রাফীতেও কাজ করেন।


title: কায়লানি লেই

text: ইন্টারনেট অ্যাডাল্ট ফিল্ম ডাটাবেজ অনুযায়ী তিনি ২০০ এর বেশী প্রাপ্তবয়স্ক চলচ্চিত্রে কাজ করেছেন; এগুলির মধ্যে "বিউটিফুল", "কল্যাণী আনলিজেড" এবং "স্পেস নাট" ইত্যাদি উল্লেখযোগ্য।


title: কায়লানি লেই

text: ২০১০ সালে, কায়লানি উইকেড পিকচার্স প্রযোজিত চলচ্চিত্র "ওল-স্টার এন্টি-পাইরেসি পিএসএ"তে অ্যালেক্ট্রা ব্লুর সাথে পার্শ্বচরিত্রে অভিনয় করে।


title: কায়লানি লেই

text: ২০১১ সালে, কমপ্লেক্স নামক একটি পত্রিকা ""এশিয়ার সর্বকালীন প্রথম পঞ্চাশ উদ্দীপক অভিনেত্রী"র" তালিকায় কায়লানি লেইকে #২৪ তম স্থান প্রদান করে।


title: কায়লানি লেই

text: এছাড়াও লেই "জেইন'স সেক্স ক্রনিকলস" নামের একটি দূরদর্শন ধারাবাহীকের কিছু অংশে কাজ করেন। এবং ২০১৩ সালে, তিনি একটি ডকুমেন্টারি চলচ্চিত্র "রিসকি বিজনিস: এ লুক ইনসাইড আমেরিকা'স অ্যাডাল্ট ফিল্ম ইন্ডাস্ট্রি"তেও অভিনয় করেন।


title: কায়লানি লেই

text: কায়লানি, ২০০৫ থেকে ২০০৬ সাল পর্যন্ত নিউজিল্যান্ড নিবসী বয়রন কেল্লেহারের সাথে লাইন মারে (ডেটিং করে)। ২০০৬ সাল পর্যন্ত তারা একসাথে বসবাসও করে।


title: জন অ্যান্ডারসন, প্রথম ভাইকাউন্ট ওয়েভার্লি

text: জন অ্যান্ডারসন, ১ম ভাইকাউন্ট উয়েভারলি জি.সি.বি, ও.এম, জি.সি.এস.আই, জি.সি.আই.ই,এফ.আর.এস(৮ই জুলাই ১৮৮২ - ৪ঠা জানুয়ারি ১৯৫৮) একজন ব্রিটিশ সরকারি কর্মকর্তা  এবং রাজনীতিবিদ ছিলেন যিনি দ্বিতীয় বিশ্বযুদ্ধকালীন মন্ত্রিসভায় তার অবদানের জন্য খ্যাতি অর্জন করেন, যে কারণে তিনি "হোম ফ্রন্ট প্রধানমন্ত্রী" উপনামে পরিচিতি লাভ করেন। তিনি স্বরাষ্ট্র সচিব, কাউন্সিলের লর্ড প্রেসিডেন্ট এবং অর্থমন্ত্রী হিসেবে দায়িত্ব পালন করেন| তাঁর নামে অ্যান্ডারসন আশ্রয়কেন্দ্রের নামকরণ করা হয়।


text: তিনি মিডিওথিয়ানে অবস্থিত ডালকিথ স্টেটের এস্কব্যাঙ্কে জন্মগ্রহন করেন। তিনি এডিনবার্গ বিশ্ববিদ্যালয় থেকে গণিত শাস্ত্র ও  ভূ-বিদ্যা এবং লিপজিগ বিশ্ববিদ্যালয় হতে রসায়নশাস্ত্র অধ্যয়ন করেন এবং ইউরেনিয়ামের থিউরি লিখেন। তিনি অসংখ্য পুরষ্কার প্রাপ্ত মেধাবী ছাত্র ছলেন কিন্তু ২২ বছর বয়সে সিদ্ধান্ত নেন যে বিজ্ঞানের কর্মজীবন পরিহার করে ব্রিটিশ সিভিল সার্ভিস পরীক্ষায় অংশ গ্রহণ করবেন, তিনি প্রথম হলেন এবং পাশাপাশি অর্থনীতিতে ডিগ্রি অর্জন করেন। পরবর্তী জীবনে তিনি সম্মান জনক রয়েল সোসাইটির ফেলো নির্বাচিত হন।


text: তিনি ১৯০৫ সালে ঔপনিবেশিক দপ্তরে যোগ দান করেন।


text: অ্যান্ডারসন মাত্র চৌত্রিশ বছর বয়সে ১৯১৭ সালে নৌপরিবহন (নতুন) মন্ত্রণালয়ের সিভিল সার্ভিস কর্মীদের প্রধান হন। পরবর্তীতে, তিনি আয়ারল্যান্ডের আন্ডার-সেক্রেটারি হিসেবে দায়িত্ব পালন করেন এবং ১৯২২ সালে হোম অফিসে, রাজ্যের স্থায়ী আন্ডার-সেক্রেটারি হন যেখানে ১৯২৬ সালে তাঁকে সাধারণ ধর্মঘটের মোকাবিলা করতে হয়েছিল। সিভিল সার্ভিস কর্মজীবনে ১৯৩২ থেকে ১৯৩৭ সাল পর্যন্ত বাংলার গভর্নর নিযুক্ত হন।


text: অ্যান্ডারসন, ১৯৩৮ সালের গোঁড়ার দিকে স্কটিশ বিশ্ববিদ্যালয় কর্তৃক জাতীয় সরকারের নির্দলীয় সমর্থক হিসাবে হউজ অব কমন্সের জাতীয় সংসদের স্বতন্ত্র সদস্য নির্বাচিত হন। সেই বছর-ই অক্টোবরে নেভিল চেম্বারলিন ক্যাবিনেটের লর্ড প্রিভি সীলে যোগদান করেন। সেই ক্ষমতা বলে তিনি, বিমান হানা প্রস্তুতির দায়িত্বে নিয়োজিত হন। তিনি "অ্যান্ডারসন আশ্রয়কেন্দ্র" নামে বিমান হানা আশ্রয় শিবির উন্নয়নের সূচনা করেন, যা দেখতে অনেকটা ধাতুর তিরী চোঙ্গের মত ছিল, বাগানে বসেই এর অংশগুলো পরস্পর জুড়ে দিয়ে তা নির্মাণ করা যেত।


text:
যুদ্ধ ছড়িয়ে পড়লে অ্যান্ডারসন ১৯৩৯ সালে, স্বরাষ্ট্রসচিব এবং স্বরাষ্ট্র মন্ত্রি যৌথ দপ্তরের দায়িত্ব গ্রহণ করেন, উক্ত পদ সমুহে  তিনি উইনসটন চার্চিলের অধীনে
ন্যস্ত হন, প্রায়শই সামরিক মন্ত্রিসভায় তাঁর সহচর হতেন। তিনি বেসামরিক প্রতিরক্ষা কাজের দায়িত্ব নিতেন। চেম্বারলিন, ভগ্ন স্বাস্থের কারণে
পদত্যাগ করায় হার্বার্ট মরিসনে দ্রুত রদবদলের ক্ষেত্রে তিনি তাঁর স্থলাভিশিক্ত হন। তিনি পরিষদের লর্ড প্রেসিডেন্ট এবং ওয়ার ক্যাবিনেটের পূর্ণ দায়িত্ব প্রাপ্ত সদস্য নির্বাচিত হন।
তিনি ১৯৪১ সালে আভা (বডলি) উইগ্রাম কে বিয়ে করেন যিনি একজন সিনিয়র সরকারি কর্মচারী রালফ উইগ্রাম এর বিধবা স্ত্রী ছিলেন, যে ১৯৩০ সালে
গোপন সামরিক তথ্য উইনস্টন চার্চিলকে দিয়েছিল।


text:
প্রধানমন্ত্রী, রাজা ষষ্ঠ জর্জকে জানুয়ারী ১৯৪৫ সালে পরামর্শ দিতে গিয়ে লিখেছিলেন যে, তিনি এবং তাঁর সেকেন্ড-ইন-কমান্ড (এবং আপাত উত্তরাধিকারী)
অ্যান্থনি ইডেন যদি যুদ্ধের সময় মারা যান তবে জন অ্যান্ডারসন প্রধানমন্ত্রী হবেনঃ 'it is the Prime Minister's duty to advise Your Majesty to send for Sir John Anderson in the event of the Prime Minister and the Foreign Secretary being killed.' অ্যান্ডারসন যদিও কোন রাজনৈতিক দলের সদস্য ছিলেন না তথাপি চার্চিল মনে করতেন যে জাতীয় সরকারের নেতৃত্ব দেওয়ার ক্ষমতা তাঁর ছিল এবং
জোট সরকারের রক্ষণাবেক্ষণ কল্পে এমন একজন স্বাধীন ব্যক্তিত্ব অপরিহার্য ছিল।


text:
অর্থমন্ত্রী স্যার কিংসলে উডের অপ্রত্যাশিত মৃত্যুর পর অ্যান্ডারসন উক্ত পদে নিযুক্ত হন। চ্যান্সেলর হিসেবে কমন্স এর একটি লিখিত জবাবে
১২ই জুন ১৯৪৫ সালে তিনি গ্রেট ব্রিটেন, সঙ্গীত ও শিল্পকলায়(CEMA)অনুপ্রেরণা জন্য কাউন্সিলে একটি আন্তঃ আর্টস কাউন্সিল সৃষ্টির ঘোষণা করেন।
তিনি জুলাই ১৯৪৫ সালের গুড়ার দিকে সাধারণ নির্বাচনে শ্রমিক দল বিজয় লাভ করা পর্যন্ত পদে বহাল ছিলেন(আগস্ট পর্যন্ত ঘোষণা স্থগিত রাখা হয়ে ছিল)।


text:
বিশ্ববিদ্যালয়ের আসনে ১৯৫০ সালে সাধারণ নির্বাচনে বিলুপ্ত করা হলে তিনি কমন্স ত্যাগ করেন।
এদিকে, তিনি মার্চ ১৯৪৬ সালে লন্ডনের বন্দর কর্তৃপক্ষের চেয়ারম্যান এবং একই বছর রয়েল অপেরা হাউজের চেয়ারম্যান হন।
তিনি পরবর্তী পদে এগারো বছর আসীন ছিলেন।


text:
তিনি অক্টোবর ১৯৫১ সালে গঠিত চার্চিলের শান্তিকালীন প্রশাসনে যোগদানের প্রস্তাব প্রত্যাখ্যান করেন, এবং
১৯৫২ সালে সাসেক্স কাউন্টির উয়েসডেন ভাইকাউন্ট উয়েভারলি হওয়ার ছয় বসর পর ৭৫ বছর বয়সে লন্ডনে, ল্যমবেথ,
স্টেট থমাস হাসপাতালে শেষ নিঃশ্বাস ত্যাগ করেন।


title: মাইকেল ন্যাচবুল, পঞ্চম ব্যারন ব্র্যাবোর্ন

text: মাইকেল হার্বার্ট রুডল্ফ ন্যচাবুলা, ৫ম ব্যারন ব্র্যাবোর্ন জি.সি.এস.আই, জি.সি.আই.ই, এম.সি(৮ই মে ১৮৯৫ – ২৩শে ফেব্রুয়ারী ১৯৩৯)একজন ব্রিটিশ পিয়ার ও সৈনিক এবং ৪র্থ ব্যারন ব্র্যাবোর্ন পুত্র ছিলেন।


text: দীক্ষা প্রাপ্ত মাইকেল হার্বার্ট রুডল্ফ ন্যচাবুলা-হুজেসেন, ১৯১৯ সালে তাঁর উপনাম হুজেসেন অংশ ডিড পল কর্তৃক বাদ দিয়ে দেন। ন্যচাবুলা উইলিংটন কলেজে এবং উলউইচে রয়্যাল মিলিটারি একাডেমীতে অধ্যয়ন করেন। তিনি রয়্যাল আর্টিলারিতে লেফটেন্যান্ট পদে এবং আর.এ.এফ-এ ক্যাপ্টেন পদে উন্নিত হন। তিনি প্রথম বিশ্বযুদ্ধে অংশগ্রহন করেন(তিনবার উল্লেখিত)এবং মিলিটারি ক্রসে ভূষিত হন। তিনি ২২শে জানুয়ারী ১৯১৯সালে লেডি ডোরিন ব্রাউনের সাথে পরিণয় সুত্রে আবদ্ধ হন যিনি, ৬ষ্ঠ স্লিগো মার্কুইস কন্যা ছিলেন এবং তাদের দুটি সন্তান ছিল:ন্যচাবুলা ১৯৩১ সালে কনজারভেটিভ পার্টির এশফর্ডের সংসদ (এমপি) নির্বাচিত হন এবং ১৯৩২ থেকে ১৯৩৩ সাল পর্যন্ত ভারতের পররাষ্ট্রমন্ত্রী, স্যামুয়েল হোয়ারের সংসদীয় একান্ত সচিব হিসেবে দায়িত্ব পালন করেন। তাঁর পিতার মৃত্যুর পর ১৯৩৩ সালে তিনি ব্যারন ব্র্যাবোর্ন উপাধি প্রাপ্ত হন, যা বোম্বে গভর্নরের নিকট থেকে দেয়া হয় এবং Knight Grand Commander of the Order of the Indian Empire হিসেবে নিযুক্ত হন। বোম্বের গভর্নর অ্যান্থনি ডি মেলোর সাথে জমি আলোচনার পর ১৯৩৬ সালে তিনি ভারতের ক্রিকেট ক্লাবের (সিসিআই) ঐতিহাসিক ব্র্যাবোর্ন ক্রিকেট স্টেডিয়াম গ্রাউন্ডের ভিত্তিপ্রস্তর স্থাপন করেন। তিনি ১৯৩৭ সালে Knight Grand Commander of the Order of the Star of India হন এবং ১৯৩৯ সাল পর্যন্ত বাংলার গভর্নর ছিলেন এবং উক্ত বছরেই মারা যান।


text: তাঁর বিধবা প্রবীণ স্ত্রী লেডি ডোরিন ব্রাউন ১৯৭৯ সালে প্রোভিশনাল আইরিশ রিপাবলিকান আর্মিদের লুই মাউন্টব্যাটেন, বার্মার ১ম আর্ল মাউন্টব্যাটেন বম্বিং বোটের বোমার আঘাতে নিহত হন। তাদের এক পৌত্র ও এ আক্রমনে নিহত হন। His widow, The Dowager Lady Brabourne, was murdered in the 1979 bombing by the Provisional Irish Republican Army bombing of Louis Mountbatten, 1st Earl Mountbatten of Burma's boat. One of their grandsons also died in the bombing.


title: কিট্টী জাং

text: কিট্টী জাং (), (জন্মঃ ২৪শে অক্টোবর, ১৯৮৪) একজন কোরীয় বংশোদ্ভূত মার্কিন নারী যৌন শিল্পী। ২০০৩ সালে সে প্রথমবার ক্যামেরার সমনে নগ্ন হন। তখন তার বয়স ১৮ হলেও তাকে দেখতে একজন কিশোরী মনে হতো। এনিয়ে অনেক উদ্বেগও দেখা দিয়েছিলো। তার প্রায় সমতল বুক ও কিশোরীসুলভ আচরণ তাঁকে আরও বেশী জনপ্রিয় করে তুলে। ইন্টারনেট অ্যাডাল্ট ফিল্ম ডেটাবেজ অনুযায়ী সে এখনও পর্যন্ত সর্বমোট ১১৭টির মতো প্রাপ্তবয়স্ক চলচ্চিত্রে কাজ করেছেন।


title: শঙ্করপুর মৎস্য বন্দর

text: শঙ্করপুর মৎস্য বন্দর পশ্চিমবঙ্গে অবস্থিত একটি সামুদ্রিক মৎস আহরণ কেন্দ্র। বন্দরটি দীঘা শহরের কাছেই অবস্থিত।


title: শঙ্করপুর মৎস্য বন্দর

text: এটি দীঘা থেকে ১৪ কিমি পূর্বে বঙ্গোপসাগর এর তীরে পূর্ব মেদিনীপুর জেলায় অবস্থিত।কলকাতা থেকে এটি ১৯৮ কিমি দূরে অবস্থিত।


title: শঙ্করপুর মৎস্য বন্দর

text: এই বন্দরটিতে মোট ৫০০ টি নথিভুক্ত ট্রলার ও মাছধরা নৌকা রয়েছে।


title: শঙ্করপুর মৎস্য বন্দর

text: বন্দরটি দুটি ধাপে গড়ে উঠেছে। প্রথম ধাপে বন্দরটি ১৯৮৩ সালে ১৫০ টি মাছধারা নৌকা এবং ট্রলার, বরফ কল, হিমঘর, ডিজেল বিক্রয় কেন্দ্র, ড্রাই ডক, বিশুদ্ধ জল ও জাল বুনন কেন্দ্র নিয়ে গড়ে ওঠে। প্রথম ধাপের কাজ সম্পূর্ণ হয় ১৯৮৭ সাল। এই ধাপে মোট ৫০০০ জনের কর্মসংস্থান হয়। দ্বিতীয় ধাপের কাজ ১৯৯৬ সালে শুরু হয় এবং শেষ হয় ২০০০ সালে। এই ধাপে ৭০০০ জনের কর্মসংস্থান হয়েছে। দ্বিতীয় ধাপে মোট ২২০ টি ট্রলার ও নৌকা রয়েছে। প্রধাপের নির্মাণ খরচ ৩ কোটি ও দ্বিতীয় ধাপে নির্মাণ খরচ হয় ৮ কোটি টাকা।


title: ১ ইয়টামিটার

text: ইয়টামিটার (; এসআই প্রতীক: Ym) হল দূরত্ব তুলনা করার জন্য একটি দৈর্ঘ্যের একক, যা ১০ মিটার (১ Ym বা ১০৫.৭০২ আলোক বর্ষ) থেকে শুরু হয়।


title: ১ ইয়টামিটার

text:
১ Ym থেকে কম দূরত্ব
১০ Ym থেকে বেশি দূরত্ব


title: ডুমুরুয়া ইউনিয়ন

text: ডুমুরুয়া বাংলাদেশের নোয়াখালী জেলার অন্তর্গত সেনবাগ উপজেলার একটি ইউনিয়ন।


title: ডুমুরুয়া ইউনিয়ন

text: সেনবাগ উপজেলার উত্তরাংশে ডুমুরুয়া ইউনিয়নের অবস্থান। এ ইউনিয়নের পশ্চিমে কেশারপাড় ইউনিয়ন, দক্ষিণে অর্জুনতলা ইউনিয়ন ও সেনবাগ পৌরসভা, পূর্বে কাদরা ইউনিয়ন ও ফেনী জেলার দাগনভূঁইয়া উপজেলার সিন্দুরপুর ইউনিয়ন এবং উত্তরে কুমিল্লা জেলার নাঙ্গলকোট উপজেলার বক্সগঞ্জ ইউনিয়ন ও দৌলখাঁড় ইউনিয়ন অবস্থিত।


title: ডুমুরুয়া ইউনিয়ন

text: ডুমুরুয়া ইউনিয়ন সেনবাগ উপজেলার আওতাধীন ৩নং ইউনিয়ন পরিষদ। এ ইউনিয়নের প্রশাসনিক কার্যক্রম সেনবাগ থানার আওতাধীন। এটি জাতীয় সংসদের ২৬৯নং নির্বাচনী এলাকা নোয়াখালী-২ এর অংশ।


title: ডুমুরুয়া ইউনিয়ন

text: ডুমুরুয়া ইউনিয়নের প্রধান ৩টি হাট-বাজার হল গাজিরহাট বাজার, অশ্বদিয়া বাজার এবং ফকিরহাট বাজার।


title: বিঠোবা

text: বিঠোবা হলেন একজন হিন্দু দেবতা। তাঁকে বিট্‌ঠল ও পাণ্ডুরঙ্গ নামেও অভিহিত করা হয়। প্রধানত ভারতের মহারাষ্ট্র, কর্ণাটক, গোয়া, তেলঙ্গানা ও অন্ধ্রপ্রদেশ রাজ্যে বিঠোবার পূজা প্রচলিত রয়েছে। সাধারণভাবে তাঁকে বিষ্ণু বা তাঁর অবতার কৃষ্ণের একটি বিশেষ রূপ মনে করা হয়। বিঠোবা এক কৃষ্ণবর্ণ তরুণ বালক। তিনি দুই হাত কোমরে রেখে ইঁটের উপর দাঁড়িয়ে থাকেন। কোনও কোনও মূর্তিতে তাঁর প্রধান পত্নী রুখমাইকেও (রুক্মিণী) সঙ্গে দেখা যায়।


title: বিঠোবা

text: মহারাষ্ট্রের বারকরী ও কর্ণাটকের হরিদাস – এই দুই বৈষ্ণব সম্প্রদায়ের প্রধানউপাস্য দেবতা হলেন বিঠোবা। এই দুই সম্প্রদায় একেশ্বরবাদী এবং ব্রাহ্মণ্যবাদ-বিরোধী। পণ্ঢরপুর বিট্‌ঠল মন্দির হল বিঠোবার প্রধান মন্দির। বিঠোবা বিষয়ক কিংবদন্তিগুলির কেন্দ্রীয় চরিত্র হলেন তাঁর ভক্ত পুন্ডলিক। কথিত আছে, তিনিই বিঠোবাকে পণ্ঢরপুরে নিয়ে আসেন এবং তাঁরই জন্য বিঠোবা বারকরী ধর্মের সন্তকবিদের রক্ষাকর্তার ভূমিকা গ্রহণ করেন। বারকরী সন্তকবিরা ‘অভঙ্গ’ নামে পরিচিত এক প্রকার স্বতন্ত্র ভক্তিগীতির রচয়িতা। বিঠোবার প্রতি উৎসর্গিত এই গীতিকবিতাগুলি মারাঠি ভাষায় রচিত। বিঠোবার প্রতি উৎসর্গিত অন্যান্য ভক্তিমূলক সাহিত্যের অন্তর্গত হরিদাস সম্প্রদায়ে প্রচলিত কন্নড় স্তোত্রাবলি এবং বিঠোবার মূর্তিপূজা ও আরাত্রিক অনুষ্ঠানের সঙ্গে যুক্ত আরাত্রিক ভজনগুলি। বিঠোবার প্রধান উৎসবগুলি পালিত হয় আষাঢ় মাসের শয়নী একাদশী ও কার্তিক মাসের প্রবোধিনী একাদশী তিথিতে।


title: বিঠোবা

text: বিঠোবা ও তাঁর কাল্টের ইতিহাস রচনার বিষয়টি ক্রমিক বিতর্কের ক্ষেত্র। এমনকি তাঁর নাম নিয়েও বিতর্ক রয়েছে। বিভিন্ন ভারততত্ত্ববিদের ধারণা, প্রাগৈতিহাসিক কাল থেকেই বিঠোবার পূজা প্রচলিত ছিল। পূর্বে তাঁকে একটি বীরশিলা বা এক গ্রামদেবতা বা শিবের রূপভেদ অথবা এক জৈন সন্ত রূপে বিঠোবার পূজা করা হত। তাঁরা মনে করেন, এমনও হতে পারে যে, একই সময়ে বিভিন্ন ভক্তেরা তাঁকে এই সব কটি রূপেই পূজা করত। বিঠোবা কাল্ট ও তাঁর প্রধান মন্দিরটির উৎসও একই ভাবে বিতর্কিত। তবে স্পষ্টতই প্রমাণ পাওয়া গিয়েছে যে, খ্রিস্টীয় ১৩শ শতাব্দী থেকেই এই দুইয়ের অস্তিত্ব আছে।


title: বিঠোবা

text: বিঠোবা (মারাঠি: विठोबा, ) ‘বিট্‌ঠল’, ‘পাণ্ডুরঙ্গ’, ‘পণ্ঢরীনাথ’, ‘হরি’ ও ‘নারায়ণ’ প্রভৃতি বিভিন্ন নামে পরিচিত।


title: বিঠোবা

text: এই নামগুলির উৎপত্তি ও অর্থ সংক্রান্ত একাধিক তত্ত্ব রয়েছে। বারকরী সম্প্রদায়ের মতে, ‘বিট্‌ঠল’ (অপর বানান ‘বিট্‌ঠল্’, ‘বিঠ্‌ঠল্’, ‘বিট্টল’ ও ‘বিঠল’; মারাঠি: विठ्ठल, ; কন্নড়: ವಿಠ್ಠಲ ও তেলুগু: విఠ్ఠల; ) শব্দটি ‘বিট্’ ও ‘ঠল’ – এই দুটি সংস্কৃত-মারাঠি শব্দ দ্বারা গঠিত। ‘বিট্’ শব্দের অর্থ ‘ইঁট’ এবং ‘ঠল’ শব্দটি সম্ভবত সংস্কৃত ‘স্থল’ অর্থাৎ ‘দণ্ডায়মান’ শব্দ থেকে এসেছে। অর্থাৎ ‘বিট্‌ঠল’ শব্দটির অর্থ ‘যিনি ইঁটের উপর দাঁড়িয়ে আছেন’। প্রাচ্যবিদ উইলিয়াম ক্রুক এই ব্যাখ্যাটিকে সমর্থন করেছেন। বিঠোবার মূর্তিতে দেখা যায়, তিনি দুই হাত কোমরে রেখে একটি ইঁটের উপর দাঁড়িয়ে আছেন। এই দণ্ডায়মান ভঙ্গিমাটি তাঁর ভক্ত পুণ্ডরীকের কিংবদন্তির সঙ্গে যুক্ত।


title: বিঠোবা

text: বারকরী সন্তকবি তুকারাম অবশ্য একটি ভিন্ন ব্যুৎপত্তিগত অর্থ করেছেন। তাঁর মতে, ‘বিট্‌ঠল’ শব্দটি ‘বিট্‌ঠ’ (অজ্ঞতা) ও ‘ল’ (যিনি গ্রহণ করেন) শব্দদুটির দ্বারা গঠিত। অর্থাৎ, ‘বিট্‌ঠল’ শব্দটির অর্থ ‘যিনি অজ্ঞ নিষ্পাপ মানুষকে গ্রহণ করেন’। ইতিহাসবিদ রামকৃষ্ণ গোপাল ভাণ্ডারকর আরেকটি সম্ভাবনার কথা বলেছেন। তাঁর মতে, কন্নড় ভাষা ‘বিষ্ণু’ শব্দটির বিকৃত রূপ ‘বিট্‌ঠু’ মারাঠি ভাষায় গৃহীত হয়। সেই সঙ্গে –‘ল’ বা –‘ব’ (মারাঠি ভাষায় যার অর্থ ‘পিতা’) সম্মানার্থে যুক্ত করা হয়। এইভাবেই ‘বিট্‌ঠল’ বা ‘বিঠোবা’ শব্দটির উৎপত্তি হয়। উল্লেখ্য, খ্রিস্টীয় ৮ম শতাব্দী থেকেই মারাঠি ও কন্নড় জাতির মধ্যে সংস্কৃত ‘ষ্ণ’ যুক্তাক্ষরটির বিকৃত রূপ ‘ট্‌ঠ’ যুক্তাক্ষরটির ব্যবহার প্রচলিত হয়। সেই কারণে ‘বিষ্ণু’ শব্দটি হয়ে যায় ‘বিট্‌ঠু’।


title: বিঠোবা

text: ডেকান কলেজের গবেষক এম. এস. মেটের মতে, সাধারণভাবে মনে করা হয় যে পুন্ডলিক ছিলেন ঐতিহাসিক ব্যক্তিত্ব। তিনি হোয়সল রাজা বিষ্ণুবর্ধনকে পণ্ঢরপুরের বিষ্ণুমন্দিরটি নির্মাণে সম্মত করানোর পিছনে প্রধান ভূমিকা গ্রহণ করেছিলেন। বিষ্ণুবর্ধনের অপর নাম ছিল বিট্টিদেব। প্রতিষ্ঠাতা-রাজা বিট্টিদেবের নামানুসারেই পরবর্তীকালে এই মন্দিরের প্রধান উপাস্য দেবতার নামকরণ করা হয় ‘বিট্‌ঠল’। এই নামটির অন্যান্য রূপগুলি হল ‘বিঠুরায়া’ (রাজা বিট্‌ঠল) ও ‘বিঠায়ী’ (মা বিট্‌ঠল)। গুজরাতের অধিবাসীরা এর সঙ্গে –‘নাথ’ (‘প্রভু’) উপসর্গটি যুক্ত করে ‘বিট্‌ঠলনাথ’ কথাটির প্রচলন ঘটিয়েছেন। এর সঙ্গে অনেক ক্ষেত্রে –‘জি’ অনুসর্গটিও যুক্ত করে বিঠোবাকে ‘বিট্‌ঠলনাথজি’ বলা হয়। এই নামটি সাধারণত পুষ্টিমার্গ সম্প্রদায়ে প্রচলিত।


title: বিঠোবা

text: ‘পাণ্ডুরঙ্গ’ (মারাঠি:पांडुरंग, কন্নড়: ಪಾಂಡುರಂಗ, তেলুগু: పాండురంగ; সকল ক্ষেত্রেই ) (অপর বানানে ‘পাণ্ডুরং’ ও ‘পাণ্ডরঙ্গ’) হল বিঠোবার অন্যতম জনপ্রিয় নাম। সংস্কৃত ভাষায় এই নামটির অর্থ ‘শ্বেতবর্ণ দেবতা’। জৈন সন্ত-লেখক হেমচন্দ্র (১০৮৯-১১৭২) লিখেছেন যে, এটি রুদ্র-শিবের নাম হিসেবেও ব্যবহৃত হয়। বিঠোবার গায়ের রঙ কালো হলেও তাঁকে ‘শ্বেতবর্ণ দেবতা’ বলা হয়ে থাকে। ভাণ্ডারকর এই স্ববিরোধী ধারণার ব্যাখ্যা দিতে গিয়ে বলেছেন, পাণ্ডুরঙ্গ সম্ভবত পণ্ঢরপুরে পূজিত শিবের একটি নাম। এই শিবমন্দিরটি এখনও পণ্ঢরপুরে রয়েছে। পরবর্তীকালে বিঠোবা কাল্টের জনপ্রিয়তা বৃদ্ধি পেলে ‘পাণ্ডুরঙ্গ’ নামটি বিঠোবার নামে পরিণত হয়। অন্য একটি তত্ত্ব অনুসারে, বিঠোবা সম্ভবত প্রথম দিকে এক শৈব দেবতা ছিলেন। পরবর্তীকালে তাঁকে বিষ্ণুর সঙ্গে যুক্ত করা হয়। এইভাবেই ‘পাণ্ডুরঙ্গ’ শব্দটি বিঠোবার নাম হিসেবে প্রচলিত হয়। যদিও ক্রুকের মতে, ‘পাণ্ডুরঙ্গ’ ‘পান্ডরাগ’ ‘(পণ্ডরগের অধিবাসী’) সংস্কৃতায়িত রূপ। এটি পণ্ঢরপুরের পুরনো নামটির প্রেক্ষিতে এসেছে। বিঠোবার ‘পণ্ঢরীনাথ’ নামটির অর্থ ‘পণ্ঢরীর (পণ্ঢরপুরের অপর নাম) প্রভু’।


title: বিঠোবা

text: সর্বশেষে, বিঠোবাকে বৈষ্ণবধর্মে প্রচলিত বিষ্ণুর অন্যান্য নাম হরি ও নারায়ণ ইত্যাদির মাধ্যমেও চিহ্নিত করা হয়।


title: বিঠোবা

text: বিঠোবা উপাসনার ঐতিহাসিক বিকাশলাভের পুনর্নির্মাণের বিষয়টি অত্যন্ত বিতর্কিত। বিশেষত, প্রথম যুগের বিঠোবা উপাসনা বিষয়ে একাধিক তত্ত্ব উত্থাপিত হয়েছে। কোন সময় তিনি এক স্বতন্ত্র দেবতা রূপে পূজিত হতে শুরু করেন, সেই বিষয়ে একাধিক মতামত রয়েছে। "পাণ্ডুরঙ্গাষ্টকম্ স্তোত্র" নামে একটি স্তোত্র লিখিত হয়েছিল। হিন্দু বিশ্বাস অনুসারে, খ্রিস্টীয় ৮ম শতাব্দীতে আদি শঙ্কর এই স্তোত্রটি রচনা করেন। এই স্তোত্র থেকে অনুমান করা হয়, প্রাচীন কালেও বিঠোবা উপাসনা প্রচলিত ছিল।


title: বিঠোবা

text: "আ সোশ্যাল হিস্ট্রি অফ দ্য ডেকান" গ্রন্থের রচয়িতা রিচার্ড ম্যাক্সওয়েল এটনের মতে, আনুমানিক খ্রিস্টীয় ৬ষ্ঠ শতাব্দীতে বিঠোবা এক গ্রামদেবতা রূপে প্রথম পূজিত হন। বিঠোবার কোমরে হাত দিয়ে দাঁড়ানোর ভঙ্গিমাটি বিহারের আহিরদের গবাদি পশুর দেবতা বীর কুয়ারের অনুরূপ। বর্তমানে বীর কুয়ারকে কৃষ্ণের সঙ্গে যুক্ত করা হয়। সম্ভবত পরবর্তীকালে বিঠোবাকে শৈব দেবমণ্ডলীর অন্তর্ভুক্ত করা হয় এবং অন্যান্য গ্রামদেবতার মতো তাঁকে শিব রূপে চিহ্নিত করা হয়। পণ্ঢরপুরের বিঠোবা মন্দিরটি শিব মন্দির দ্বারা পরিবৃত। বিশেষত বিঠোবার ভক্ত পুন্ডলিকের মন্দিরটিও শিবের মন্দির। বিঠোবার মূর্তিতে শিবের প্রতীক লিঙ্গাকৃতি মুকুট দেখা যায়। উক্ত তত্ত্বটির সমর্থনে এই সব প্রমাণ দাখিল করা হয়। যদিও খ্রিস্টীয় ১৩শ শতাব্দীর পর থেকে নামদেব, একনাথ ও তুকারাম প্রমুখ সন্তকবিরা বিঠোবাকে বিষ্ণু হিসেবে চিহ্নিত করেন।


title: বিঠোবা

text:
ইউনিভার্সিটি অফ ওয়াশিংটনের ক্রিস্টিয়ান লি নোভেজক বলেছেন, খ্রিস্টীয় ১০০০ অব্দের আগে কর্ণাটক থেকে বিঠোবা উপাসনার প্রথা পণ্ঢরপুরে প্রবেশ করেছিল। পণ্ঢরপুর আগে ছিল শৈব শহর। কিন্তু পরবর্তীকালে সম্ভবত কৃষ্ণ-উপাসক মহানুভব সম্প্রদায়ের প্রভাবে এই শহরটি বৈষ্ণব তীর্থস্থানে পরিণত হয়। পণ্ঢরপুর শহরে শৈব সম্প্রদায়ের বিক্ষিপ্ত নিদর্শনগুলিকে এই তত্ত্বের প্রমাণ হিসেবে উপস্থাপনা করা হয়।
"শ্রীবিট্‌ঠল: এক মহাসমন্বয়" গ্রন্থের জন্য সাহিত্য অকাদেমি পুরস্কার বিজয়ী ধর্মীয় ইতিহাসবিদ আর. সি. ধেরে এই অভিমত প্রকাশ করেছেন যে, বিঠোবা উপাসনা সম্ভবত প্রাচীনতর—“বৈদিক বা প্রাক-বৈদিক” এবং সেই অর্থে কৃষ্ণ উপাসনার প্রথা অপেক্ষাও প্রাচীন। এই তত্ত্ব অনুসারে, বিঠোবা গবাদি পশু রক্ষাকারী বিভিন্ন স্থানীয় বীরপুরুষের সংমিশ্রিত রূপ। এই সব বীরপুরুষেরা সকলেই ঐতিহাসিক চরিত্র। মহারাষ্ট্রের গবাদি পশুর মালিকশ্রেণি ধাঙ্গরেরা প্রথম বিঠোবার পূজার প্রচলন ঘটান। সম্ভবত যাদব রাজবংশের উত্থানের ফলে বিঠোবাকে কৃষ্ণ হিসেবে চিহ্নিত করে তাঁকে মহিমান্বিত করা হয়। উল্লেখ্য, যাদব রাজবংশের পূর্বপুরুষরা ছিলেন পশুপালক এবং কৃষ্ণকেও প্রায়শই গোপালক হিসেবে অভিহিত করা হয়। এই বৈষ্ণবকরণের ফলে শৈব পুন্ডলিক মন্দিরটিকে ভক্ত পুন্ডলিকের বৈষ্ণব মন্দিরে রূপান্তরিত করা হয়। কিংবদন্তি অনুসারে, পুন্ডলিকই বিঠোবাকে পণ্ঢরপুরে নিয়ে এসেছিলেন। বিঠোবাকে বৌদ্ধধর্মের সঙ্গে যুক্ত করার প্রচেষ্টাও সম্ভবত করা হয়েছিল। বর্তমানে হিন্দুধর্মে বিঠোবা ও গৌতম বুদ্ধ উভয়কেই বিষ্ণুর রূপ মনে করা হয়।


title: বিঠোবা

text: বিঠোবাকে বৈষ্ণবধর্মের কৃষ্ণ-বিষ্ণুর সঙ্গে যুক্ত করা হলেও, কৃষ্ণের চরিত্রে গোপীদের সঙ্গে লীলার যে আদিরসাত্মক ঘটনাগুলি যুক্ত করা হয়, বিঠোবার মধ্যে সেগুলি অনুপস্থিত। বিঠোবা চরিত্রে দেখা যায় “ভক্তদের প্রতি তাঁর স্নেহ, এক অনন্ত ভালোবাসা ও কোমলতা। এই প্রীতি সন্তানের প্রতি মায়ের ভালোবাসার সমতুল্য... গাভী যেমন তাঁর দূরবর্তী বৎসের জন্য আকুলভাবে প্রতীক্ষা করে, বিঠোবাও তেমনই তাঁর ভক্তদের জন্য আকুল প্রতীক্ষায় থাকেন।”


title: বিঠোবা

text:
"দ্য কাল্ট অফ বিঠোবা" গ্রন্থের রচয়িতা জি. এ. ডেলেউরির মতে, বিঠোবার মূর্তিটি একটি ‘বীরগল’ (বীরপ্রস্তর) পরবর্তীকালে এটি বিষ্ণুর কৃষ্ণ রূপ হিসেবে চিহ্নিত করা হয় এবং পুন্ডলিক পৌরাণিক ও আনুষ্ঠানিক পূজা উপাসনাকে একটি অধিকতর আদর্শায়িত ভক্তি উপাসনায় রূপান্তরিত করেন। তিনি এই ভক্তি উপাসনার “কেন্দ্র থেকে বর্ণভেদ প্রথা ও আনুষ্ঠানিক পৌরহিত্য প্রথাকে বাদ দেন।” ভারততত্ত্ববিদ ড. তিলকের মতে, বিঠোবার উদ্ভব হয়েছিল ধ্রুপদি অনুষ্ঠানকেন্দ্রিক হিন্দুধর্মের ব্রাহ্মণ্যবাদী দেবদেবীর “বিদ্যমান দেবমণ্ডলীর এক বিকল্প” হিসেবে। বিঠোবার উদ্ভবের সঙ্গে বারকরী বা “নতুন ধরনের গৃহী ভক্তে”র উদ্ভব আনুষঙ্গিক ঘটনা। বিষ্ণু ও শিব উভয়েই ব্রাহ্মণ (পুরোহিত শ্রেণির) নিয়ন্ত্রণাধীন জটিল আনুষ্ঠানিক পূজার দ্বারা সীমাবদ্ধ। অন্যদিকে বিঠোবা হলেন “নিম্নবর্গের [এমন এক] দেবতা, যিনি ক্রমান্বয়ে মানুষে পরিণত হয়েছেন।” স্টিভেনসনের (১৮৪৩) মতে, বিঠোবা সম্ভবত ছিলেন এক জৈন সন্ত। কারণ, বিঠোবার মূর্তিগুলি জৈন মূর্তিগুলির অনুরূপ।
বিঠোবার ইতিহাস অনুসন্ধান করতে গিয়ে গবেষকরা প্রায়শই পণ্ঢরপুরে বিঠোবার প্রধান মন্দিরটির কাল নিরুপণকে গুরুত্ব দেন। এই মন্দিরটিকেই বিঠোবার প্রাচীনতম মন্দির মনে করা হয়। এই মন্দিরের সবচেয়ে পুরনো অংশটি খ্রিস্টীয় ১২শ ও ১৩শ শতাব্দীতে নির্মিত। মন্দিরের অধিকাংশ অংশ নির্মিত হয়েছিল খ্রিস্টীয় ১৭শ শতাব্দীতে। উল্লেখ্য, মন্দিরটি এর মধ্যে কখনই বিলুপ্ত হয়নি। ভাণ্ডারকরের মতে, এই মন্দির প্রথম কবে প্রতিষ্ঠিত হয়েছিল তার তারিখটি অস্পষ্ট। তবে তিনি মনে করেন, খ্রিস্টীয় ১৩শ শতাব্দীতে এই মন্দিরটির অস্তিত্ব ছিল। এস. জি. তুলপুলের মতে, ১১৮৯ সালেও এই মন্দিরটির অস্তিত্ব ছিল। মন্দিরের বর্তমান স্থানে একটি ছোটো বিঠোবা মন্দিরের প্রতিষ্ঠার কথা ১১৮৯ সালের একটি স্মারকে উৎকীর্ণ রয়েছে। এর থেকেই তুলপুলে এই সিদ্ধান্তে উপনীত হয়েছেন যে, বিঠোবা উপাসনা ১১৮৯ খ্রিস্টাব্দের পূর্ববর্তী।


title: বিঠোবা

text: বর্তমান বিঠোবা মন্দিরের একটি কড়িকাঠে প্রাপ্ত ১২৩৭ সালের একটি শিলালিপি থেকে জানা যায়, হোয়সল রাজা সোমেশ্বর বিট্‌ঠলের ভোগের ব্যয়ভার বহনের জন্য একটি গ্রাম দান করেছিলেন। ১২৪৯ সালের একটি তাম্রলিপি থেকে জানা যায়, যাদব রাজা কৃষ্ণ বিষ্ণুর উপস্থিতিতে ভীমরথী নদীর তীরে পুণ্ডরীকক্ষেত্র গ্রামটি তাঁর এক সেনাপতিকে দান করেন। আরেকটি শিলালিপিতে পাণ্ডুরঙ্গপুরে এক যজ্ঞের বিবরণ পাওয়া যায়। এই যজ্ঞের ফলে “জনসাধারণ ও দেবতাদের সঙ্গে বিট্‌ঠল তুষ্ট হন।” অর্থাৎ, খ্রিস্টীয় ১৩শ শতাব্দী থেকে এই শহরটি পাণ্ডুরঙ্গের শহর হিসেবে পরিচিত ছিল। মন্দিরের মধ্যে একটি শিলালিপি থেকে ১২৭২ থেকে ১২৭৭ সাল পর্যন্ত বিভিন্ন দাতার থেকে প্রাপ্ত উপহারের তালিকা পাওয়া যায়। এই দাতাদের মধ্যে যাদব রাজা রামচন্দ্রের মন্ত্রী হেমাদ্রি বিশেষভাবে উল্লেখযোগ্য।


title: বিঠোবা

text: রাণাডে মনে করেন যে, অলন্দিতে প্রাপ্ত উৎকীর্ণ লিপিটিই বিঠোবা ও রুখমাই সংক্রান্ত প্রাচীনতম উৎকীর্ণ লিপি। তিনি বলেছেন, এই লিপিটি ১২০৯ সালে উৎকীর্ণ হয়। যদিও পাণ্ডরঙ্গ নামটি একটি রাষ্ট্রকূট তাম্রলিপিতেও পাওয়া যায়। সেই লিপিটি খ্রিস্টীয় ৫১৬ অব্দের। এই লিপিটির কথা উল্লেখ করে পাণ্ডে বলেছেন যে, বিঠোবার কাল্ট খ্রিস্টীয় ৬ষ্ঠ শতাব্দী নাগাদ সুপ্রতিষ্ঠিত ছিল।


title: বিঠোবা

text: পণ্ঢরপুর মন্দিরে বিঠোবার কেন্দ্রীয় মূর্তির দৈহিক বৈশিষ্ট্য এবং সেই সম্পর্কে বিভিন্ন পুথিগত সূত্র থেকে বিঠোবা উপাসনা সম্পর্কে একাধিক তত্ত্ব জন্ম নিয়েছে। স্কন্দপুরাণে উল্লিখিত পুন্ডলিকের কিংবদন্তিটির একটি পাঠ (নিচে কিংবদন্তি দেখুন) থেকে স্যান্ড এই সিদ্ধান্তে উপনীত হয়েছেন যে, পণ্ঢরপুরে দুটি পৃথক মূর্তি নিশ্চয় ছিল। এই দুটির এক-একটি যথাক্রমে ‘তীর্থ’ ও ‘ক্ষেত্র’ প্রকৃতির। প্রথম মূর্তিটি ছিল ‘তীর্থ মূর্তি’। এটিকে নির্দিষ্ট উদ্দেশ্যে একটি পবিত্র জলাশয়ের (‘তীর্থ’) কাছে স্থাপন করা হয়েছিল। এই ক্ষেত্রে মূর্তিটি ছিল পশ্চিমাস্য। এটি পুন্ডলিকের মন্দিরের কাছে ভীমা নদীর দিকে মুখ করে রাখা ছিল। স্যান্ডের মতে, দ্বিতীয় মূর্তিটি ছিল ‘ক্ষেত্র মূর্তি’। এটি একটি পবিত্র শক্তিস্থলে (‘ক্ষেত্র’) স্থাপিত ছিল। এই ক্ষেত্রে মূর্তিটি ছিল পূর্বাস্য। ১১৮৯ সাল থেকে বর্তমান মন্দিরটি যে পাহাড়ে অবস্থিত সেখানেই এই মূর্তিটি স্থাপিত ছিল। স্যান্ডের মতে, বিঠোবার উপাসনা তাঁর মন্দির প্রতিষ্ঠার পূর্ববর্তী সময় থেকেই প্রচলিত ছিল।


title: বিঠোবা

text: ডেলেউরির মতে, মন্দিরটির হেমাদপন্থী স্থাপত্যশৈলী থেকে বোঝা যায় এটি খ্রিস্টীয় ১৩শ শতাব্দীতে নির্মিত। তবে বিঠোবার মূর্তিটি আরও প্রাচীনতর শৈলীর। তাই সম্ভবত এটি আরও আগে পণ্ঢরপুরের কোনো প্রাচীনতর ও ক্ষুদ্রতর মন্দিরের জন্য খোদিত হয়েছিল। এই মন্দিরের ভাস্কর্যশৈলী যাদব (১১৭৫-১৩১৮), আনহিবাদ চালুক্য (৯৪৩-১২১০) এবং আজমের চৌহান (৬৮৫-১১৯৩) যুগেরও পূর্ববর্তী। পণ্ঢরপুরের বিঠোবার মূর্তিটির মতো মূর্তি অন্য কোনো স্থায়ী বিষ্ণু মন্দিরে না থাকলেও ডেলেউরি পণ্ঢরপুরের মূর্তিটি এবং খ্রিস্টীয় ৩য় শতাব্দীতে নির্মিত মধ্যপ্রদেশ রাজ্যের উদয়গিরি গুহাসমূহের কোমরে হাত দেওয়া ভঙ্গিমায় দাঁড়ানো বিষ্ণুমূর্তিগুলির মধ্যে সাদৃশ্য খুঁজে পেয়েছেন। তবে তাঁর মতে, এই দুটি দুই ভিন্ন ধারার ভাস্কর্য।


title: বিঠোবা

text: ভক্ত পুন্ডলিক হলেন বিঠোবার কিংবদন্তিগুলির এক প্রধান চরিত্র। তিনিই বিঠোবার ইঁটটি ছুঁড়েছিলেন (নিচে কিংবদন্তি দেখুন)। সাধারণভাবে তাঁকে ঐতিহাসিক ব্যক্তিত্ব এবং বিঠোবা-কেন্দ্রিক বারকরী সম্প্রদায়ের প্রতিষ্ঠা ও প্রসারের সঙ্গে যুক্ত মনে করা হয়। রামকৃষ্ণ গোপাল ভাণ্ডারকর মনে করেন, পুন্ডলিক ছিলেন বারকরী সম্প্রদায়ের প্রতিষ্ঠাতা এবং তিনিই মারাঠা দেশে এই সম্প্রদায়কে প্রসারিত করেছিলেন। স্টিভেনসন (১৮৪৩) আরও একধাপ উঠে বলেছেন, তিনি সম্ভবত জৈন বা বৌদ্ধ ছিলেন। কারণ বারকরী প্রথায় জৈন ও বৌদ্ধ নীতিবাদের সমন্বয় দেখা যায়। এছাড়া বিঠোবাকে বুদ্ধ-রূপী বিষ্ণু মনে করা হয়। ফ্রেজার, এডওয়ার্ডস ও পি. আর. ভাণ্ডারকর (১৯২২) মনে করেন, পুন্ডলিক শিব ও বিষ্ণুকে এক করার চেষ্টা করেছিলেন। তাঁদের মতে, পুন্ডলিকের সম্প্রদায় গঠিত হয়েছিল কর্ণাটকে। রাণাডে (১৯৫৩) বলেছেন যে, পুন্ডলিক ছিলেন এক কন্নড় কবি। তিনি শুধুমাত্র বারকরী সম্প্রদায়ের প্রতিষ্ঠাতাই ছিলেন না, বরং বিঠোবার প্রথম উল্লেখযোগ্য ভক্ত বা পণ্ঢরপুর মন্দিরের প্রথম প্রধান পুরোহিতও ছিলেন। উপাধ্যায়ও মনে করেন যে, পুন্ডলিক পণ্ঢরপুর মন্দিরের প্রথম প্রধান পুরোহিত ছিলেন। কিন্তু তিনি পুন্ডলিকের কন্নড় উৎসের তত্ত্বটি স্বীকার করেন না। এম. এস. মেটের মতে, পুন্ডলিক হোয়সল রাজা বিষ্ণুবর্ধনকে পণ্ঢরপুরের বিষ্ণু মন্দিরটি নির্মাণে রাজি করানোর কাজে প্রধান ভূমিকা গ্রহণ করেছিলেন। সেই হিসেবে তিনি নিজে ছিলেন খ্রিস্টীয় ১২শ শতাব্দীর ব্যক্তিত্ব। রিসিড (১৯৬৫), ধনপালবর (১৯৭২) ও ভডেভিল (১৯৭৪) পুন্ডরিকের ঐতিহাসিকতা নিয়ে প্রশ্ন তুলেছেন। তাঁরা তাঁকে পৌরাণিক চরিত্র হিসেবে খারিজ করে দিয়েছেন।


title: বিঠোবা

text: প্রথম দিকে বিষ্ণু, কৃষ্ণ ও শিব – এই তিন হিন্দু দেবতা বিঠোবার সঙ্গে যুক্ত ছিলেন। হিন্দুরা বুদ্ধকে বিষ্ণুর নবম অবতার মনে করেন। সেই সূত্রে বুদ্ধও বিঠোবার সঙ্গে যুক্ত ছিলেন। যদিও বারকরী সম্প্রদায় মনে করে বিঠোবাই হলেন ‘স্বরূপ’ (মূল দেবতা) বিষ্ণু বা স্বয়ং বিষ্ণু। তিনি কৃষ্ণের মতো বিষ্ণুর অবতার নন। অবশ্য বিঠোবার কিংবদন্তি ও স্ত্রীগণ তাঁকে কৃষ্ণের সঙ্গেই যুক্ত করেছে। খ্রিস্টীয় ১৩শ শতাব্দীতে উদ্ভুত কৃষ্ণ-উপাসক মহানুভব সম্প্রদায়ও বিঠোবাকে কৃষ্ণ হিসেবে স্বীকার করেনি। বরং প্রায়শই বিঠোবার নিন্দাও করেছে।


title: বিঠোবা

text: কোনও কোনও সম্প্রদায়ে বিঠোবাকে শিবের রূপভেদ হিসেবেও পূজা করা হয়। ধাঙ্গরেরা এখনও বিঠোবাকে বীরোবা নামে এক দেবতার ভ্রাতা এবং এক শৈব দেবতা মনে করে। তারা বিঠোবাকে বৈষ্ণব দেবতা মনে করে না। আন্ডারহিলের মতে, পণ্ঢরপুরের মন্দিরটি বিষ্ণু-শিব উপাসক ভাগবত সম্প্রদায়ের প্রতিষ্ঠা করা বিষ্ণু-শিব যুগলের মন্দির। ভাগবত সম্প্রদায়ের কাছে ‘ভাগবত’ বলতে বিষ্ণু-শিব রূপী ঈশ্বরকেই বোঝায়। যদিও পণ্ঢরপুর মন্দিরের প্রধান পুরোহিত বডবা পরিবারভুক্ত ব্রাহ্মণদের মতে, “বিঠোবা বিষ্ণুও নন, শিবও নন। বিঠোবা হলেন বিঠোবা।” তবে মন্দিরের কয়েকজন পুরোহিতের মতে, বিঠোবার মূর্তির বক্ষস্থলে অঙ্কিত চিহ্নগুলি থেকে প্রমাণিত হয় যে, তিনি কৃষ্ণরূপী বিষ্ণু।


title: বিঠোবা

text: মহারাষ্ট্রের কোনও কোনও মন্দির ভাস্কর্যে ও হিন্দু জ্যোতিষ পঞ্জিকায় বিষ্ণুর নবম অবতারের ক্ষেত্রে বুদ্ধের পরিবর্তে বিঠোবাকে স্থান দেওয়া হয়েছে। খ্রিস্টীয় ১৭শ শতাব্দীতে মারাঠা শিল্পীরা বিষ্ণুর অবতারগণের চিত্র সংবলিত একটি প্যানেলে বুদ্ধের স্থানে পণ্ঢরপুরের বিঠোবার মূর্তি খোদাই করেন। শিবনেরি গুহাসমূহেও একই ছবি দেখা যায়। স্টিভেনসন বলেছেন যে, ‘বিঠোবা-ভক্তে’রা হলেন ‘বৌদ্ধ-বৈষ্ণব’। কারণ তাঁরা বিঠোবাকে বিষ্ণুর নবম অবতার বুদ্ধ মনে করেন। কোনও কোনও সন্তকবিও বিঠোবাকে বুদ্ধের একটি রূপ হিসেবে স্তুতি করেছেন। ভারতীয় রাজনীতিবিদ ও বৌদ্ধধর্মে ধর্মান্তরিত দলিত বৌদ্ধ নেতা বি. আর. আম্বেডকর মনে করতেন যে, পণ্ঢরপুরের বিঠোবা বিগ্রহটি প্রকৃতপক্ষে বুদ্ধের মূর্তি।


title: বিঠোবা

text: সকল বিঠোবা মূর্তিই পণ্ঢরপুরের কেন্দ্রীয় বিগ্রহটির আদলে গঠিত। পণ্ঢরপুরের কেন্দ্রীয় বিগ্রহটি কালো ব্যাসাল্ট পাথরে নির্মিত। এটির উচ্চতা । বিঠোবাকে এক কৃষ্ণবর্ত তরুণ বালকের রূপে চিত্রিত করা হয়। সন্তকবিরা তাঁকে ‘কৃষ্ণবর্ণ পরব্রহ্ম’ বলে উল্লেখ করেন। তাঁর মস্তকে থাকে একটি শাঙ্কবাকার উষ্ণীষ বা মুকুট। এটিকে শিবের প্রতীক লিঙ্গ রূপে ব্যাখ্যা করা হয়। এই জন্য জেলিয়ট বলেছেন যে, বিঠোবা শিব ও বিষ্ণু উভয়েরই প্রতিনিধিত্ব করেন। প্রথম বারকরী সন্তকবি ধ্যানেশ্বর (খ্রিস্টীয় ১৩শ শতাব্দী) বলেছেন যে, বিঠোবা (বিষ্ণু) বৈষ্ণবধর্ম মতে বিষ্ণির প্রথম ও প্রধান ভক্ত শিবকে মস্তকে ধারণ করেন।


title: বিঠোবা

text: ভক্ত পুন্ডলিক যে ইঁট ছুড়েছিলেন, বিঠোবা তারই উপর কোমরে দুই হাত রেখে দাঁড়িয়ে থাকেন। তিনি তুলসী কাঠের মালা গলায় ধারণ করেন। এই মালায় কিংবদন্তির কৌস্তভ মণি গ্রথিত থাকে। বিঠোবার কানে থাকে ‘মকরকুণ্ডল’ (মৎস্যাকৃতি কানের দুল)। এই দুলটিকে সন্তকবি তুকারাম বিষ্ণুর মূর্তিতত্ত্বের সঙ্গে যুক্ত করেছেন। পণ্ঢরপুরের বিঠোবা বিগ্রহের বাঁ হাতে থাকে একটি শঙ্খ (শাঁখ) ও ডান হাতে থাকে একটি চক্র বা পদ্মফুল। এই সবই প্রথাগত বিশ্বাস অনুসারে বিষ্ণুর সঙ্গে যুক্ত। বিঠোবার কোনও কোনও মূর্তিতে দেখা যায় বিঠোবার ডান হাতটি একটি মুদ্রার ভঙ্গিতে ন্যস্ত। এই মুদ্রাটিকে প্রথাগতভাবে বরদা মুদ্রা বলে ভুল করা হয়। কারণ, পণ্ঢরপুরের মূর্তিতে বরদা মুদ্রা দেখা যায় না। সাধারণত বিঠোবার দ্বিভূজ মূর্তিই বেশি দেখা য্যা। তবে কোনও কোনও ক্ষেত্রে তাঁর চতুর্ভূজ মূর্তিও দেখা যায়।


title: বিঠোবা

text: পণ্ঢরপুরের বিগ্রহটিকে যখন কার্যনির্বাহী পুরোহিত ভক্তদের দর্শনের জন্য বস্ত্রাবৃত অবস্থায় রাখেন না, তখন সম্পূর্ণ ভাস্কর্যে ফুটে ওঠা তাঁর শরীরের বিস্তারিত পুরুষোচিত বৈশিষ্ট্যগুলি দেখা যায়। যদিও খুব ভালো করে দেখলেই এই প্রস্তরবিগ্রহে একটি কটিবস্ত্রের রেখা দেখা যায়। সেটির উপর খুব সরু ও হালকা ভাবে খোদিত একটি কোমরবন্ধও চোখে পড়ে। বিঠোবার অন্যান্য মূর্তি ও ছবিতে তাঁকে বস্ত্র পরিহিত অবস্থায় দেখা যায়। এই বস্ত্রটি ‘পীতাম্বর’ বা হলুদ কাপড়। সেই সঙ্গে তাঁর গায়ে সোনার গয়নাও থাকে। এই সাজেই নিত্যপূজার সময় পুরোহিতরা বিঠোবাকে সজ্জিত করেন।


title: বিঠোবা

text: পণ্ঢরপুরের বিগ্রহটির বুকের বাঁ দিকে ‘শ্রীবৎসলাঞ্ছন’ নামে একটি চিহ্ন আছে। কথিত আছে এটি একটি সাদা চুলের কুণ্ডলী। সাধারণত এই চিহ্ন বিষ্ণু বা কৃষ্ণের মূর্তিতে দেখা যায়। মূর্তির বুকের ডান দিকে ‘শ্রীনিকেতন’ নামে একটি অঙ্গুরীয়াকার চিহ্ন, ‘মেখলা’ (তিনটি তারবিশিষ্ট একটি কটিবন্ধ), দুই পায়ের ফাঁকে মাটিতে গাঁথা একটি দীর্ঘ লাঠি (‘কাঠি’) এবং কনুইতে জোড়া আঙটি ও একটি মুক্তোর বাজুবন্ধ থাকে।


title: বিঠোবা

text: বিঠোবার মূর্তিতে সাধারণত তাঁর বাঁ পাশে তাঁর প্রধান মহিষী রাখুমাইকে দেখা যায়। ‘রাখুমাই’ (বা ‘রাখামাই’) শব্দটির অর্থ ‘মা রুক্মিণী’। প্রথাগতভাবে রুক্মিণীকে কৃষ্ণের স্ত্রী মনে করা হয়। হিন্দুরা সাধারণত কৃষ্ণকে বিষ্ণুর একটি রূপ মনে করে। সেই ক্ষেত্রে কৃষ্ণের স্ত্রী হলেন বিষ্ণুপত্নী লক্ষ্মীর একটি রূপ। রাখুমাইকে কোমরে হাত দিয়ে ইঁটের উপর দণ্ডায়মান উস্থায় দেখা যায়। পণ্ঢরপুর মন্দির চত্বরে রাখুমাইয়ের একটি পৃথক কক্ষ রয়েছে। ঘুর্যে র মতে, মহারাষ্ট্রের বিদর্ভ অঞ্চলে রুক্মিণী নামে এক রাজকুমারী ছিলেন। উক্ত অঞ্চলের সঙ্গে তাঁর সংযোগের প্রেক্ষিতে তাঁকেই রাধার স্থলে বিঠোবার প্রধান মহিষীর মর্যাদা দেওয়া হয়। ভাঙ্গর সম্প্রদায়ের বিশ্বাস অনুসারে, রুখুমাই (রাখুমাই) হলেন সম্প্রদায় এবং বিশেষত গবাদি পশুর রক্ষয়িত্রী। এই সম্প্রদায়ে তিনি পদ্মাবতী বা পদুবাই নামে পরিচিত। বিঠোবা ও পদুবাইকে পৃথক মন্দিরে পূজা করা হয়। ধাঙ্গর লোককথায় এর কারণ ব্যাখ্যাত হয়েছে। বিঠোবা তাঁর স্ত্রীকে একটি অভিশাপ দিয়েছিলেন। তিনি নিজেও সংসার থেকে দূরে থাকতেন। রাখুমাই ছাড়া বিঠোবার আরও দুই পত্নীর পূজা প্রচলিত আছে। এঁরা হলেন সত্যভামা ও রাহি (‘রাধা’ শব্দ থেকে উৎপন্ন)। হিন্দু পুরাণ অনুসারে, এঁরা সকলেই কৃষ্ণের স্ত্রী বা প্রেমিকা।


title: বিঠোবা

text: মহারাষ্ট্র ও কর্ণাটকে বিঠোবা একজন জনপ্রিয় দেবতা। তেলঙ্গানা, অন্ধ্রপ্রদেশ, তামিলনাড়ু, কেরল ও গুজরাতেও বিঠোবার ভক্তেরা রয়েছেন। তবে সম সংখ্যায় নয়। অধিকাংশ মারাঠিই বিঠোবাকে পূজা ও সম্মান করেন। তবে কূলদেবতা (পারিবারিক দেবতা) হিসেবে তিনি জনপ্রিয় নন। বিঠোবার প্রধান মন্দির এবং তাঁর স্ত্রী রাখুমাইয়ের একটি স্বতন্ত্র ও অতিরিক্ত মন্দির পণ্ঢরপুরে অবস্থিত। সেই সূত্রে ভক্তেরা পণ্ঢরপুরকে ‘ভূ-বৈকুণ্ঠ’ (পৃথিবীর যে স্থানে বিষ্ণু অবস্থান করেন) বলেন। ধ্যানেশ্বরের সময়কাল (খ্রিস্টীয় ১৩শ শতাব্দী) মহারাষ্ট্র, কর্ণাটক ও তেলঙ্গানার ভক্তেরা পণ্ঢরপুরে বিঠোবার প্রধান মন্দিরে তীর্থযাত্রায় আসেন।


title: বিঠোবা

text: মহারাষ্ট্রে বিঠোবার পূজার দুটি পৃথক ধারা রয়েছে। প্রথমটি হল বাডব পরিবারের ব্রাহ্মণ পুরোহিত দ্বারা মন্দিরে আনুষ্ঠানিক পূজা এবং দ্বিতীয়টি হল বারকরীদের আধ্যাত্মিক পূজা। আনুষ্ঠানিক পূজায় দিয়ে পাঁচটি অনুষ্ঠান আয়োজিত হয়। প্রথমটি ভোর তিনটের সময় দেবতার জাগরণের আরতি অনুষ্ঠান। এটিকে বলা হয় ‘কাকডারতি’। এরপর ‘পঞ্চামৃতপূজা’। এই অনুষ্ঠানে ‘পঞ্চামৃত’ নামে পরিচিত পাঁচটি মিষ্ট দ্রব্য দিয়ে পূজা করা হয়। এরপর সকালে ভক্তদের দর্শন দানের জন্য দেবতাকে সাজানো হয়। দুপুর বেলা তৃতীয় অনুষ্ঠানটি আয়োজিত হয়। এই সময় বিগ্রহকে পুনরায় বস্ত্র পরানো হয় এবং মধ্যাহ্ন ভোগ নিবেদন করা হয়। এই অনুষ্ঠানের নাম ‘মধ্যাহ্নপূজা’। সন্ধ্যায় সূর্যাস্তের সময় শীতল ভোগ নিবেদনের পর পুনরায় দেবতাকে ভক্তরা ভক্তি নিবেদন করেন। এটিকে ‘অপরাহ্নপূজা’ বলা হয়। শেষ অনুষ্ঠানটি হল ‘শেরারতি’। এটি দেবতাকে শয়ান দেওয়ার আরতি। পণ্ঢরপুরের প্রধান মন্দিরের অনুষ্ঠানগুলির সঙ্গে সঙ্গে কর্ণাটকে বিট্‌ঠল-কেন্দ্রিক হরিদাস সম্প্রদায়ের প্রথাগুলিও বিকশিত হয়েছে।


title: বিঠোবা

text:
বারকরী পন্থ (তীর্থযাত্রী পন্থা) বা বারকরী সম্প্রদায় (তীর্থযাত্রী প্রথা) হল ভারতে অন্যতম গুরুত্বপূর্ণ বৈষ্ণব সম্প্রদায়। এটি একটি একেশ্বরবাদী ও ভক্তিবাদী সম্প্রদায়। এই সম্প্রদায়ের মূল হল বিঠোবা উপসনা। প্রথাগত ভাগবত ধর্ম এই সম্প্রদায়ের ভিত্তি। এই সম্প্রদায়টি হল একটি “শৈব-বৈষ্ণব সংমিশ্রণ” এবং “নামমাত্র বৈষ্ণব সম্প্রদায়। এতে অন্যান্য ধর্ম থেকে মুক্তভাবে আদর্শ মিশ্রিত হয়েছে।” মনে করা হয়, এই সম্প্রদায়ের উৎপত্তি কর্ণাটকে। সেখান থেকে এটি মহারাষ্ট্রে প্রবেশ করে। প্রথম সন্তকবি ধ্যানেশ্বরের সাহিত্যকর্মে বিঠোবাকে ‘কন্নড়’ (কর্ণাটকের অধিবাসী) বলা হয়েছে। সেই থেকেই উক্ত তত্ত্বের উৎপত্তি। যদিও এই শব্দটির অপর একটি ব্যাখ্যা হল “দুর্জ্ঞেয় বা যাঁকে বোঝা দুরূহ”। বারকরী মতের অনুগামী ও গবেষকরা মনে করেন, পুন্ডলিক একজন ঐতিহাসিক ব্যক্তিত্য এবং তিনিই বিঠোবা কাল্টের প্রতিষ্ঠাতা। শাস্ত্রে উল্লিখিত একটি বাক্য এই তত্ত্বের প্রমাণ হিসেবে ধরা হয়। বাক্যটি হল, “পুন্ডলিকবরদা হরি বিট্‌ঠল!” এটির অর্থ, “হে হরি বিট্‌ঠল (বিঠোবা), যিনি পুন্ডলিককে একটি বর দিয়েছিলেন।” যদিও জেলিয়টের মতে, এই সম্প্রদায়ের প্রতিষ্ঠাতা হলেন ধ্যানেশ্বর (অপর বানান জ্ঞানেশ্বর)। তিনি ছিলেন এক ব্রাহ্মণ কবি ও দার্শনিক। খ্রিস্টীয় ১২৭৫-১২৯৬ অব্দের মধ্যবর্তী কোনও এক সময়ে তিনি খ্যাতিমান হন। বারকরীরাও একটি উক্তির মাধ্যমে তাঁকে কৃতিত্ব দেওয়া হয়। এটি হল “দন্যদেব রচিল পায়া”। অর্থাৎ, “ধ্যানেশ্বর ভিত্তিপ্রস্তর স্থাপন করেন।”
শূদ্র দরজি নামদেব (খ্রিস্টীয় ১২৭০-১৩৫০ অব্দ) বিঠোবার স্তুতি করে ছোটো ছোটো মারাঠি ভক্তিমূলক কবিতা রচনা করেছিলেন। এগুলিকে ‘অভঙ্গ’ (অর্থাৎ, ‘যা ভগ্ন হয়নি’) বলা হয়। এগুলি তিনি কীর্তনের আকারে বিঠোবার উদ্দেশ্যে গাইতেন। সর্বসমক্ষে ভক্তিমূলক সংগীতের অনুষ্ঠান বিঠোবা ধর্মের প্রসারে সাহায্য করে। এই ধর্মে নারী, শূদ্র ও নিম্নবর্ণের অস্পৃশ্যদেরও গ্রহণ করা হয়েছিল। এঁরা ধ্রুপদী ব্রাহ্মণ্যবাদী হিন্দুধর্মে কিছুটা উপেক্ষিত ছিলেন। মুসলমান শাসনকালে এই ধর্ম কিছুটা স্তিমিত হয়ে পড়েছিল। যদিও বিজয়নগর সাম্রাজ্যের পতনের পর যখন দাক্ষিণাত্যে যুদ্ধ বাধে, তখন মুসলমান শাসকেরা জনসমর্থন লাভের আশায় মহারাষ্ট্রের ধর্মগুলিকে স্বীকার করে নেন। এই সময় একনাথ (খ্রিস্টীয় ১৫৩৩-৯৯ অব্দ) বারকরী সম্প্রদায়ের পুনরুজ্জীবন ঘটান। শিবাজির নেতৃত্বে মারাঠা সাম্রাজ্য প্রতিষ্ঠিত হওয়ার পর তুকারাম (খ্রিস্টীয় ১৫৬৮-১৬৫০ অব্দ) নামে এক শূদ্র মুদি বিঠোবা-কেন্দ্রিক প্রথাকে সারা মহারাষ্ট্র অঞ্চলে ছড়িয়ে দেন।


title: বিঠোবা

text: এই সকল সন্তকবি এবং নামদেবের পরিচারিকা জানাবাই প্রমুখ অন্যান্যরা বিঠোবার উদ্দেশ্যে কবিতা রচনা করেছিলেন। মারাঠি কবিতায় শুদ্ধা ভক্তির প্রচার দেখা যায়। এখানে বিঠোবাকে প্রধানত পিতা রূপে দর্শানো হয়। জানাবাই প্রমুখ মহিলা সন্তরা তাঁকে মাতৃরূপে (বিঠাবাই) দেখেছেন। জানাবাইয়ের মতো মহিলারাই শুধু নয়, বিভিন্ন বর্ণ ও পেশার মানুষেরা বিঠোবার বন্দনা করে অভঙ্গ রচনা করেছেন। এঁদের মধ্যে উল্লেখযোগ্য বিসোবা খেচর (যিনি ছিলেন গোঁড়া শৈব ও নামদেবের শিক্ষক), নাপিত সেনা নহবি, স্বর্ণকার নরহরি সোনার, মালী সবত মালী, কুম্ভকার গোরা কুম্ভার, নর্তকী কাহ্নোপত্রা, অস্পৃশ্য মহর চোখামেল এবং মুসলমান শেখ মহম্মদ (১৫৬০-১৬৫০)। শৈব বা বৈষ্ণব ধর্মাবলম্বী যে কোনও ব্যক্তি যদি বিঠোবাকে ‘মায়া-বাপ’ (মাতা-পিতা) হিসেবে এবং পণ্ঢরপুরকে তাঁর ‘মাহের’ (কনের বাপের বাড়ি) হিসেবে গ্রহণ করে তাঁকেই বর্ণনির্বিশেষে বারকরী হিসেবে গ্রহণ করা হয়। বারকরীরা প্রায়শই বিঠোবা জপ অনুশীলন করেন এবং প্রত্যেক মাসের একাদশীতে উপবাস করেন।


title: বিঠোবা

text: ‘হরিদাস’ শব্দের অর্থ ‘বিষ্ণুর (হরি) দাস’। হরিদাস মতানুসারে, ‘হরিদাসকূট’ বা হরিদাস সম্প্রদায়ের প্রতিষ্ঠাতা ছিলেন অচলানন্দ বিট্‌ঠল (খ্রিস্টীয় ৮৮৮ অব্দ)। এটি বৈষ্ণবধর্মের একটি স্বতন্ত্র শাখা। এই সম্প্রদায়ের কেন্দ্র হলেন বিট্‌ঠল (বিঠোবার হরিদাস-কন্নড় নাম)।


title: বিঠোবা

text: বারকরী সম্প্রদায় যেমন মহারাষ্ট্রের সঙ্গে যুক্ত, হরিদাস সম্প্রদায় তেমনই কর্ণাটকের সঙ্গে যুক্ত। বিশেষজ্ঞ শর্মার মতে, বিঠোবা উপাসনার উৎপত্তি কর্ণাটকে। পরে তা মহারাষ্ট্রে প্রবেশ করেছিল। তাঁর যুক্তি, উপরে ‘বারকরী সম্প্রদায়’ অংশে উল্লিখিত ধ্যানেশ্বরের বিবরণে দ্রষ্টব্য। লুটগেন্ডোর্ফ বলেছেন, বিঠোবা আন্দোলন বিজয়নগর সাম্রাজ্যের রাজা কৃষ্ণদেবরায়ের রাজগুরু ব্যাসতীর্থের (১৪৭৮-১৫৩৯) প্রভাবে জনপ্রিয়তা অর্জন করেছিল। সেই যুগে বিঠোবা রাজ-পৃষ্ঠপোষকতা লাভ করেছিল। কৃষ্ণদেবরায় তাঁর রাজধানী বিজয়নগরে (আধুনিক (হাম্পি) বিট্‌ঠল মন্দিরও নির্মাণ করেছিলেন।


title: বিঠোবা

text: হরিদাস সম্প্রদায় পণ্ঢরপুর ও হাম্পি উভয় মন্দিরকেই পবিত্র মনে করে। তারা বিট্‌ঠলকে কৃষ্ণের অন্যান্য রূপের সঙ্গে পূজা করে। হরিদাস সাহিত্য মূলত বিট্‌ঠল ও কৃষ্ণের বন্দনামূলক সাহিত্য। হরিদাস কবি বিজয় বিট্‌ঠল, গোপাল বিট্‌ঠল, জগন্নাথ বিট্‌ঠল, বেণুগোপাল বিট্‌ঠল ও মোহন বিট্‌ঠল ভক্তি প্রদর্শনার্থে ‘বিট্‌ঠল’ শব্দটি নিজেদের ছদ্মনামের অন্তে যুক্ত করতেন। হরিদাস কবি পুরন্দর দাস বা পুরন্দর বিট্‌ঠল (১৪৮৪-২৫৬৪) ‘কর্ণাটকী শাস্ত্রীয় সংগীতের পিতা’ হিসেবে পরিচিত। তিনি প্রায়শই তাঁর কন্নড় গীতিগুলি বিট্‌ঠলকে প্রণাম করে শেষ করতেন।


title: বিঠোবা

text: মনে করা হয়, পুষ্টিমার্গ সম্প্রদায়ের প্রতিষ্ঠাতা বল্লভাচার্য (১৪৭৯-১৫৩১) অন্তত দুইবার পণ্ঢরপুরে এসেছিলেন। কথিত আছে, বিঠোবা (যিনি পুষ্টিমার্গ সম্প্রদায়ে বিট্‌ঠলনাথ বা বিট্‌ঠলনাথজি নামে পরিচিত) তাঁকে বিবাহ করে সন্তান উৎপাদনের আদেশ দেন, যাতে বিঠোবা তাঁর পুত্র রূপে জন্মগ্রহণ করতে পারেন। পরবর্তীকালে বল্লভাচার্য বিবাহ করেছিলেন। তাঁর দ্বিতীয় পুত্র তথা উত্তরাধিকারীকে বিঠোবার অবতার রূপে চিহ্নিত করা হয়। তাঁর নাম ছিল বিট্‌ঠলনাথ। তিনি গুসাইঁজি নামে পরিচিত ছিলেন।


title: বিঠোবা

text: বিঠোবার সঙ্গে যুক্ত উৎসবগুলি প্রধানত বারকরীদের দ্বিবার্ষিক ‘যাত্রার’ (তীর্থযাত্রা) সঙ্গে যুক্ত। অলন্দি ও ডেহু শহর থেকে পণ্ঢরপুর পর্যন্ত তীর্থযাত্রা যথাক্রমে সন্তকবি ধ্যানেশ্বর ও তুকারামের সঙ্গে ঘনিষ্ঠভাবে যুক্ত। সমস্ত পথে তারা বিঠোবার প্রতি উৎসর্গিত ‘অভঙ্গ’ গান করতে করতে এবং বিঠোবার নাম জপ করতে করতে চলে। সেই সঙ্গে তারা সন্তকবিদের ‘পালখি’ (পালকি) বহন করে। বারকরীরা আনুষ্ঠানিক পূজা করে না। তাঁরা শুধু দর্শনের মাধ্যমে দেবতাকে শ্রদ্ধা নিবেদন করে। পুরোহিত কর্তৃক আনুষ্ঠানিক পূজা শুধু আষাঢ় (জুন-জুলাই) ও কার্তিক (অক্টোবর-নভেম্বর) মাসের একাদশী তিথির আগে ও পরের পাঁচ দিনের মধ্যে সীমাবদ্ধ। এই সময় বহু সংখ্যক বারকরী যাত্রায় অংশ নেন। মাঘ ও চৈত্র মাসের একাদশীতেও অল্প সংখ্যায় বারকরীরা মন্দিরে যাত্রা করেন।


title: বিঠোবা

text: ৮ লক্ষেরও বেশি বারকরী তীর্থযাত্রী আষাঢ় মাসে শয়নী একাদশী উপলক্ষ্যে পণ্ঢরপুরে তীর্থযাত্রা করেন। শয়নী একাদশী ও প্রবোধিনী একাদশী হিন্দু পুরাণে বিষ্ণুর সঙ্গে যুক্ত। হিন্দুরা বিশ্বাস করেন, বিষ্ণু ক্ষীরসমুদ্রে শেষনাগের শয্যায় নিদ্রা যান। তাঁর নিদ্রা শুরু হয় শয়নী একাদশী তিথিতে। চার মাস পর প্রবোধিনী একাদশী থেকে তিনি নিদ্রা থেকে উত্থিত হন। আষাঢ় ও কার্তিক মাসের উৎসব দুই মাসের পূর্ণিমা তিথি পর্যন্ত চলে। তারপর মশাল সহকারে শোভাযাত্রার মাধ্যমে উৎসব সমাপ্ত হয়। খ্রিস্টীয় ১১শ শতাব্দীর উৎকীর্ণ লিপিতেও পণ্ঢরপুরের তীর্থযাত্রার উল্লেখ পাওয়া যায়। শয়নী একাদশী ও প্রবোধিনী একাদশী তিথিতে মহারাষ্ট্রের মুখ্যমন্ত্রী বা অন্য কোনো মন্ত্রী মহারাষ্ট্র সরকারের তরফ থেকে পূজার আনুষ্ঠানিক কার্যে অংশ নেই। পূজার এই অংশটি ‘সরকারি-মহাপূজা’ নামে পরিচিত।


title: বিঠোবা

text: চারটি একাদশী ছাড়াও দশেরার রাতে পণ্ঢরপুরে মেলা বসে। এই দিন বিঠোবার সামনে ‘রঙ্গশিলা’ নামে একটি বড়ো পাথরের উপর ভক্তেরা নৃত্য করেন। সেই সঙ্গে মশাল সহকারে শোভাযাত্রারও আয়োজন করা হয়। পণ্ঢরপুর মন্দিরের অন্যান্য উৎসবগুলি হল রঙ্গপঞ্চমী ও জন্মাষ্টমী। রঙ্গপঞ্চমীর দিন দেবতার পায়ে গুলাল (লাল আবির) ছড়িয়ে দেওয়া হয়। কৃষ্ণের জন্মদিন জন্মাষ্টমী উৎসব উপলক্ষ্যে ভক্তেরা বিঠোবার সামনে নয় দিন ধরে নৃত্যগীতের অনুষ্ঠান করেন। এছাড়া বৈষ্ণবধর্ম মতে পবিত্র বুধবার, শনিবার ও অন্যান্য সকল একাদশী এই মন্দিরে উদযাপিত হয়।


title: বিঠোবা

text: বিঠোবার প্রতি উৎসর্গিত ভক্তিমূলক সাহিত্যকে তিনটি শ্রেণিতে ভাগ করা যায়। প্রথম দুটি হল বারকরী ধারা ও ব্রাহ্মণ্য ধারা। তৃতীয়টিকে রিসিড ‘তৃতীয় ধারা’ নামে চিহ্নিত করেছেন। এই ধারায় বারকরী ও ব্রাহ্মণ্য উভয় উপাদানই বিদ্যমান। বারকরী রচনাগুলি মারাঠি ভাষায়, ব্রাহ্মণ্য রচনাগুলি সংস্কৃতে এবং ‘তৃতীয় ধারা’র রচনাগুলি ব্রাহ্মণদের দ্বারা মারাঠি ভাষায় রচিত।


title: বিঠোবা

text: বারকরী রচনাগুলির মধ্যে উল্লেখযোগ্য মহীপতির"ভক্তলীলামৃত" ও "ভক্তবিজয়", বহিনাবাইয়ের"পুন্ডলিক-মাহাত্ম্য" এবং নামদেব রচিত একটি দীর্ঘ ‘অভঙ্গ’। এই সকল রচনায় পুন্ডলিকের কিংবদন্তিটি বর্ণিত হয়েছে। ব্রাহ্মণ্য রচনাগুলির মধ্যে উল্লেখযোগ্য স্কন্দপুরাণ থেকে গৃহীত "পাণ্ডুরঙ্গ-মাহাত্ম্য" (৯০০টি শ্লোকে), পদ্মপুরাণ থেকে গৃহীত "পাণ্ডুরঙ্গ-মাহাত্ম্য" (১,২০০টি শ্লোকে), "পদ্মপুরাণ থেকে গৃহীত "ভীমা-মাহাত্ম্য" এবং বিষ্ণুপুরাণ থেকে গৃহীত "পাণ্ডুরঙ্গ-মাহাত্ম্য"। ‘তৃতীয় ধারা’য় দুটি রচনা পাওয়া যায়। এদুটি হল ব্রাহ্মণ শ্রীধর রচিত "পাণ্ডুরঙ্গ-মাহাত্ম্য" (৭৫০টি শ্লোকে) এবং প্রহ্লাদ মহারাজ রচিত "পাণ্ডুরঙ্গ-মাহাত্ম্য" (১৮১টি শ্লোকে)।


title: বিঠোবা

text: উপরিউক্ত রচনাগুলি ছাড়াও বারকরীদের দ্বারা রচিত ‘অভঙ্গ’ নামে পরিচিত অনেক ক্ষুদ্রাকার মারাঠি ভক্তিমূলক কবিতা এবং অনেক স্তুতি (বন্দনাগীতি) স্তোত্র রয়েছে। স্তুতি ও স্তোত্রগুলির কয়েকটি হরিদাস সম্প্রদায় থেকে উৎসারিত। স্তোত্রগুলির মধ্যে সর্বাধিক পরিচিত "পাণ্ডুরঙ্গাষ্টক" বা "পাণ্ডুরঙ্গস্তোত্র"। এটি আদি শঙ্করের রচনা মনে করা হয়। তবে তিনিই এই স্তোত্রের রচয়িতা কিনা সেই বিষয়ে সংশয় রয়েছে। "তীর্থাবলি-গাথা" নামে একটি গ্রন্থ রয়েছে। এটিকে নামদেব বা ধ্যানেশ্বরের রচনা মনে করা হয়। তবে এটি সম্ভবত অনেক সন্তকবির রচনা থেকে সংকলিত। এই গ্রন্থের উদ্দেশ্য বারকরী মতাদর্শ ও বিঠোবা উপাসনার প্রসার। অন্যান্য ভক্তিমূলক রচনাগুলির মধ্যে উল্লেখযগ্য "এই ও বিট্‌ঠল মাজে মৌলি রে" এবং নামদেব রচিত "যুগে অট্‌ঠাবিসা নিতেবরি উভা" ইত্যাদি আরাত্রিক ভজনগুলি। এই আরাত্রিক ভজনগুলিতে পীতাম্বরধারী (বিষ্ণুর একটি বৈশিষ্ট্য) ও গরুড় (বিষ্ণুর বাহন) ও হনুমান (বিষ্ণুর অবতার রামের ভক্ত ও সেবক) দ্বারা সেবিত বিঠোবার স্তুতি করা হয়েছে। শেষত, তেলুগু কবি তেনালি রামকৃষ্ণ (খ্রিস্টীয় ১৬শ শতাব্দী) তাঁর "পাণ্ডুরঙ্গ-মাহাত্ম্যমু" কবিতায় বিঠোবাকে পাণ্ডুরঙ্গ নামে স্তুতি করে লিখেছিলেন, “(হে পার্বতী, পুণ্ডরীক ও ক্ষেত্রপালের (কাল-ভৈরব) সেবা গ্রহণ করে, ভক্তদের জন্য সূক্ষ্মদেহ ধারণ করে কল্পতরু হয়ে, তাদের ইচ্ছা পূরণ করে, পাণ্ডুরঙ্গ দেব সেই মন্দিরে বাস করেন।”


title: বিঠোবা

text: মহারাষ্ট্রে বিঠোবার অনেকগুলি মন্দির আছে। কর্ণাটক, তামিলনাড়ু ও অন্ধ্রপ্রদেশ রাজ্যেও কয়েকটি মন্দির আছে। তবে বিঠোবা উপাসনার প্রধান কেন্দ্রটি হল পণ্ঢরপুরের মন্দিরটি। এই মন্দিরটির প্রতিষ্ঠার তারিখ নিয়ে মতানৈক্য রয়েছে। তবে এটা স্পষ্ট যে খ্রিস্টীয় ১৩শ শতাব্দীতে ধ্যানেশ্বরের সময়কাল থেকেই এই মন্দিরটির অস্তিত্ব আছে। বিঠোবা ও তাঁর পত্নী রুক্মিনী, সত্যভামা ও রাধার সঙ্গে অন্যান্য বৈষ্ণব দেবদেবীর পূজাও করা হয়। এঁদের মধ্যে রয়েছেন: বিষ্ণুর একটি রূপ বেঙ্কটেশ্বর, বিষ্ণুপত্নী লক্ষ্মীর একটি রূপ মহালক্ষ্মী, গরুড় ও হনুমান (আগের অনুচ্ছেদ দেখুন)। কয়েকজন শৈব দেবদেবীর পূজাও করা হয়। এঁরা হলেন: বুদ্ধি ও কার্যারম্ভের দেবতা গণেশ, শিবের একটি রূপ খাণ্ডোবা ও শিবপত্নী পার্বতীর একটি রূপ অন্নপূর্ণা। নামদেব, চোখামেলা ও জানাবাই প্রমুখ সন্ত এবং পুন্ডলিক ও কাহ্নোপাত্র প্রমুখ ভক্তের সমাধিও মন্দিরের অভ্যন্তরে ও চারপাশে দেখা যায়। মহারাষ্ট্রে বিঠোবার অন্যান্য গুরুত্বপূর্ণ মন্দিরগুলি হল: তুকারামের জন্মস্থান ডেহুর মন্দির, যেখানে বছরের প্রত্যেকটি একাদশী তিথিতে ভক্তেরা তীর্থযাত্রা করেন; সাতারা জেলার কোলেতে ঘাডগে বোবার স্মারক মন্দির, যেখানে মাঘ মাসের শুক্লাপঞ্চমী তিথিতে মেলা আয়োজিত হয়; কোলহাপুর ও রাজাপুর, যেখানে শয়নী একাদশী ও প্রবোধিনী একাদশীতে মেলা আয়োজিত হয়; মাধে, যেখানে মুসলমান আক্রমণের সময় পণ্ঢরপুরের মূর্তিটিকে সরিয়ে নিয়ে যাওয়া হয়েছিল; এবং শাহাদের বিড়লা মন্দির।


title: বিঠোবা

text:
গোয়াতেও কয়েকটি মন্দির রয়েছে। এগুলির মধ্যে সর্বাধিক পরিচিত মন্দিরগুলি হল স্যানকুইলিম, স্যাঙ্গুয়েম ও গোকর্ণ মঠের মন্দিরগুলি। মারগাও ও পোন্ডার মন্দিরের উৎসবগুলিতে অংশ নিতে বহু তীর্থযাত্রী আসেন। রাজস্থানের নাথদ্বারায় ‘বিট্‌ঠলনাথ’ নামে বিঠোবাকে পূজা করা হয়।
বিজয়নগর ও মারাঠা শাসনকালে দক্ষিণ ভারতে বিঠোবার পূজা প্রচলিত হয়। দক্ষিণ ভারতে তিনি সাধারণত বিট্‌ঠল নামে পরিচিত। হাম্পি মন্দিরটি (উপরে উল্লিখিত) একটি বিশ্ব ঐতিহ্যবাহী স্থান। এটিই মহারাষ্ট্রের বাইরে বিট্‌ঠলের সর্বাধিক গুরুত্বপূর্ণ মন্দির। এই মন্দিরটি খ্রিস্টীয় ১৫শ শতাব্দীতে নির্মিত। মনে করা হয়, এই মন্দিরে কিছু সময়ের জন্য পণ্ঢরপুরের কেন্দ্রীয় মূর্তিটি এনে রাখা হয়েছিল। একটি মতে, বিজয়নগরের রাজা কৃষ্ণদেবরায় “নিজের মর্যাদা বৃদ্ধির জন্য” এই মূর্তিটি এনে রেখেছিলেন। অপর মতে, মুসলমান আক্রমণকারীদের হাত থেকে রক্ষা করার জন্যই মূর্তিটিকে স্থানান্তরিত করা হয়েছিল। সন্তকবি একনাথের প্রপিতামহ ভানুদাস (১৪৪৮-১৫১৩) এই মূর্তিটি আবার পণ্ঢরপুরে ফিরিয়ে নিয়ে যান। বর্তমানে এই মন্দিরে কোনো কেন্দ্রীয় মূর্তি নেই। যদিও ১৫১৬ থেকে ১৫৬৫ সালের মধ্যে সর্বাধিক গুরুত্বপূর্ণ লেনদেনগুলি বিট্‌ঠলের কেন্দ্রীয় মূর্তির সামনেই হত। যা তার আগে হত মূল রাষ্ট্রীয় দেবতা বিরুপাক্ষের (শিবের একটি রূপ) সামনে। মধ্বের আটটি মঠের মধ্যে তিনটি মঠে বিট্‌ঠল হলেন প্রধান দেবতা। এগুলি হল কর্ণাটকের শিরুর, পেজাবর ও পুট্টিজ। কর্ণাটকের মুলবাগালে একটি ‘বিট্‌ঠলেশ্বর মন্দির’ রয়েছে। তামিলনাড়ুতে বিট্‌ঠল মন্দির রয়েছে শ্রীরঙ্গম, তিরুপোরুরের কাছে বিট্‌ঠলপুরম, তিরুনেলভেলি জেলা, তেন্নঙ্গুর, কুম্বকোনামের কাছে গোবিন্দপুরমে।। কাঞ্চীতেও বিঠোবার ভাস্কর্য পাওয়া যায়।


title: বিঠোবা

text: বিঠোবা সংক্রান্ত কিংবদন্তিগুলির কেন্দ্রবিন্দু তাঁর ভক্ত পুন্ডলিক। কথিত আছে, তিনিই বিঠোবাকে পণ্ঢরপুরে নিয়ে এসেছিলেন। এছাড়াও মনে করা হয়, বারকরী সম্প্রদায়ের সন্তকবিদের রক্ষাকর্তা হিসেবেও বিঠোবার কিংবদন্তিগুলিকে গুরুত্ব দেওয়া হয়। উপরে ভক্তিমূলক সাহিত্য অংশে আলোচিত অংশে যেমন বলা হয়েছে, পুন্ডলিকের কিংবদন্তিটি স্কন্দপুরাণ ও পদ্মপুরাণের মতো সংস্কৃত ধর্মগ্রন্থে পাওয়া যায়। মারাঠি ধর্মগ্রন্থেও এই কিংবদন্তি লিপিবদ্ধ হয়েছে। এই সব মারাঠি গ্রন্থগুলির মধ্যে উল্লেখযোগ্য শ্রীধর নামে এক ব্রাহ্মণের রচিত "পাণ্ডুরঙ্গ-মাহাত্ম্য", প্রহ্লাদ মহারাজ রচিত "পাণ্ডুরঙ্গ-মাহাত্ম্য" এবং বিভিন্ন সন্তকবিদের দ্বারা রচিত ‘অভঙ্গ’ কবিতাগুলি।


title: বিঠোবা

text: পুন্ডলিক কিংবদন্তির তিনটি পাঠ পাওয়া যায়। দুটি কিংবদন্তি স্কন্দপুরাণের পুথিগত পাঠান্তরের সঙ্গে যুক্ত (১। ৩৪-৬৭)। প্রথম কিংবদন্তি অনুসারে, সন্ন্যাসী পুণ্ডরীক (পুন্ডলিক) হলেন হিন্দু দেবতা বিষ্ণুর ভক্ত এবং তিনি নিজের পিতামাতার সেবায় জীবন উৎসর্গ করেছিলেন। বিষ্ণুর এক রূপ গোপাল-কৃষ্ণ রাখাল বালকের বেশে তাঁর পোষ্য গোরুর পালের সঙ্গে গোবর্ধন পর্বত থেকে পুণ্ডরীকের সঙ্গে দেখা করতে নেমে আসেন। কৃষ্ণ ছিলেন দিগম্বর বা নগ্ন। তাঁকে কানে ছিল ‘মকরকুণ্ডল’ এবং বুকে ছিল ‘শ্রীবৎস’ চিহ্ন (উপরে আলোচিত) তাঁর মাথায় ছিল ময়ূরপুচ্ছের উষ্ণীষ। তিনি কোমরে হাত দিয়ে তাঁর গোরু চরানোর দণ্ডটি দুটি উরুর ফাঁকে রেখে দাঁড়িয়ে ছিলেন। পুণ্ডরীক কৃষ্ণকে সেই রূপেই ভীমা নদীর তীরে অবস্থান করতে বলেন। তাঁর বিশ্বাস ছিল, কৃষ্ণের উপস্থিত সেই স্থানটিকে একটি ‘তীর্থ’ ও ‘’ক্ষেত্রে’ পরিণত করবে। এই স্থানটিকে অধুনা পণ্ঢরপুর হিসেবে চিহ্নিত করা হয়। পণ্ঢরপুর ভীমা নদীর তীরে অবস্থিত। কৃষ্ণের বর্ণিত বৈশিষ্ট্যগুলি পণ্ঢরপুরের বিঠোবার অনুরূপ।


title: বিঠোবা

text: দ্বিতীয় কিংবদন্তি অনুসারে, কৃষ্ণ পুন্ডলিকের সামনে পঞ্চবর্ষীয় গোপালের বেশে উপস্থিত হন। এই কিংবদন্তিটি উভয় পুরাণের পাণ্ডুলিপিতে, প্রহ্লাদ মহারা, ও সন্তকবিদের (বিশেষত তুকারামের) রচনায় পাওয়া যায়। পুন্ডলিকের তৃতীয় কিংবদন্তিটি শ্রীধরের রচনায় এবং পদ্মপুরাণের একটি পাঠান্তরে পাওয়া যায়। পুন্ডলিক ছিলেন এক ব্রাহ্মণ। তিনি তাঁর স্ত্রীকে খুব ভালবাসতেন। স্ত্রীর প্রতি তাঁর ভালবাসা এতটাই বেশি ছিল যে, তিনি তাঁর বৃদ্ধ পিতামাতাকে উপেক্ষা করতেন। পরবর্তীকালে কুক্কুট ঋষির সঙ্গে তাঁর দেখা হয়। পুন্ডলিকের জীবনে পরিবর্তন আসে। তিনি নিজের পিতামাতার সেবায় জীবন উৎসর্গ করেন। এদিকে কৃষ্ণের গোপী প্রেমিকা রাধা কৃষ্ণের রাজ্য দ্বারকায় আসেন এবং কৃষ্ণের কোলে বসেন। রাধা কৃষ্ণের প্রধানা মহিষী রুক্মিণীকে সম্মান প্রদর্শন করেন না। কৃষ্ণও রাধার আচরণে দোষাবহ কিছু দেখেন না। বিরক্ত হয়ে রুক্মিণী কৃষ্ণকে পরিত্যাগ করে পণ্ঢরপুরের কাছে দণ্ডীবনে চলে আসেন। রুক্মিণীর বিরহে দুঃখিত কৃষ্ণ তাঁর মহিষীকে খুঁজতে খুঁজতে শেষে তাঁকে দণ্ডীবনে পুন্ডলিকের বাড়ির কাছে খুঁজে পান। কিছু মিষ্ট বাক্যালাপের পর রুক্মিণী শান্ত হন। এরপর কৃষ্ণ পুন্ডলিকের কাছে আসেন। তিনি দেখেন পুন্ডলিক নিজের পিতামাতার সেবা করছেন। কৃষ্ণ বিশ্রাম করবেন বলে পুন্ডলিক একটি ইঁট বাইরে ছুঁড়ে দেন। কৃষ্ণ ইঁটটির উপর দাঁড়িয়ে পুন্ডলিকের জন্য অপেক্ষা করতে থাকেন। পিতামাতার সেবা শেষ করে পুন্ডলিক কৃষ্ণকে অনুরোধ করেন বিঠোবার মূর্তিতে সেই ইঁটের উপরেই অবস্থান করতে এবং রুক্মিণীকে অনুরোধ করেন রাখুমাইয়ের মূর্তিতে তাঁর পাশে অবস্থান করতে এবং চিরকাল ভক্তদের আশীর্বাদ করতে।


title: বিঠোবা

text: বিঠোবা সংক্রান্ত অন্যান্য কিংবদন্তিগুলিতে দেখা যায়, তিনি সাধারণ মানুষের বেশে, নিম্নবর্ণীয় মাহার, সমাজে অস্পৃশ্য বা ব্রাহ্মণ ভিক্ষুকের বেশে এসে ভক্তদের উদ্ধার করছেন। মহীপতি তাঁর "পাণ্ডুরঙ্গস্তোত্র"-এ বর্ণনা করেছেন, কীভাবে বিঠোবা জানাবাই প্রমুখ মহিলা সন্তদের ঝাড়ু দেওয়া বা ধান ভানার দৈনন্দিন কাজে সাহায্য করতেন। তিনি বর্ণনা করেছেন, কীভাবে বিঠোবা সেনা নামে এক নাপিতকে সাহায্য করেন। বিদরের রাজা সেনাকে গ্রেফতার করার আদেশ দিয়েছিলেন। কারণ, সেনা রাজাজ্ঞা অমান্য করে রাজবাড়িতে আসেননি। সেনা বিঠোবার কাছে প্রার্থনা করতেই, বিঠোবা সেনার মূর্তি ধরে রাজার কাছে যান এবং সেনা বেঁচে যান। আরেকটি কাহিনিতে দেখা যায়, সন্ত দামাজি ছিলেন রাজ শস্যাগারের রক্ষক। তিনি দুর্ভিক্ষ্যের সময় প্রজাদের শস্য বিতরণ করেছিলেন। বিঠোবা এক নিম্নবর্ণীয়ের বেশে এসে এক থলি সোনার বিনিময়ে শস্য প্রার্থনা করেন। আরেকটি কাহিনিতে দেখা যায়, গোরা কুম্বারা নামে এক কুমোর যখন বিঠোবার নামগান করতে করতে নিজের শিশুপুত্রকে মাটি চাপা দিয়ে ফেলেন, তখন বিঠোবা সেই শিশুটিকে রক্ষা করেন।


title: পরশ অরোরা

text:
পরশ অরোরা একটি ভারতীয় টেলিভিশন অভিনেতা যিনি সর্বাধিক পরিচিত, সমালোচকদের দ্বারা বহুল প্রশংসিত মহান মারাঠা যোদ্ধা রাজা ছত্রপতি শিবাজি ভোঁশলে রুপে ঐতিহাসিক  টেলিভিশন সিরিজ "বীর শিবাজি"-এ অভিনয়ের জন্য। তিনি অভিমন্যু রূপে পৌরাণিক টেলিভিশন সিরিয়াল মহাভারতেও অভিনয় করেন।
তিনি বর্তমানে উড়ান (২০১৪ টিভি সিরিজ) এ সমান্তরাল নেতৃত্ব ভূমিকা বিভান রাজবংশী রূপে " অভিনয় করছেন।


title: জন আর্থার হার্বার্ট (কনজারভেটিভ রাজনীতিবিদ)

text: স্যার জন আর্থার হার্বার্ট  জি.সি.আই.ই(১৮৯৫ – ১১ই ডিসেম্বর ১৯৪৩) যুক্তরাজ্যের কনজারভেটিভ পার্টির একজন রাজনীতিবিদ এবং ঔপনিবেশিক শাসক ছিলেন।


text: হার্বার্ট ১৯১৯ সালে ব্রিটিশ সেনাবাহিনীর সেকেন্ড লেফটেন্যান্ট কমিশন প্রাপ্ত হন। তিনি ১৯৩৪ সালে উপ-নির্বাচনে ওয়েলসের  মনমউথে, সংসদ (এমপি)সদস্য নির্বাচিত হন। একই বছর তিনি ম্যাজর সম্মান অর্জন করেন। তিনি ১লা জুলাই ১৯৩৯ সালে  তার পদত্যাগ পর্যন্ত হাউস অব কমন্সের আসনে প্রতিনিধিত্ব করেন, তখন তিনি বাংলার গভর্নর হন । হার্বার্ট ১৯৩৯ সালে কর্নেল সম্মান অর্জন করেন এবং তিনি বাংলার গভর্নর হওয়ায় জি.সি.আই.ই নাইটে ভূষিত হন। তিনি আমৃত্যু  ১৯৪৩ সাল পর্যন্ত বাংলার গভর্নর ছিলেন এবং ৪৮ বছর বয়সে মৃত্যুবরন করেন।


text: তিনি আংশিকভাবে ১৯৪৩ সালে বাংলার দুর্ভিক্ষের জন্য দায়ী করা হয়।


title: রিচার্ড ক্যাসি, ব্যারন ক্যাসি

text: রিচার্ড গেভিন গার্ডিনার ক্যাসি, ব্যারন ক্যাসি কে.জি, জি.সি,এম.জি, সি.এইচ, ডি.এস.ও, এম.সি, কে.এসটি.জে, পি.সি, এফ.এ.এ(২৯শে আগস্ট ১৮৯০ – ১৭ই জুন ১৯৭৬) একজন অস্ট্রেলিয়ান রাজনীতিবিদ ও কূটনীতিক, যিনি ১৯৪৪ থেকে ১৯৪৬ সাল পর্যন্ত বাংলার গভর্নর ও  ঔপনিবেশিক শাসক ছিলেন এবং ৭ই মে ১৯৬৫ থেকে ৩০শে এপ্রিল ১০৬৯ পর্যন্ত অস্ট্রেলিয়ার ১৬ তম গভর্নর জেনারেল হিসেবে দায়িত্ব পালন করেন.


title: রিচার্ড ক্যাসি, ব্যারন ক্যাসি

text:
ক্যাসি ব্রিসবেন, কুইন্সল্যান্ড জন্মগ্রহণ করেন, তখন তাঁর নাম রিচার্ড গেভিন গার্ডিনার ক্যাসি ছিল, কিন্তু তিনি পরবর্তীতে "গেভিন" বাদ দেন।
তাঁর পিতার নাম রিচার্ড গার্ডিনার ক্যাসি একজন অনুরাগী ধনী ব্যক্তি এবং আইরিশ বংশদ্ভুত কুইন্সল্যান্ড আইনসভার সদস্য ছিলেন।
তাঁর মা, ইভলিন, অন্য আরেক ধনী অনুরাগী ব্যক্তি জর্জ হ্যারিসের কন্যা তিনিও কুইন্সল্যান্ড লেজিসলেটিভ কাউন্সিলের সদস্যছিলেন।
তাঁর পিতা ১৮৯৩ সালে  তাঁর পরিবারকে মেলবোর্নে নিয়ে আসেন এবং একজন সমৃদ্ধ কোম্পানির পরিচালক নিযুক্ত হন।


title: রিচার্ড ক্যাসি, ব্যারন ক্যাসি

text: ক্যাসি, স্টেট কিলডার কামলোডেন স্কুল এবং মেলবোর্ন গ্রামার স্কুলে অধ্যয়ন করেন। তিনি ইঞ্জিনিয়ারিং পড়তে মেলবোর্ন বিশ্ববিদ্যালয়ে ভর্তি হন। যদিও তিনি ট্রিনিটি কলেজে ১৯০৯ থেকে ১৯১০ পর্যন্ত আবাসিক ছাত্র ছিলেন তথাপি ইংল্যান্ডের উদ্দেশ্যে যাত্রা করেন, সেখেনে তিনি ক্যামব্রিজ ট্রিনিটি কলেজে ভর্তি হন। ক্যামব্রিজে ১৯১৩ সালে তিনি ব্যাচেলর অব আর্টস ডিগ্রী অর্জন করেন, তিনি ১৯১৮ সালে সম্মান দ্বিতীয় বিভাগে ম্যাকানিক্যেল সাইন্স ট্রাইপস এবং মাস্টার্স অব আর্টস ডিগ্রী লাভ করেন।


title: রিচার্ড ক্যাসি, ব্যারন ক্যাসি

text:
প্রথম বিশ্বযুদ্ধের প্রাদুরভাব দেখাদিলে, ক্যাসি ১৯১৪ সালে অস্ট্রেলিয়ান ইম্পেরিয়াল ফোর্সে লেফটেন্যান্ট পদে যোগদান করেন, অর্ভিয়েটুর উদ্দশ্যে প্রথম রণতরীর সদস্য হিসাবে  এসএমএস এমডেনের কোকোস দ্বীপের জার্মান যুদ্ধবন্দীদের জাহাজ কলম্বো পৌঁছা পর্যন্ত তিনি দেখাশোনার দায়িত্বে ছিলেন এবং গ্যালিপলিতে মেজর জেনারেল স্যার উইলিয়াম ব্রিজেসের দেহরক্ষী হিসেবে নিযুক্ত হন। ব্রিজেসের পাশে ক্যাসি দাঁড়িয়েছিলেন এমতাবস্তায় ব্রিজেস, স্নাইপার কতৃক গুলিবিদ্ধ্য হন (তিনদিন পর তিনি মারা যান)।
ক্যাসির মূর্তি উদ্ধারের মাধ্যমে এক তুর্কি সৈন্য গ্যালিপলি যুদ্ধক্ষেত্রে গৌরব অর্জন করে ছিলেন। পরবর্তীতে তিনি ফ্রান্সে প্রেরিত হলেন, সেখানে তিনি অপারেশন
পর্যবেক্ষণ ও  তথ্য আদান প্রদানের মাধ্যমে সামরিক ক্রস অর্জন করেন এবং ৮ম ব্রিজেস এর ব্রিজ মেজরে পদউন্নতি লাভ করেন। যুদ্ধক্ষেত্র এ পদ সমূহ বিপদসংকুল ছিল তাই তিনি ১৯১৮  সালে Distinguished Service Order এর গৌরভ অর্জন করেন। তিনি কমিশন থেকে ১৯১৯ সালে ইস্তেফা দেন এবং মেলবোর্নে অফিসার্স রিজার্ভ হিসাবে স্থানান্তরিত হন, পার্ট টাইম ইন্টেলিজেন্স অফিসার হয়ে কাজ করেন।


title: রিচার্ড ক্যাসি, ব্যারন ক্যাসি

text:
ক্যাসির পিতা ১৯১৯ সালে মারা যান এবং  তার পিতার  প্রকৌশল এবং খনি সংশ্লিষ্ট ব্যবসা প্রতিষ্ঠানের দায়িত্ব গ্রহণের জন্য  যুদ্ধ শেষে তিনি মেলবোর্নে ফিরে আসেন। প্রধানমন্ত্রী স্ট্যানলি ব্রুস কতৃক  ১৯২৪ সালে লন্ডনের রাজনৈতিক লিয়াজন অফিসার নিয়োগ প্রাপ্ত হওয়ার পূর্ব পর্যন্ত সেই কাজের দায়িত্বে ছিলেন,  জেমস স্কালিনের  রাজনৈতিক ও অর্থনৈতিক বিষয়ে ব্রুস এবং তার শ্রম উত্তরাধিকারী উভয় জন্য আভ্যন্তরীণ গোপনীয় প্রতিবেদন পাঠাতেন এবং ১৯৩১ সাল পর্যন্ত এই কাজে বাহাল থাকেন। তিনি ১৯২৬ সালে
স্যার চার্লস স্নডগ্রাস রায়ান কন্যা ইথেন ম্যারিয়ন সামনার (মেইন) রায়ানের পরিণয় সুত্রে আবদ্ধ হন, তাদের দুই সন্তন ছিল।


title: রিচার্ড ক্যাসি, ব্যারন ক্যাসি

text: ক্যাসি ১৯৩১ সালে অস্ট্রেলিয়া ফিরে আসেন এবং গিলং-এর কুরিও-আসনের সদস্য হিসাবে ইউনাইটেড অস্ট্রেলিয়া পার্টির(UAP)হাওজ অব রিপ্রেজেন্টটিটিভ নির্বাচিত হন। প্রধানমন্ত্রী জোসেফ লায়ন্স তাঁকে ১৯৩৩ সালে সহকারি মন্ত্রী হিসাবে নিয়োগ করেন এবং ১৯৩৫ সালে তিনি কোষাধ্যক্ষ হন।


title: রিচার্ড ক্যাসি, ব্যারন ক্যাসি

text: রবার্ট মেঞ্জিজ ১৯৩৯ সালে প্রথমবারের মত প্রধানমন্ত্রী হন। তিনি তাঁকে প্রতিদ্বন্দ্বী ভেবে সরবরাহ ও উন্নয়নের অপেক্ষাকৃত কম গরুত্বপূর্ণ পদে সরিয়ে দেন। মেঞ্জিজ তাঁকে  যুক্তরাষ্ট্রে প্রথম অস্ট্রেলিয়ার রাষ্ট্রদূত নিয়োগ করার পর তিনি ১৯৪০ সালে সংসদ থেকে পদত্যাগ করেন। এটি যুদ্ধকালীন আশাপ্রদ প্রস্তাব ছিল কিন্তু তা ঘরোয়া রাজনীতি থেকে ক্যাসিকে চীরতরে সরিয়ে দেয়। যুক্তরাষ্ট্র যখন যুদ্ধে জরিয়ে পড়ে তখন ক্যাসি উয়াসিংটন ডিসি- তে ছিলেন এবং যুক্তরাষ্ট্র এবং অস্ট্রেলিয়ার মধ্যকার দ্বিপাক্ষিক  বন্ধুত্ব স্থাপনের জন্য গুরুত্ব পূর্ণ ভুমিকা পালন করেন। এর ফলে তিনি পাবলিক রিলেশন কাউন্সিলর আর্ল নিউজমের সঙ্গে জড়িয়ে পরেন।


title: রিচার্ড ক্যাসি, ব্যারন ক্যাসি

text:
ক্যাসি ১৯৪২ সালে ক্যারিওতে ফিরে আসেন, যখন উইনস্টন চার্চিল প্রধানমন্ত্রী জন কুড়টিনের বিরক্ত থেকে ও কিছু ব্রিটিশ বৈদেশিক দপ্তরকে ঝামেলা মুক্ত রাখার জন্য তাঁকে মধ্যপ্রাচ্যে তাঁর মন্ত্রী নিযুক্ত করেন। ক্যাসি এ ব্যাপারে
ব্রিটিশ ও মিত্রবাহিনীর সরকার এবং স্থানীয় নেত্রীবৃন্দ ও মিত্রবাহিনীর কমান্ডারদের উভয়ের সাথে আলোচনার মাধ্যমে মূল ভূমিকায় অবতীর্ণ হন। মধ্যপ্রাচ্য অস্ত্র সমর্পণ করলে ১৯৪৪ সালে ব্রিটিশ সরকার তাঁকে ভারতবর্ষে বাংলার গভর্নর নিযুক্ত করেন, উক্ত পদে তিনি ১৯৪৩ সাল পর্যন্ত বহাল ছিলেন। ভারতীয় দেশপ্রেমিকগণ ভারতীয় জাতীয় কংগ্রেসের প্রতিনিধিত্বে রাজনৈতিকভাবে ব্রিটেন থেকে স্বাধীনতা আদায়ের জন্য যে দাবি উত্থাপন করে তা মোকাবেলা করার জন্য তিনি আগের চেয়ে আরও বেশি সোচ্চার ছিলেন।


title: রিচার্ড ক্যাসি, ব্যারন ক্যাসি

text: ক্যাসি ১৯৪৬ সালে আশা করে অস্ট্রেলিয়া ফিরেছিলেন যে ১৯৪৬ সালে নির্বাচনে তিনি সংসদীয় নেতা নির্বাচিত হবেন এবং নুতন ভাবে  লিবারেল পার্টি থেকে নির্বাচন করবেন, যেভাবে ১৯৪৪ সালে মেঞ্জিজ অস্ট্রেলিয়ার রাজনীতিতে কনজারভেটিভ পার্টির পুনর্ঘটনের মাধ্যমে  উঠে এসেছিলেন। রাজনৈতিক পটপরিবর্তন থেকে বিরত থাকার জন্য ব্রিটিশ আভিজ্যাত্যের অনুরুধকে তিনি নাকচ করেন। যাহোক, তিনি ততক্ষনে নির্বাচনী আসনের বাছাইপর্বে অনেক দেরী করে ফেলেছেন। তাঁকে ১৯৪৭ সালে  লিবারেল পার্টির ফেডারেল প্রেসিডেন্ট হতে রাজি করানো হয় এবং আংশিকভাবে অতীতের সামাজিক ও ব্যবসায়িক যোগাযোগের পথিকৃৎ হিসাবে কার্যকর তহবিল সংগ্রাহক প্রমাণিত হন। যদিও মেঞ্জিজ, ক্যাসিকে একজন প্রতিদ্বন্দ্বী হিসেবেই দেখছেন এবং ক্যাসি ও নিঃসন্দেহে ভবিষ্যতে প্রধানমন্ত্রী হিসাবে নিজেকে ভাবছে, এতএব তারা একটি কার্যকর অংশীদারিত্ব গঠন করলেন।


title: রিচার্ড ক্যাসি, ব্যারন ক্যাসি

text: লিবারেল পার্টি ১৯৪৯ সালে জয়ী হয় এবং মেলবোর্নের বাইরে লা-থ্রবে আসন লাভ করে লোকসভায় ফিরে আসেন। মেঞ্জিজ তাঁকে সরবরাহ ও উন্নয়ন মন্ত্রী এবং শ্রম ও আবাসন মন্ত্রী নিযুক্ত করেন। হাওয়ারড বিয়েলের নিকট থেকে কাঁচামাল সরবরাহ বন্ধ হয়ে যাওয়ার ফলে এরিক হেরিসনের যুদ্ধ পরবর্তী বিনিরমান প্রকল্প বিলুপ্ত হয়ে যায় এবং এরই মধ্যদিয়ে  তিনি ১৯৫০ সালে জাতীয় উন্নয়ন মন্ত্রী হন। In 1951, when the Minister for External Affairs, Percy Spender (another Menzies rival), was dispatched to the Washington embassy, Casey succeeded him. Casey held the External Affairs post during the height of the Cold War, the Suez Crisis, the Vietnam War and other major world events. He formed close relations with Anthony Eden, John Foster Dulles and other leaders. Casey was also Minister in charge of the Commonwealth Scientific and Industrial Research Organisation (CSIRO) from March 1950, and he was committed to its success.


title: তেলিয়াপাড়া স্মৃতিসৌধ

text: তেলিয়াপাড়া স্মৃতিসৌধ বাংলাদেশের স্বাধীনতা যুদ্ধের প্রথম বৈঠককে স্মরণ করে এবং মুক্তিযোদ্ধা এর স্মৃতির উদ্দেশ্যে নির্মিত স্মৃতিসৌধ। এই স্মৃতিসৌধ হবিগঞ্জ জেলার মাধবপুর উপজেলার তেলিয়াপাড়া চা বাগানে অবস্থিত।


title: তেলিয়াপাড়া স্মৃতিসৌধ

text: মহান মুক্তিযুদ্ধে হবিগঞ্জ জেলার মাধবপুর উপজেলাধীন তেলিয়াপাড়ার একটি বর্ণাঢ্য ইতিহাস রয়েছে। এখান থেকেই যেমন মুক্তিবাহিনী গঠন, মুক্তিযুদ্ধের আনুষ্ঠানিক সূচনা ও রাজনৈতিক সরকার গঠনের প্রস্তাব তথা মুক্তিযুদ্ধের প্রাথমিক প্রতিটি গুরুত্বপূর্ণ বিষয়ের প্রথম পাঠের অনুশীলন হয় তেমনি এখানে সংগঠিত হয়েছে বহু সম্মুখ সমর। ২৮ মার্চ থেকে ১৯ মে পর্যন্ত সময়ে এখানে সংগঠিত নানা বিষয় যেমন মুক্তিযুদ্ধভিত্তিক ইতিহাসের অমূল্য উপাদান; তেমনি সম্মুখ সমরক্ষেত্র হিসেবেও এ স্থানের রয়েছে অতুলনীয় গৌরব-গাঁথা।


title: তেলিয়াপাড়া স্মৃতিসৌধ

text: ২৫ মার্চ মধ্য রাতে পাক বাহিনী কর্তৃক গণহত্যার প্রতিবাদে পাকিস্তানের অধীন বিভিন্ন বাহিনীর বাঙালি সদস্যরা যার যার অবস্থান থেকে বিদ্রোহ করে শত্রুর মোকাবেলা করতে থাকে। কিন্তু রাষ্ট্রীয় সকল সুবিধাপ্রাপ্ত একটি সুসজ্জিত বিশাল সামরিক বাহিনীকে তৎকালীন সমস্যাসঙ্কুল যোগাযোগ ব্যবস্থা ও খুবই সীমিত সামর্থ নিয়ে প্রতিহত করা সহজসাধ্য ছিল না। এর জন্য প্রথম প্রয়োজন ছিল একটি সরকার এবং কেন্দ্রীয় নেতেৃত্বের অধীন সম্মিলিত সামরিক প্রয়াশ। কিন্তু তখন পর্যন্ত কোনো সরকার গঠিত না হওয়ায় সে সুযোগ ছিল না। এসব দিক বিবেচনায় সর্ব প্রথমে মেজর খালেদ মোশাররফ বিদ্রোহী সেনা ইউনিটগুলোকে একটি একক কমান্ডে নিয়ে আসার উদ্যোগ গ্রহণ করেন। এ প্রক্রিয়ার ফলশ্রুতিতেই তেলিয়াপাড়া মুক্তিযুদ্ধের অবিচ্ছেদ্য অংশে পরিণত হয়।


title: তেলিয়াপাড়া স্মৃতিসৌধ

text: তেলিয়াপাড়াকে মুক্তিযুদ্ধের অগ্নিসাক্ষী হিসেবে পরিচিত করার মূল ভূমিকা পালন করেন ৪র্থ ইস্ট বেঙ্গলের অধিনায়ক মেজর খালেদ মোশাররফ। ২৭ মার্চ ব্রাহ্মণবাড়িয়ায় অবস্থানরত ৪র্থ বেঙ্গলের মেজর শাফায়াত জামিল কর্তৃক অবাঙ্গালি অধিনায়ক লেঃ কর্নেল খিজির হায়াত খানসহ ৩জন পাকঅফিসারকে বন্দী এবং সাধারণ অবাঙালি সেনাদের হত্যার পর পরই শমসেরনগর থেকে ফিরে এসে সহ-অধিনায়ক মেজর খালেদ মোশাররফ ইউনিটের অধিনায়কত্ব গ্রহণ করেন। অতঃপর তিনি ব্রাহ্মণবাড়িয়া থেকে টেলিফোনে বিভিন্ন স্থানে তাঁর বিদ্রোহের সংবাদ প্রচারের উদ্যোগ গ্রহণ করলে সেখানকার তৎকালীন এসডিও কাজী রকিব উদ্দিন আহমদেসহ স্থানীয় ইপিআর ও মহকুমা পুলিশ অফিসার সর্বাত্বক সহযোগিতা করেন।


title: তেলিয়াপাড়া স্মৃতিসৌধ

text: অতঃপর সম্ভাব্য বিমান হামলা এড়াতে তিনি ঐদিন মধ্য রাতেই (২৮ এপ্রিল) ৪র্থ ইস্ট বেঙ্গলের সদর দপ্তর প্রথমে মাধবপুর ডাকবাংলায় এবং পরদিন ২৯ এপ্রিল তেলিয়াপাড়া চা বাগানে স্থানান্তর করেন। সেখান থেকে পূর্ব যোগাযোগের ভিত্তিতে সীমান্ত এলাকায় তেলিয়াপাড়া বিওপি-এর কাছে ভারতীয় বিএসএফ-এর পূর্বাঞ্চলীয় মহাপরিচালক ব্রিগেডিয়ার ভি সি পান্ডের সাথে তাঁর সাক্ষাৎ ও মতবিনিময় হয়। উভয় পক্ষের আলোচনায় ৪ এপ্রিল তেলিয়াপাড়া চা বাগানের ম্যানেজার বাংলোতে বিদ্রোহী সেনা কর্মকর্তাদের একটি সমন্বয় সভা অনুষ্ঠানের সিদ্ধান্ত হয়। তিনি ভারতীয় বিএসএফ-এর পূর্বাঞ্চলীয় অধিনায়ক ব্রিগেডিয়ার ভি সি পান্ডের সহযোগিতায় বাংলাদেশেরে বিভিন্ন স্থানে অবস্থিত সেনা কর্মকর্তা ও ভারতীয় সরকারের প্রতিনিধির সাথে যোগাযোগ করেন।  তাঁর আহবানে সাড়া দিয়ে প্রথমে ২য় ইস্ট বেঙ্গলের অধিনায়ক মেজর কে এম সফিউল্লাহ ১ এপ্রিল তেলিয়াপাড়া এসে ৪র্থ বেঙ্গলের সাথে যৌথভাবে সদর দপ্তর স্থাপন করেন। ইতোমধ্যে তেলিয়াপাড়ায় কয়েকজন সেনা কর্মকর্তা সমবেত হন। ১ এপ্রিল বিকেলে ব্রিগেডিয়ার ভি সি পান্ডে তেলিয়াপাড়া হেড কোয়ার্টারে লেফটেন্যান্ট কর্নেল এস এম রেজা, মেজর কে এম সফিউল্লাহ, মেজর খালেদ মোশাররফ ও মেজর শাফায়াত জামিলের সঙ্গে দেখা করে কর্নেল ওসমানীর সীমান্ত অতিক্রম ও ৮ম ইস্ট বেঙ্গলের বিদ্রোহে নেতৃত্বদানকারী মেজর জিয়াউর রহমানের রামগড়ে অবস্থান নিয়ে সশস্ত্র প্রতিরোধ সংগ্রাম চালিয়ে যাবার সংবাদ দেন। ২ এপ্রিল তেলিয়াপাড়া সীমান্তের ‘নো ম্যানস্ ল্যান্ডে’বিএসএফ-এর আইজি এবং আগরতলার ডিসি মি. সায়গল এসে মেজর খালেদ এবং শাফায়াতের সাথে মুক্তিযুদ্ধে সাহায্য-সহযোগিতার বিষয়ে আলোচনা করেন। ৪ এপ্রিল সকালের মধ্যেই সেনা কর্মকর্তাদের সকলে তেলিয়াপাড়া বাংলোতে উপস্থিত হন। ১০টার দিকে ভারতীয় বিএসএফ-এর পূর্বাঞ্চলীয় মহাপরিচালক ব্রিগেডিয়ার ভি সি পান্ডে ও আগরতলার জেলা ম্যাজিস্ট্রেট ওমেস সায়গল বেঙ্গল রেজিমেন্টের অবসরপ্রাপ্ত কর্নেল মুহাম্মদ আতাউল গনি ওসমানীকে সঙ্গে নিয়ে তেলিয়াপাড়াস্থ সেনা সদরে এসে উপস্থিত হন। সকাল ১১টায় সভার কার্যক্রম শুরু হয়।


title: তেলিয়াপাড়া স্মৃতিসৌধ

text: ঐতিহাসিক এ সভায় কর্নেল (অবঃ) এম এ জি ওসমানী এমএনএ, লেঃ কর্নেল (অবঃ) এম এ রব এমএনএ, লেঃ কর্নেল সালাউদ্দীন মোহাম্মদ রেজা, মেজর খালেদ মোশাররফ, মেজর কে এম সফিউল্লাহ, মেজর জিয়াউর রহমান, মেজর কাজী নুরুজ্জামান, মেজর নুরুল ইসলাম, মেজর শাফায়াত জামিল, মেজর মঈনুল হোসেন চৌধুরী এবং ব্রাহ্মণবাড়িয়ার বিদ্রোহী মহকুমা প্রশাসক কাজী রকিব উদ্দিন উপস্থিত ছিলেন। ভারত সরকারের প্রতিনিধি হিসেবে বিএসএফ-এর পূর্বাঞ্চলীয় মহাপরিচালক ব্রিগেডিয়ার ভি সি পান্ডে এবং আগরতলার জেলা ম্যাজিস্ট্রেট ওমেস সায়গল উপস্থিত ছিলেন।


title: তেলিয়াপাড়া স্মৃতিসৌধ

text: সভার কার্যক্রম শুরু হলে এর লক্ষ্য ও বিষয়বস্তু উপস্থাপন করেন ৪র্থ ইস্ট বেঙ্গল রেজিমেন্টের অধিনায়ক মেজর খালেদ মোশাররফ। সভায় সর্বসম্মতিক্রমে বেশ কিছু গুরুত্বপূর্ণ সিদ্ধান্ত গৃহীত হয়। সিদ্ধান্তসমূহ ছিল নিম্নরূপ :


title: তেলিয়াপাড়া স্মৃতিসৌধ

text: এক.      কনফারেন্সে উপস্থিত সেনা কর্মকর্তাগণ সশস্ত্র প্রতিরোধ সংগ্রাম চালিয়ে যাওয়ার জন্য ব্রিগেডিয়ার পান্ডের কাছে অস্ত্রশস্ত্র, গোলাবারুদ এবং রেশন সরবরাহের আবেদন জানান।  এ ব্যাপারে তিনি কেন্দ্রীয় সরকারের অনুমতি সাপেক্ষে সীমিত আকারে হালকা অস্ত্রশস্ত্র এবং গোলাবারুদ সরবরাহের আশ্বাস দেন।


title: তেলিয়াপাড়া স্মৃতিসৌধ

text: দুই.       মুক্তিকামী হাজার হাজার ছাত্র ও যুবকের সামরিক প্রশিক্ষণদানের লক্ষে সীমান্তবর্তী ভারতীয় ভূখ- ব্যবহারের বিষয়টি আলোচনায় আসে।  এ ব্যাপারে সভায় উপস্থিত আগরতলার জেলা ম্যাজিষ্ট্রেট জনাব সায়গাল ভারতীয় ভূখন্ডে মুক্তিবাহিনীর প্রশিক্ষণ কেন্দ্র এবং শরনার্থী শিবির স্থাপনের ব্যাপারে সর্বাত্মক সহযোগিতার আশ্বাস দেন।


title: তেলিয়াপাড়া স্মৃতিসৌধ

text: তিন.     সভায় বিদ্রোহী বাহিনীর সদস্যদের একটি কমান্ড চ্যানেলে এনে সমম্বিত প্রতিরোধ যুদ্ধ চালিয়ে যাওয়ায় প্রয়োজনীয়তার কথা বলা হয়।  সর্বসম্মতিক্রমে বেঙ্গল রেজিমেন্টের প্রতিষ্ঠাতা কর্নেল ওসমানীকে সমম্বয় সাধনের দায়িত্ব দেয়া হয়।


title: তেলিয়াপাড়া স্মৃতিসৌধ

text: চার.      ব্রিগেডিয়ার পান্ডে বাংলাদেশের সীমান্তবর্তী এলাকায় যুদ্ধরত বিদ্রোহী সেনা কর্মকর্তাদের সঙ্গে যোগাযোগ স্থাপন করে কোথায় কী ধরনের সশস্ত্র প্রতিরোধ সংগ্রাম চলছে তা নিয়মিত মনিটরিং করার দায়িত্ব নেন।  তিনি সীমান্তবর্তী বিএসএফ-এর কর্মকর্তাদের বিদ্রোহী বাহিনীকে সর্বাত্মক সহযোগিতা ও সাহায্যের নির্দেশ দিবেন বলেও আশ্বাস দেন।


title: তেলিয়াপাড়া স্মৃতিসৌধ

text: পাঁচ.      উপস্থিত বিদ্রোহী সেনা কর্মকর্তাগণ এদিনের কনফারেন্সে দেশটিকে ৪টি সামরিক অঞ্চলে বিভক্ত করে প্রতিটি অঞ্চলের সশস্ত্র বিদ্রোহ চালিয়ে যাওয়ার জন্য ১ জন করে সেনা কর্মকর্তা নির্বাচিত করেন।


title: তেলিয়াপাড়া স্মৃতিসৌধ

text: ছয়.       বৃহত্তর চট্টগ্রাম, পার্বত্য চট্টগ্রাম ও নোয়াখালী জেলার পূর্বাঞ্চল নিয়ে গঠিত অঞ্চলের দায়িত্ব দেয়া হয় মেজর জিয়াউর রহমানকে।  বৃহত্তর কুমিল্লা, ঢাকা ও নোয়াখালী জেলার পশ্চিমাঞ্চল নিয়ে গঠিত অঞ্চলে সশস্ত্র প্রতিরোধ যুদ্ধ চালিয়ে যাওয়ার জন্য দায়িত্ব দেয়া হয় মেজর খালেদ মোশাররফকে।  বৃহত্তর সিলেট এবং ময়মনসিংহ জেলার পূর্বাঞ্চলে সশস্ত্র প্রতিরোধ যুদ্ধ চালিয়ে নেয়ার দায়িত্ব দেয়া হয় মেজর সফিউল্লাহকে।  বৃহত্তর কুষ্টিয়া, যশোর ও ফরিদপুর জেলা নিয়ে গঠিত অঞ্চলে সশস্ত্র প্রতিরোধ সংগ্রাম চালিয়ে নেয়ার দায়িত্ব দেয়া হয় মেজর আবু ওসমান চৌধুরীকে।


title: তেলিয়াপাড়া স্মৃতিসৌধ

text: সাত.     চট্টগ্রাম বিদ্রোহে নেতৃত্বদানকারী মেজর জিয়াউর রহমানের সাহায্যার্থে ঐদিনই ক্যাপ্টেন মতিনের নেতৃত্বে ৪ ইস্ট বেঙ্গল রেজিমেন্টের ‘বি’ কোম্পানি এবং ক্যাপ্টেন এজাজের নেতৃত্বে ২ ইষ্ট বেঙ্গল রেজিমেন্টের ‘সি’ কোম্পানি রামগড়ের উদ্দেশ্যে পাঠাবার সিদ্ধান্ত নেয়া হয়।  ব্রিগেডিয়ার পান্ডে ঐ রাতেই বিএসএফ-এর গাড়ি দিয়ে এ দু’টি কোম্পানিকে ভারতীয় এলাকা হয়ে রামগড়ে পৌঁছানোর দায়িত্ব নেন।


title: তেলিয়াপাড়া স্মৃতিসৌধ

text: আট.     উক্ত সভায় বেঙ্গল রেজিমেন্ট, ইপিআর, পুলিশ ও আনসার বাহিনীর বাঙালি সেনা সদস্যদের বিদ্রোহকে আইনানুগ ও আন্তর্জাতিকভাবে গ্রহণযোগ্য করে তোলার জন্য সীমান্ত অতিক্রমকারী জাতীয় ও প্রাদেশিক পরিষদের নির্বাচিত গণপ্রতিনিধিদের নিয়ে একটি প্রবাসী বাংলাদেশ সরকার গঠনের প্রয়োজনীয়তার কথা তুলে ধরা হয়।  এ বিষয়টি নিয়ে বিস্তারিত আলোচনা হয়।


title: তেলিয়াপাড়া স্মৃতিসৌধ

text: নয়.       সভায় সর্বসম্মতিক্রমে কর্নেল এম এ জি ওসমানী একজন নির্বাচিত এমএনএ বিধায় তাঁকে শীঘ্রই সীমান্ত অতিক্রমকারী অন্যান্য গণপ্রতিনিধিদের সঙ্গে যোগাযোগ করে একটি সরকার গঠনের উদ্যোগ নেয়ার দায়িত্ব দেয়া হয়।  ভারতীয় বিএসএফ প্রধান রুস্তামজী, ব্রিগেডিয়ার ভি সি পান্ডে এবং আগরতলার জেলা ম্যাজিষ্ট্রেট এ ব্যাপারে কর্নেল ওসমানীকে সর্বাত্মক সহযোগিতা করবেন বলে জানান।


title: তেলিয়াপাড়া স্মৃতিসৌধ

text: দশ.       কনফারেন্সে আলোচ্য বিষয়গুলোর কার্যকারিতা পর্যালোচনার জন্য ১০ এপ্রিল একই স্থানে আরেকটি কনফারেন্স অনুষ্ঠানের সিদ্ধান্ত নেয়া হয়।


title: তেলিয়াপাড়া স্মৃতিসৌধ

text: এই সভা অনুষ্ঠিত হয়েছিল বাংলাদেশ সরকার গঠনের আগে। তাই নিকট অতীতে আগরতলা ষড়যন্ত্র মামলার উদাহরণ বিশ্লেষণ করে সভার লিখিতাকারে কোনো সিদ্ধান্ত সংরক্ষণ করা হয়নি। ‘মৌখিকভাবে বাহিনীর সংগঠন, নেতৃত্ব ও যুদ্ধ পরিচালনার যে সব সিদ্ধান্ত নেওয়া হয়েছিল, তা পরবর্তী সময়ে গঠিত বাংলাদেশ সরকারের অনুমোদন পায়। ১১ এপ্রিল নবগঠিত বাংলাদেশ সরকারের প্রধানমন্ত্রীর বেতার ভাষণে এই সভার সিদ্ধান্তের কিছু অংশ উচ্চারিত হয়েছিল। পরে এই সভার সিদ্ধান্তগুলোকে পরিবর্ধন, পরিমার্জন, সংশোধন, সংযোজনের মাধ্যমে আরও সময়োপযোগী করে তোলা হয়’। ‘এ সভা আমাদের বাহিনীকে সাংগঠনিক ধারণা দেয় এবং তা মুক্তিবাহিনী পরিচয়ে আত্মপ্রকাশ করে’।


title: তেলিয়াপাড়া স্মৃতিসৌধ

text: সভা শেষে কর্নেল ওসমানী তাঁর রিভলভার থেকে ফাঁকা গুলি ছুঁড়ে মুক্তিযুদ্ধের আনুষ্ঠানিক সূচনা করেন।’


title: তেলিয়াপাড়া স্মৃতিসৌধ

text: তেলিয়াপাড়ায় দ্বিতীয় সেনা বৈঠক :


title: তেলিয়াপাড়া স্মৃতিসৌধ

text: ৪ এপ্রিল অনুষ্ঠিত সভার সিদ্ধান্তানুযায়ী ১০ এপ্রিল তেলিয়াপাড়ায় ২য় সেনা বৈঠক অনুষ্ঠিত হয়। ১ম সভায় উপস্থিত প্রায় সকলেই উক্ত সভায় উপস্থিত ছিলেন। এ সভাটি ১ম সভার সিদ্ধান্ত মূল্যায়নের জন্য প্রয়োজনীয় ছিল।  উক্ত সভার সিদ্ধান্ত ছিল :


title: তেলিয়াপাড়া স্মৃতিসৌধ

text: সভার প্রথমেই কর্নেল এম এ জি ওসমানীর কাছে গণপ্রতিনিধিদের নিয়ে সরকার গঠনের ব্যাপারে তিনি কতদূর অগ্রসর হয়েছেন, তা জানাতে অনুরোধ করা হলে তিনি জানান, এ বিষয়টি নিয়ে সীমান্ত অতিক্রমকারী বেশ কিছু সংখ্যক এমএনএ এবং এমপিএ-এর সঙ্গে আলোচনা হয়েছে। অধিকাংশ গণপ্রতিনিধিই বিষয়টির গুরুত্ব অনুধাবন করতে পেরেছেন। জনাব তাজউদ্দীন আহমেদ শীঘ্রই একটি ‘বাংলাদেশ সরকার’গঠনের ঘোষণা দিবেন বলে তাঁকে আশ্বস্থ করেছেন।


title: তেলিয়াপাড়া স্মৃতিসৌধ

text: বিক্ষিপ্ত সশস্ত্র প্রতিরোধ যুদ্ধটিকে সমম্বিত এ্যাকশনে রূপ দেয়া এবং কমান্ড চ্যানেলে আনার লক্ষ্যে এদিন পুরো দেশটিকে ৪টির স্থলে ৬টি সামরিক অঞ্চলে বিভক্ত করার সিদ্ধান্ত নেয়া হয়। নতুন দু’টি সামরিক অঞ্চলের মধ্যে বৃহত্তর রংপুর ও দিনাজপুর জেলার অংশ বিশেষ নিয়ে গঠিত অঞ্চলের যুদ্ধ পরিচালনার দায়িত্ব দেয়া হয় ক্যাপ্টেন নওয়াজেশ উদ্দিনকে। বৃহত্তর রাজশাহী, পাবনা ও বগুড়া জেলা নিয়ে গঠিত অঞ্চলের সশস্ত্র প্রতিরোধ যুদ্ধ চালিয়ে নেবার দায়িত্ব দেয়া হয় মেজর নাজমুল হককে। ৬টি অঞ্চলের কমান্ডারদেরকে তাঁদের নিজ নিজ এলাকার বিদ্রোহী বাহিনীর সদস্যদেরকে একটি কমান্ড চ্যানেলে এনে সমম্বিত এ্যাকশনে যাওয়ার সিদ্ধান্ত দেয়া হয়।


title: তেলিয়াপাড়া স্মৃতিসৌধ

text: সভায় ভারতীয় প্রতিনিধিগণ জানান যে, এরই মধ্যে বাংলাদেশ থেকে হাজার হাজার ছাত্র ও যুবক মুক্তিযুদ্ধে অংশ গ্রহন করার লক্ষ্যে ভারতীয় সীমান্ত এলাকায় অবস্থান নিতে শুরু করেছে।  এদের জন্য ইতোমধ্যেই অস্থায়ীভাবে বেশ কিছু ক্যাম্পও স্থাপন করা হয়েছে। শরনার্থীদের জন্যও ক্যাম্প স্থাপনের প্রক্রিয়া চলছে। বিভিন্ন রণাঙ্গনে বিএসএফ-এর পক্ষ থেকে এরই মধ্যে মুক্তিবাহিনীকে বেশ কিছু অস্ত্রশস্ত্র এবং গোলাবারুদ সরবরাহ করা হয়েছে।  কোথাও কোথাও বিএসএফ-এর সৈন্যরা বিদ্রোহী বাহিনীর সহযোগিতায় অপারেশনে সক্রিয়ভাবে অংশ নিচ্ছে।  প্রবাসী বাংলাদেশ সরকার গঠনের পর পরই ভারতীয় পক্ষ থেকে সাহায্যের পরিমাণ বাড়বে বলে ব্রিগেডিয়ার পান্ডে সকলকে অবহিত করেন।


title: তেলিয়াপাড়া স্মৃতিসৌধ

text: বাংলাদেশের স্বাধীনতার পক্ষে বিশ্বজনমত সৃষ্টির ব্যাপারটিও ঐ দিনের আলোচনার অন্তর্ভুক্ত ছিল। এ ব্যাপারে ভারতীয় প্রচার মাধ্যমগুলো সক্রিয় ভূমিকা পালন করবে বলে জানানো হয়।


title: তেলিয়াপাড়া স্মৃতিসৌধ

text: তেলিয়াপাড়ায় অনুষ্ঠিত ক্রান্তিকালের সেই সভাদু’টি কেবল বাংলাদেশের স্বাধীনতা যুদ্ধে সেনাবাহিনীর উর্ধ্বতন বাঙালি কর্মকর্তাদের প্রথম সমম্বয় সভাই নয় বরং মহান মুক্তিযুদ্ধ ও স্বাধীন বাংলাদেশ সরকারের আনুষ্ঠানিক ভিত রচনা প্রথম মাইলফলক হিসেবেও চির স্মরণীয় হয়ে থাকবে।


title: তেলিয়াপাড়া স্মৃতিসৌধ

text: প্রবন্ধ : মুহম্মদ সায়েদুর রহমান তালুকদার-এর 'মুক্তিযুদ্ধের অগ্নিসাক্ষী তেলিয়াপাড়া' থেকে সংকলিত।


title: তেলিয়াপাড়া স্মৃতিসৌধ

text: তথ্যসূত্র :


title: তেলিয়াপাড়া স্মৃতিসৌধ

text: ১.         একাত্তরের মুক্তিযুদ্ধ রক্তাক্ত মধ্য-আগষ্ট ও ষড়যন্ত্রময় নভেম্বর, কর্নেল শাফায়াত জামিল (অব.), সাহিত্য প্রকাশ তৃতীয় মুদ্রণ ২০০৯। পৃষ্ঠা ৩০।


title: তেলিয়াপাড়া স্মৃতিসৌধ

text: ২.         মুক্তিযুদ্ধে মাধবপুর, মুহম্মদ সায়েদুর রহমান তালুকদার, বাংলাদেশ মুক্তিযোদ্ধা সংসদ হবিগঞ্জ জেলা ইউনিট কমান্ড ২০১৭। পৃষ্ঠা ৫৫-৫৬।


title: তেলিয়াপাড়া স্মৃতিসৌধ

text: ৩.        প্রসঙ্গ : মুক্তিযুদ্ধে হবিগঞ্জ, মুহম্মদ সায়েদুর রহমান; উৎস প্রকাশন ২০১১। পৃষ্ঠা ৬৩।


title: তেলিয়াপাড়া স্মৃতিসৌধ

text: ৪.         মেজর জেনারেল (অবঃ) কে এম সফিউল্লাহ’র সাক্ষাৎকার। সূত্র: প্রসঙ্গ মুক্তিযুদ্ধে হবিগঞ্জ, মুহম্মদ সায়েদুর রহমান; উৎস প্রকাশন ২০১১। পৃষ্ঠা ২৮৪।


title: তেলিয়াপাড়া স্মৃতিসৌধ

text: ৫.         বাংলাদেশের স্বাধীনতাযুদ্ধ সেক্টরভিত্তিক ইতিহাস, সেক্টর-তিন; গণপ্রজাতন্ত্রী বাংলাদেশ সরকার, মুক্তিযুদ্ধ বিষয়ক মন্ত্রণালয় ২০০৬। পৃষ্ঠা ২৯।


title: তেলিয়াপাড়া স্মৃতিসৌধ

text: ৬.        একাত্তরের মুক্তিযুদ্ধ রক্তাক্ত মধ্য-আগষ্ট ও ষড়যন্ত্রময় নভেম্বর, কর্নেল শাফায়াত জামিল (অব.), সাহিত্য প্রকাশ তৃতীয় মুদ্রণ ২০০৯। পৃষ্ঠা ৩৩-৩৪।


title: তেলিয়াপাড়া স্মৃতিসৌধ

text: ৮.        বাংলাদেশের স্বাধীনতা যুদ্ধ সেক্টরভিত্তিক ইতিহাস, সেক্টর-তিন। মুক্তিযুদ্ধ বিষয়ক মন্ত্রণালয় ২০০৬।  পৃষ্ঠা ৩০।


title: তেলিয়াপাড়া স্মৃতিসৌধ

text: ৯.         বাংলাদেশের স্বাধীনতা যুদ্ধ সেক্টরভিত্তিক ইতিহাস, সেক্টর-তিন। মুক্তিযুদ্ধ বিষয়ক মন্ত্রণালয় ২০০৬।  পৃষ্ঠা ৩০-৩১।


title: তেলিয়াপাড়া স্মৃতিসৌধ

text: ১০.       ১৯৭১ : ভেতরে বাইরে, এ কে খন্দকার। প্রথমা প্রকাশন দ্বিতীয় সংস্করণ ২০১৪।  পৃষ্ঠা ৯০।


title: তেলিয়াপাড়া স্মৃতিসৌধ

text: ১১.       মুক্তিযুদ্ধে বাংলাদেশ, মেজর জেনারেল কে এম সফিউল্লাহ্ বীর উত্তম। আগামী প্রকাশনী ২০০১। পৃষ্ঠা  ৯১।


title: তেলিয়াপাড়া স্মৃতিসৌধ

text: ১২.       তেলিয়াপাড়ায় অনুষ্ঠিত মুক্তিযোদ্ধাদের ২০১১ সালের মহা সম্মেলনে মেজর জেনারেল (অবঃ) কে এম সফিউল্লাহ’র স্মৃতিচারণ মূলক বক্তৃতা।


title: তেলিয়াপাড়া স্মৃতিসৌধ

text: ১৩.      বাংলাদেশের স্বাধীনতা যুদ্ধ সেক্টরভিত্তিক ইতিহাস, সেক্টর-তিন। মুক্তিযুদ্ধ বিষয়ক মন্ত্রণালয় ২০০৬। পৃষ্ঠা ৩২-৩৩।


title: তেলিয়াপাড়া স্মৃতিসৌধ

text: তেলিয়াপাড়া চা বাগানের বাংলোর পূর্ব dlcj নির্মাণ করা হয়েছে ২, ৩ ও ৪নং সেক্টরের শহীদ মুক্তিযোদ্ধা স্মরণে তেলিয়াপাড়া স্মৃতিসৌধ। ১৯৭৫ সালের জুন মাসে এ স্মৃতিসৌধের উদ্বোধন করেন প্রাক্তন সেনাপ্রধান মেজর জেনারেল কে এম শফিউল্লাহ। বুলেটের আকৃতিতে তৈরি এই সৌধের সামনে দু’টি ফলকে অঙ্কিত রয়েছে শামসুর রাহমান’এর বিখ্যাত “স্বাধীনতা তুমি” কবিতা। চারপাশের চা-বাগানের সবুজের বেষ্টনীতে স্মৃতিসৌধসহ রয়েছে একটি লেক। লাল শাপলা ফোটা এই লেক বর্ষাকালে আকর্ষণীয় রূপ ধারণ করে।


title: তেলিয়াপাড়া স্মৃতিসৌধ

text: মুক্তিযুদ্ধের প্রেক্ষাপটে তেলিয়াপাড়ার ঐতিহাসিক তাৎপর্য


title: তেলিয়াপাড়া স্মৃতিসৌধ

text: ১৯৭১ সাল এ দেশের মানুষের কাছে যেমন গৌরবের তেমনি বিভীষিকাময়ও। গৌরবের এ জন্যে যে, রাষ্ট্রীয় নগ্ন নির্দেশপুষ্ট সুসজ্জিত ও সুশৃঙ্খল একটি হিংস্র বাহিনীর বিপরীতে কেবলমাত্র আত্মবিশ্বাসসমৃদ্ধ একদল নিরস্ত্র মানুষ মাত্র ৯মাসে ছিনিয়ে এনেছিল একটি নতুন পতাকাÑ নতুন মানচিত্র। যার নজির পৃথিবীর ইতিহাসে বিরল। বিভীষিকাময় এ জন্যে যে, বর্বর পাকসেনারা সেদিন বাংলার বুকে এঁকে দিয়েছিল পৈশাচিকতার এক ভয়ঙ্কর চিত্র। ওদের নখরাঘাতে ক্ষরিত শোণিত ধারায় সেদিন শ্যামল-সুন্দর এ দেশে প্রবাহিত হয় রক্তগঙ্গা। ক্ষত-বিক্ষত হয় প্রতিটি থানা থেকে প্রত্যন্ত গ্রাম পর্যন্ত। আজও সে ভয়াল স্মৃতি প্রতিটি মানুষের মনে জাগরুক।


title: তেলিয়াপাড়া স্মৃতিসৌধ

text: তবে এ কথা অনস্বীকার্য যে, ওদের পশুত্বের ছোবল দেশের সর্বত্র সমান ছিল না। সে বিবেচনায় মাধবপুরের একটি পৃথক অবস্থান বিদ্যমান। মূলত এখান থেকেই মুক্তিযুদ্ধের আনুষ্ঠানিক সূচনা হয়। এখানকার তেলিয়াপাড়া চা বাগানের ম্যানেজার বাংলোটি সেই ইতিহাসের সাক্ষী। মুক্তিযুদ্ধ সূচনাকালে প্রায় প্রতিটি মূল ক্রিয়া এখান থেকে সম্পাদিত হয়েছে। সেইসব গৌরবগাঁথার মধ্যে নিম্নোক্ত বিষয়গুলো উল্লেখযোগ্য :


title: তেলিয়াপাড়া স্মৃতিসৌধ

text: ১.         মেজর খালেদ মোশাররফের নেতৃত্বাধীন ৪র্থ ইস্ট বেঙ্গল রেজিমেন্ট ২৭ মার্চ দিবাগত রাতে মাধবপুর এসে এখানে তাঁর সদর দপ্তর স্থাপন করে বিভিন্ন স্থানের প্রতিরক্ষা-প্রতিরোধের ব্যবস্থা গ্রহণ করেন। কিন্তু কৌশলগত কারণে ২৯ মার্চ তাঁর সদর দপ্তর তেলিয়াপাড়া চা বাগানের ম্যানেজার বাংলোয় স্থানান্তর করেন। সেখান থেকে সংশ্লিষ্ট ব্যাটালিয়নের এলাকা সিলেট পর্যন্ত সম্প্রসারণ করা হয়।


title: তেলিয়াপাড়া স্মৃতিসৌধ

text: ২.         মাধবপুর এবং তেলিয়াপাড়া থেকেই সেনাবাহিনীর বিদ্রোহী ইউনিটগুলোর পাশাপাশি ভারতীয় ঊর্ধ্বতন সামরিক ও বেসামরিক কর্মকর্তাদের সাথে যোগাযোগ স্থাপন করে ভারতের সহযোগিতায় মুক্তিযুদ্ধকে এগিয়ে নেয়া হয়।


title: তেলিয়াপাড়া স্মৃতিসৌধ

text: ৩.        মেজর খালেদ মোশাররফের আহ্বানে সাড়া দিয়ে সর্বপ্রথম ২য় ইস্ট বেঙ্গল রেজিমেন্টের অধিনায়ক মেজর কে এম সফিউল্লাহ কিশোরগঞ্জ থেকে তাঁর বাহিনী নিয়ে ১ এপ্রিল তেলিয়াপাড়া এসে সেখানে তাঁর সদর দপ্তর স্থাপন করেন।


title: তেলিয়াপাড়া স্মৃতিসৌধ

text: ৪.         ১ এপ্রিল থেকে তেলিয়াপাড়ায় ২য় ও ৪র্থ ইস্ট বেঙ্গলের যৌথ সদর দপ্তর স্থাপন করা হয়।


title: তেলিয়াপাড়া স্মৃতিসৌধ

text: ৫.         ১ এপ্রিল বিকেলে ভারতীয় বিএসএফ-এর পূর্বাঞ্চলীয় মহাপরিচালক ব্রিগেডিয়ার ভি সি পান্ডে তেলিয়াপাড়া বাগানে এসে লে. কর্নেল এস এম রেজা, মেজর খালেদ মোশাররফ, মেজর কে এম সফিউল্লাহ ও মেজর শাফায়াত জামিলের সাথে দেখা করে কর্নেল ওসমানীর সীমান্ত অতিক্রম এবং ৮ম ইস্ট বেঙ্গল রেজিমেন্টের বিদ্রোহে নেতৃত্বদানকারী মেজর জিয়ার রামগড়ে অবস্থান নিয়ে সশস্ত্র প্রতিরোধ সংগ্রাম চালিয়ে যাবার সংবাদ দেন।


title: তেলিয়াপাড়া স্মৃতিসৌধ

text: ৬.   ২ এপ্রিল আগরতলার জেলা ম্যাজিস্ট্রেট ওমেস সায়গল তেলিয়াপাড়া বিওপি-র কাছে এসে মেজর খালেদ মোশাররফ ও মেজর শাফায়াত জামিলের সাথে দেখা করে পরবর্তী কর্মপন্থা নির্ধারণের পদক্ষেপ নেন। ৩ এপ্রিল মেজর জিয়াউর রহমান সম্মেলনে যোগদানের জন্য চট্টগ্রাম থেকে তেলিয়াপাড়া ডাকবাংলোতে আসেন। ৪ এপ্রিল সকালের মধ্যে লেঃ কর্নেল আব্দুর রব, লেঃ কর্নেল এস এম রেজা, মেজর কাজী নুরুজ্জামান, মেজর নুরুল ইসলাম, মেজর মঈনুল হোসেন চৌধুরীসহ বহু সেনা কর্মকর্তা ও ব্রাহ্মণবাড়িয়ার বিদ্রোহী মহকুমা প্রশাসক কাজী রকিব উদ্দিন সেখানে আসেন।


title: তেলিয়াপাড়া স্মৃতিসৌধ

text: ৭.         ঐ দিন সকাল ১০ টার দিকে ব্রিগেডিয়ার পান্ডে ও আগরতলার জেলা ম্যাজিস্ট্রেট ওমেস সায়গল কর্নেল মুহাম্মদ আতাউল গনি ওসমানীকে সঙ্গে নিয়ে তেলিয়াপাড়া হেডকোয়ার্টারে উপস্থিত হন।


title: তেলিয়াপাড়া স্মৃতিসৌধ

text: ৮.        ৪ এপ্রিলের ঐতিহাসিক সেনা সভায় কর্নেল মুহাম্মদ আতাউল গনি ওসমানী এমএনএ, লেঃ কর্নেল আব্দুর রব এমএনএ, লেঃ কর্নেল এস এম রেজা, মেজর জিয়াউর রহমান, মেজর খালেদ মোশাররফ, মেজর কে এম সফিউল্লাহ, মেজর কাজী নুরুজ্জামান, মেজর নুরুল ইসলাম, মেজর শাফায়াত জামিল, মেজর মঈনুল হোসেন চৌধুরী এবং ব্রাহ্মণবাড়িয়ার বিদ্রোহী মহকুমা প্রশাসক কাজী রকিব উদ্দিন উপস্থিত ছিলেন। ভারত সরকারের প্রতিনিধি হিসেবে বিএসএফ-এর পূর্বাঞ্চলীয় মহাপরিচালক ব্রিগেডিয়ার ভি সি পান্ডে ও আগরতলার জেলা ম্যাজিস্ট্রেট ওমেস সায়গল উপস্থিত ছিলেন।


title: তেলিয়াপাড়া স্মৃতিসৌধ

text: ৯.         তেলিয়াপাড়াকে প্রথম অস্থায়ী সেনা সদর গণ্য করে মুক্তিযুদ্ধ কালে মুক্তিবাহিনীর শীর্ষ পর্যায়ের নীতি-নির্ধারণী সর্বমোট ৩টি সভার মধ্যে প্রথম দুটি সভাই এখানে অনুষ্ঠিত হয়।


title: তেলিয়াপাড়া স্মৃতিসৌধ

text: ১০.       পাক সেনাবাহিনীর বাঙালি সেনারা যার যার অবস্থান থেকে বিদ্রোহ ঘোষণা করলেও ৪ এপ্রিল তেলিয়াপাড়ায় অনুষ্ঠিত প্রথম সেনা সভার মাধ্যমেই বিদ্রোহী সকল সেনা ইউনিটগুলো বজ্রকঠিন শপথের মাধ্যমে একক কমান্ডের অধীনে চলে আসে।


title: তেলিয়াপাড়া স্মৃতিসৌধ

text: ১১.       ৪ এপ্রিল অনুষ্ঠিত ঐতিহাসিক এ সেনা সভা থেকেই মুক্তিযুদ্ধের আনুষ্ঠানিক সূচনা এবং মুক্তিবাহিনীর আত্মপ্রকাশ ঘটে।


title: তেলিয়াপাড়া স্মৃতিসৌধ

text: ১২.       তখন পর্যন্ত কেনো সরকার গঠিত না হওয়ায় ঐ সেনা সভায় কর্নেল এম এ জি ওসমানী ও লেঃ কর্নেল এম এ রবকে একাধারে গণপ্রতিনিধি ও ঊর্ধ্বতন সামরিক কর্মকর্তা বিবেচনায় যথাক্রমে মুক্তিযুদ্ধের সর্বাধিনায়ক ও উপ সর্বাধিনায়কের দায়িত্ব প্রদান করা হয়। কর্নেল ওসমানী ১৭ এপ্রিল মুজিবনগর সরকার গঠনের পূর্ব পর্যন্ত মুক্তিযুদ্ধের সর্বাধিনায়ক এবং এরপর হতে মন্ত্রীর মর্যাদায় মুক্তিবাহিনীর সর্বাধিনায়ক হিসেবে দায়িত্ব পালন করেন।


title: তেলিয়াপাড়া স্মৃতিসৌধ

text: ১৩.      এ সভায়ই ভারতীয় প্রতিনিধি দল তাদের সরকারের পক্ষে আনুষ্ঠানিক ভাবে মুক্তিযুদ্ধে অস্ত্রশস্ত্র এবং গোলাবারুদ সরবরাহ ও মুক্তিবাহিনীকে সর্বাত্মক সহযোগিতার আশ্বাস প্রদান করে।


title: তেলিয়াপাড়া স্মৃতিসৌধ

text: ১৪.       এখানেই রাজনৈতিক সরকার গঠনের প্রথম প্রস্তাব হয়।


title: তেলিয়াপাড়া স্মৃতিসৌধ

text: ১৫.       কর্নেল এম এ জি ওসমানীর তৎপরতায় জননেতা তাজউদ্দীন আহমেদ অন্যান্য নেতৃবৃন্দসহ ১১ এপ্রিল আগরতলা এসে বিষয়টি পূর্ণাঙ্গ মূল্যায়ন করেন। স্থানটি ঢাকা-সিলেট সড়ক ও রেলপথের খুবই নিকটবর্তী  এবং এখানে বিমান হামলার সম্ভাবনা থাকায় নিরাপত্তা ঝুঁকির চিন্তা করে প্রস্তাবটি বাতিল করা হয়।


title: তেলিয়াপাড়া স্মৃতিসৌধ

text: ১৬.      ৪ এপ্রিল অনুষ্ঠিত সভায়ই মহান মুক্তিযুদ্ধের প্রথম ও মূল কর্মপন্থা নির্ধারণ করা হয়।


title: তেলিয়াপাড়া স্মৃতিসৌধ

text: ১৭.       তেলিয়াপাড়া হেডকোয়ার্টারে অনুষ্ঠিত ৪ এপ্রিলের সভায় ৪ টি ও ১০ এপ্রিলের সভায় সমগ্র দেশকে ৬ টি সামরিক অঞ্চলে বিভক্ত করে প্রতিটি অঞ্চলের জন্য একজন অধিনায়ক নিয়োগ করা হয়। তেলিয়াপাড়া সদর দপ্তরে অনুষ্ঠিত সভায়ই সাধারণ ছাত্র-জনতাকে স্বল্প দিনের প্রশিক্ষণের মাধমে মুক্তিবাহিনীতে সংযুক্ত করার সিদ্ধান্ত হয়। যার ফলশ্রুতিতে মেজর কে এম সফিউল্লাহর নেতৃত্বে ইতঃপূর্বে সংগঠিত ছাত্র-যুবক সমন্বয়ে তেলিয়াপাড়াস্থ বাঁশবাড়ি ক্যাম্পে সর্বপ্রথম গেরিলা প্রশিক্ষণ শুরু করা হয়। প্রথম ব্যাচে এখানে ২০০০ যুবক দুসপ্তাহের প্রশিক্ষণ কর্মসূচিতে অংশ নেয়।


title: তেলিয়াপাড়া স্মৃতিসৌধ

text: ১৮.      মাধবপুর ও চুনারুঘাট এলাকায় ৩ নং সেক্টরের অধিনায়ক মেজর কে এম সফিউল্লাহর অধীনে মুক্তিবাহিনীর সাথে পাক হানাদার বাহিনীর অন্তত ২০টি গেরিলা ও সম্মুখ সমর সংঘটিত হয়।


title: তেলিয়াপাড়া স্মৃতিসৌধ

text: ১৯.      ১৯ মে পর্যন্ত তেলিয়াপাড়া মুক্তিযোদ্ধাদের দখলে ছিল। কেবলমাত্র তেলিয়াপাড়া দখলে রাখতে মুক্তিযোদ্ধাদের বেশ কয়েকটি সম্মুখ সমরে অবতীর্ণ হতে হয়। এতে মোট ৮৩ জন মুক্তিযোদ্ধা শহীদ হন; পক্ষান্তরে প্রায় ২১০ জন পাকসেনা নিহত হয়।


title: তেলিয়াপাড়া স্মৃতিসৌধ

text: ২০.       সভায় যোগদানের উদ্দেশ্যে ৩ এপ্রিল মেজর জিয়াউর রহমান রামগড় থেকে তেলিয়াপাড়া বাগানের ডাকবাংলোতে আসেন। সভার পর এখান থেকে ক্যাপ্টেন আব্দুল মতিনের নেতৃত্বে ৪ ইস্ট বেঙ্গলের ব্র্যাভো কোম্পানি এবং ক্যাপ্টেন ইজাজ আহমেদ চৌধুরীর নেতৃত্বে ২ ইস্ট বেঙ্গলের ব্র্যাভো কোম্পানি মেজর জিয়াউর রহমানের নেতৃত্বাধীন ১নং সেক্টরে যোগদান করে।


title: তেলিয়াপাড়া স্মৃতিসৌধ

text: এ ছাড়া আরো অনেক ঘটনার জন্য তেলিয়াপাড়া চা বাগান মহান মুক্তিযুদ্ধের ইতিহাসে চির স্মরণীয় হয়ে থাকবে।


title: তেলিয়াপাড়া স্মৃতিসৌধ

text: প্রবন্ধ : মুহম্মদ সায়েদুর রহমান তালুকদার। লেখকের মুক্তিযুদ্ধের অগ্নিসাক্ষী তেলিয়াপাড়া গ্রন্থ থেকে সংকলিত।


title: তেলিয়াপাড়া স্মৃতিসৌধ

text: ৪ঠা এপ্রিল, ঐতিহাসিক তেলিয়াপাড়া দিবস হিসাবে পালন করা হয়। তেলিয়াপাড়ার অধিবাসী মুক্তিযুদ্ধের বিশিষ্ট সংগঠক দেওয়ান আশ্রাব আলীর এক লিখিত তথ্যে জানা যায়, খালেদ মোশারফ এর নির্দেশে দেওয়ান আশ্রাব আলী তেলিয়াপাড়া চা বাগানের শ্রমিকদেরকে নিয়ে জঙ্গল কেটে ভারতে জীপ যাওয়ার মত একটি রাস্তা নির্মাণ করেন। মুক্তিযুদ্ধের ঐতিহাসিক স্থান বাংলোটিতে মুক্তিযুদ্ধ জাদুঘর তৈরির পরিকল্পনা নিয়েছে মুক্তিযুদ্ধ মন্ত্রণালয়।


title: অলিম্পিকে সুইজারল্যান্ড

text: সুইজারল্যান্ড আধুনিক অলিম্পিক গেমসের শুরু থেকে এ পর্যন্ত আয়োজিত সকল গেমসে অংশগ্রহণ করেছে। সুইজারল্যান্ড অস্ট্রেলিয়ার মেলবোর্নে অনুষ্ঠিত ১৯৫৬ গেমস বয়কট করে। তার পূর্বে সুইডেনের স্টোকহোমে ঘোড়দৌড়ের অংশগ্রহণ করে, যাতে একটি ব্রোঞ্জ পদক জিতেছিল।


title: অলিম্পিকে সুইজারল্যান্ড

text: সুইজারল্যান্ডের ক্রীড়াবিদগন গ্রীষ্মকালীন অলিম্পিক গেমসে ১৮৫টি এবং শীতকালীন অলিম্পিক গেমসে ১৩৮টি পদক জিতেছে।


title: অলিম্পিকে সুইজারল্যান্ড

text: সুইজারল্যান্ডের জাতীয় অলিম্পিক কমিটি ১৯১২ সালে গঠিত হয় এবং একই বছর আইওসির স্বীকৃতি পায়।


title: মালাজগির্দ‌ের যুদ্ধ

text: মালাজগির্দে‌র যুদ্ধ ১০৭১ সালের ২৬ আগস্ট বর্তমান তুরস্কের মাশ প্রদেশের মালাজগির্দ‌ের নিকটে সেলজুক সাম্রাজ্য ও বাইজেন্টাইন সাম্রাজ্যের মধ্যে সংঘটিত হয়। এই যুদ্ধে বাইজেন্টাইনরা পরাজিত হয় এবং সম্রাট চতুর্থ রোমানোস বন্দী হন যার ফলে আনাতোলিয়া, আর্মেনিয়ায় বাইজেন্টাইন কর্তৃত্ব হ্রাস পায় এবং আনাতোলিয়া তুর্কিদের হস্তগত হওয়ার পথ প্রশস্ত হয়।


title: মালাজগির্দ‌ের যুদ্ধ

text: মালাজগির্দ‌ে পরাজয় বাইজেন্টাইনদের জন্য বিপর্যয় সৃষ্টি করে। এর ফলে গৃহযুদ্ধ ও অর্থনৈতিক সংকট দেখা দেয় ফলে বাইজেন্টাইন সাম্রাজ্যের সীমান্ত রক্ষার সক্ষমতা হ্রাস পায়। ফলে তুর্করা ব্যাপক সংখ্যায় মধ্য আনাতোলিয়ায় প্রবেশ করতে থাকে। ১০৮০ সাল নাগাদ প্রায় এলাকা সেলজুক তুর্কিরা অধিকার করে নেয়। আভ্যন্তরীণ গোলযোগ দূর করে বাইজেন্টিয়ামে স্থিতিশীলতা আনার জন্য প্রথম আলেক্সিওসের তিন দশক সময় লেগেছিল। ইতিহাসবিদ থমাস এসব্রিজ বলেন: "১০৭১ সালে সেলজুকরা মালাজগির্দে‌র যুদ্ধে (পূর্ব এশিয়া মাইনরে) একটি রাজকীয় বাহিনীকে ধ্বংস করে, এবং ইতিহাসবিদরা একে গ্রীকদের জন্য ভয়াবহ বিপর্যয় হিসেবে আর না ধরলেও এটি ছিল একটি যন্ত্রণাদায়ক বিপত্তি।" ইতিহাসে এই প্রথম কোনো বাইজেন্টাইন সম্রাট একজন মুসলিম সম্রাটের কাছে বন্দী হন।


title: মালাজগির্দ‌ের যুদ্ধ

text: মধ্যযুগে বাইজেন্টাইন সাম্রাজ্য শক্তিশালী থাকা সত্ত্বেও নবম কনস্টান্টাইন এবং দশম কনস্টান্টাইনের শাসনামলে সামরিক দুর্বলতার কারণে এর অবনতি শুরু হয়। প্রথম আইজ্যাকের দুই বছরের সংক্ষিপ্ত শাসনামলে সেনাবাহিনীর সংস্কারের ফলে পতন কিছুটা দীর্ঘা‌য়িত হয়। নবম কনস্টান্টাইনের শাসনামলে সেলজুক তুর্কিরা আর্মেনীয় রাজধানী আনি অধিকারের প্রচেষ্টা চালালে বাইজেন্টাইনরা সর্বপ্রথম সেলজুকদের সাথে জড়িয়ে পড়ে। কনস্টান্টাইন সেলজুকদের সাথে চুক্তি করেন এবং তা ১০৬৪ সাল পর্যন্ত টিকে ছিল। এরপর তারা আনি অধিকার করে এবং ১০৬৭ সালে কায়সারিয়াসহ আর্মেনিয়ার বাকি অংশ অধিকার করে নেয়।


title: মালাজগির্দ‌ের যুদ্ধ

text: ১০৬৮ সালে চতুর্থ রোমানোস ক্ষমতালাভ করেন এবং দ্রুত কিছু সামরিক সংস্কারের পর সেলজুকদের বিরুদ্ধে অভিযানের জন্য ম্যানুয়েল কোমনেনাসকে দায়িত্ব দেন। ম্যানুয়েল সিরিয়ার মানবিজ দখল করেন। এরপর তিনি কোনিয়ায় একটি তুর্কি আক্রমণ প্রতিহত করেন, কিন্তু এরপর সুলতান আল্প আরসালানের কাছে পরাজিত ও বন্দী হন। সাফল্য সত্ত্বেও আল্প আরসালান ১০৬৯ সালে বাইজেন্টাইনদের সাথে একটি শান্তিচুক্তি করেন। এসময় মিশরের ফাতেমীয়রা তার প্রধান প্রতিপক্ষ হয়ে উঠেছিল।


title: মালাজগির্দ‌ের যুদ্ধ

text: ১০৭১ সালের ফেব্রুয়ারি রোমানোস চুক্তি নবায়নের জন্য আল্প আরসালানের কাছে দূত পাঠান। সুলতান এতে সম্মতি দেন। এডেসার অবরোধ তুলে নিয়ে তিনি ফাতেমীয়দের অধিকারে থাকা আলেপ্পোর দিকে যাত্রা করেন। রোমানোস হৃত দুর্গ পুনরুদ্ধারের জন্য আর্মেনিয়ার দিকে একটি বৃহদাকার বাহিনী নিয়ে যাত্রা করেন, ফলে শান্তিচুক্তি ভেঙে যায়।


title: মালাজগির্দ‌ের যুদ্ধ

text: রোমানোসের প্রতিপক্ষ এন্ড্রোনিকাস ডুকাসও তার সাথে ছিলেন। এই বাহিনীতে পশ্চিমাঞ্চলীয় প্রদেশের প্রায় ৫,০০০ নিয়মিত বাইজেন্টাইন সৈনিক ও সমসংখ্যক পূর্বাঞ্চলীয় সৈনিক ছিল। রোসেল ডি বাইলেউলের অধীনে ৫০০ ফ্রাঙ্ক ও নরম্যান ছিল। এছাড়াও ছিল কিছু অগুজ তুর্কি, পেচেং ও বুলগেরীয় যোদ্ধা। এন্টিওকের ডিউকের অধীনে ছিল পদাতিকরা। জর্জীয় ও আর্মেনীয় সেনাদের একটি দলও ছিল। সেসাথে ভারানজিয়ান গার্ডদের কিছু সৈনিকও ছিল। সব মিলিয়ে বাহিনীর সদস্যসংখ্যা ছিল ৪০,০০০ থেকে ৭০,০০০


title: মালাজগির্দ‌ের যুদ্ধ

text: এশিয়া মাইনরের মধ্য দিয়ে যাত্রা দীর্ঘ ও কষ্টসাধ্য ছিল। নিজের বিলাসবহুল লাগেজ আনার ফলে সেনাদের ভেতরে রোমানোসের জনপ্রিয়তা হ্রাস পায়। এছাড়াও তার ফ্রাঙ্ক যোদ্ধাদের লুঠতরাজের কারণে স্থানীয় জনসাধারণও কষ্ট ভোগ করছিল এবং তিনি তাদের পদচ্যুতও করেননি। তারা ১০৭১ সালের জুন মাসে থিওডসিওপোলিস পৌছায়। সেখানে সম্রাটের কয়েকজন সেনাপতি সেলজুক এলাকায় প্রবেশ করে অভিযান চালানো এবং আল্প আরসালান প্রস্তুত হওয়ার পূর্বে তাকে পরাস্ত করার পরামর্শ দেন। অন্যদিকে নিকেফোরাস ব্রাইয়েন্নিয়াসসহ অন্যান্যরা অপেক্ষা করার এবং নিজেদের অবস্থান শক্তিশালী করার প্রস্তাব দেন। কিন্তু শেষপর্যন্ত এগিয়ে যাওয়ার সিদ্ধান্ত হয়।


title: মালাজগির্দ‌ের যুদ্ধ

text: আল্প আরসালান দূরে আছেন বা এগিয়ে আসছেন না এমন ধরে নিয়ে রোমানোস ভান হ্রদের দিকে অগ্রসর হন। তিনি দ্রুত মালাজগির্দ অধিকার করতে পারবেন ধারণা করেছিলেন। আল্প আরসালান ইতিমধ্যেই এই এলাকায় ছিলেন। তার সাথে তার মিত্ররা এবং আলেপ্পো ও মসুলের ৩০,০০০ অশ্বারোহী সৈনিক ছিল। আল্প আরসালানের পদক্ষেপ সম্পর্কে রোমানোস ওয়াকিবহাল না থাকলেও আল্প আরসালানের গুপ্তচররা রোমানোসের সঠিক অবস্থান বের করে ফেলে।


title: মালাজগির্দ‌ের যুদ্ধ

text: রোমানোস তার সেনাপতি জোসেফ টারকেনিওটেসকে কিছু নিয়মিত সৈনিক, ভারানজিয়ান এবং পেচেং ও ফ্রাঙ্ক যোদ্ধা নিয়ে খলিয়াতের দিকে অগ্রসর হওয়ার নির্দেশ দেন এবং নিজে বাকি বাহিনীকে নিয়ে মালাজগির্দে‌র দিকে অগ্রসর হন। এর ফলে বাহিনীর সক্ষমতা অর্ধেক হয়ে যায়। মুসলিম সূত্র অনুযায়ী জোসেফ টারকেনিওটেসকের বাহিনীকে আল্প আরসালান পরাজিত করেছিলেন। তবে রোমান সূত্রে এই বিষয়ে কোনো উল্লেখ নেই।


title: মালাজগির্দ‌ের যুদ্ধ

text: যুদ্ধের দিন সকালে আল্প আরসালান তার সেনাবাহিনীকে তলব করেন এবং কাফনের সাদা কাপড় গায়ে দিয়ে বক্তব্য প্রদান করেন। এর দ্বারা তিনি যুদ্ধে নিহত হতে প্রস্তুত এই বার্তা প্রদান করতে চেয়েছিলেন। রোমানোস তখন টারকেনিওটেসের পরাজয় সম্পর্কে জানতেন না এবং মালাওগির্দে‌র দিকে অগ্রসর হন। ২৩ আগস্ট তিনি সহজে মালাজগির্দ অধিকার করেন। সেলজুক তীরন্দাজরা প্রচন্ড আক্রমণ করে তার জবাব দেয়। পরের দিন ব্রাইয়েন্নিসের একটি অনুসন্ধানকারী দল সেলজুকদের সেনাবাহিনী দেখতে পায় ফলে তারা মালাজগির্দে পিছু হটে। রোমানোস আর্মেনীয় সেনাপতি বাসিলাকিসকে কিছু অশ্বারোহীসহ প্রেরণ করেন কারণ তার ধারণা ছিল এটি আল্প আরসালানের পুরো বাহিনী নয়। অশ্বারোহী দলটি সেলজুকদের কাছে ধ্বংস হয় এবং বাসিলাকিস বন্দী হন। রোমানোস তার সেনাদের বিন্যস্ত করেন এবং বাহিনীর বাম অংশকে ব্রাইয়েন্নিসের অধীনে প্রেরণ করেন। তারা দ্রুতগতিতে অগ্রসর হওয়া সেলজুকদের হাতে প্রায় আবদ্ধ হয়ে পড়ছিল তাই আরো একবার পিছু হটতে বাধ্য হয়। সেলজুকরা নিকটস্থ পাহাড়ে সারা রাত গোপনে অবস্থান করছিল ফলে রোমানরা পাল্টা আক্রমণ করতে সক্ষম হয়নি।


title: মালাজগির্দ‌ের যুদ্ধ

text: ২৫ আগস্ট রোমানোসের তুর্কি যোদ্ধারা দলত্যাগ করে। এরপর সেলজুকদের পাঠানো শান্তিপ্রস্তাব রোমানোস ফিরিয়ে দেন। তিনি সামরিক পন্থায় পূর্বাঞ্চলের প্রতিপক্ষকে ধ্বংস করতে চাইছিলেন। সম্রাট সে অঞ্চলে অনুপস্থিত টারকেনিওটেসকে তলব করেন। সেদিন দুইপক্ষে কোনো লড়াই হয়নি। ২৬ আগস্ট বাইজেন্টাইন সেনারা বিন্যস্ত হয়ে তুর্কি অবস্থানের দিকে যাত্রা করে। বাহিনীর মধ্যভাগে সম্রাট, বাম অংশে ব্রাইয়েন্নিস ও ডান অংশে থিওডর এলায়াটেস নেতৃত্বে ছিলেন। এই সময় একজন তুর্কি সৈনিক আল্প আরসালানকে বলে, "আমার সুলতান, শত্রু সেনারা অগ্রসর হচ্ছে", এবং প্রতিউত্তরে আল্প আরসালান বলেন, "তাহলে আমরাও তাদের দিকে অগ্রসর হচ্ছি"। এন্ড্রোনিকাস ডকাস পেছনের দিকে রিজার্ভ বাহিনীর নেতৃত্বে দিচ্ছিলেন। চার কিলোমিটার দূরে সেলজুকরা অর্ধ চন্দ্রাকার ফর্মে‌শনে বিন্যস্ত হয়। বাইজেন্টাইনরা কাছাকাছি আসার পর সেলজুক তীরন্দাজরা তাদের আক্রমণ করে; সেলজুক সেনাদের অর্ধচন্দ্র বিন্যাসের মধ্যভাগ ক্রমাগত পিছিয়ে আসতে থাকে এবং পার্শ্ব‌ভাগ দুটি বাইজেন্টাইনদের ঘিরে ফেলতে থাকে।


title: মালাজগির্দ‌ের যুদ্ধ

text: বাইজেন্টাইনরা এগিয়ে গিয়ে বিকাল শেষ হওয়ার পূর্বে আল্প আরসালানের শিবিরের নিকটে পৌছে যায়। তবে তীরের আঘাতে সবচেয়ে বেশি ক্ষতিগ্রস্ত বাহিনীর ডান ও বাম অংশগুলি সেলজুকদের সাথে লড়াইয়ের সময় ভেঙে পড়ে। সেলজুক অশ্বারোহীরা সহজে তাদের পরাস্ত করতে সক্ষম হয়। রোমানোস যুদ্ধ এড়িয়ে রাতের বেলা পিছিয়ে আসতে বাধ্য হন। তবে বাহিনীর ডান অংশ নির্দেশ ভুল বোঝে এবং ডকাস সম্রাটের আদেশ অমান্য করেন ও সম্রাট পিছিয়ে আসার সময় তাকে রক্ষা না করে মালাজগির্দ‌ের বাইরে পিছিয়ে আসেন। বাইজেন্টাইনদের এই ভুলবোঝাবুঝির সময় সেলজুকরা সুযোগ গ্রহণ করে আক্রমণ করে। বাইজেন্টাইন বাহিনীর ডান অংশ প্রায় বিধ্বস্ত হয়ে পড়ে, তাদের ধারণা হয়েছিল যে আর্মেনীয় বা সহায়ক তুর্কিরা দলত্যাগ করেছে। কিন্তু মূলত আর্মেনীয়রা প্রথমে দলত্যাগ করে এবং সহায়ক তুর্কিরা শেষপর্যন্ত অনুগত ছিল। ব্রাইয়েন্নিওসের অধীনে বাহিনীর বাম অংশ কিছু বেশি সময় অবস্থান ধরে রাখতে পেরেছিল কিন্তু তারাও শেষপর্যন্ত বিধ্বস্ত হয়। সম্রাট ও ভারানজিয়ান গার্ডসহ বাইজেন্টাইনদের মধ্যভাগের অবশিষ্টরা সেলুজুকদের দ্বারা অবরুদ্ধ হয়ে পড়ে। রোমানোস আহত অবস্থায় বন্দী হন। এছাড়া বাইজেন্টাইন বাহিনীর পেশাদার মূল অংশ ভোর নাগাদ সম্পূর্ণ বিধ্বস্ত হয়।


title: মালাজগির্দ‌ের যুদ্ধ

text: বন্দী হওয়ার পর সম্রাট রোমানোসকে আল্প আরসালানের সামনে আনা হয়। তবে সুলতান প্রথমে একথা বিশ্বাস করতে চাননি যে বন্দী ব্যক্তিটি সম্রাট রোমানোস। একটি বিখ্যাত আলাপ এই সময় সংঘটিত হয়েছে বলে জানা যায়:


title: মালাজগির্দ‌ের যুদ্ধ

text: আল্প আরসালান তার সাথে ভালো আচরণ করেন এবং যুদ্ধের পূর্বের সন্ধি পুনর্বহাল করেন।


title: মালাজগির্দ‌ের যুদ্ধ

text: মুক্তি পেয়ে ফিরে আসার পর রোমানোসের শাসন সমস্যাগ্রস্ত হয়ে পড়ে। ডকাস পরিবারের বিরুদ্ধে তিনি তিনবার যুদ্ধ করে পরাজিত হন। ক্ষমতাচ্যুত হওয়ার পর তাকে অন্ধ করে প্রটি দ্বীপে নির্বাসিত করা হয়। অন্ধ করে দেয়ার সময়ের ক্ষত থেকে তৈরি ইনফেকশনের কারণে শীঘ্রই তিনি মারা যান।


title: মহারাষ্ট্রের মুখ্যমন্ত্রী

text: মহারাষ্ট্রের মুখ্যমন্ত্রী পদটি ভারতের মহারাষ্ট্র রাজ্যের শাসনব্যবস্থার সর্বোচ্চ প্রধান পদ। মহারাষ্ট্র রাজ্যের মুখ্যমন্ত্রী রাজ্যের মন্ত্রীপরিষদের প্রমুখ কার্যকরী ব্যক্তিত্ব।


title: মহারাষ্ট্রের মুখ্যমন্ত্রী

text: ১৯৬০ খৃষ্টাব্দ হতে বর্তমান মুখ্যমন্ত্রীর তালিকা:


title: বিশ্ব তামাকমুক্ত দিবস

text: বিশ্ব তামাকমুক্ত দিবস ( ডব্লিওএনটিডি) প্রতি বছর ৩১ মে তারিখে বিশ্বজুড়ে পালন করা হয়। বিশ্বজুড়ে ২৪ ঘন্টা সময়সীমা ধরে তামাক সেবনের সমস্ত প্রক্রিয়া থেকে বিরত থাকাতে উৎসাহিত করার উদ্দেশ্যে দিবসটি প্রচলিত হয়েছে। এছাড়াও দিবসটির উদ্দেশ্য তামাক ব্যবহারের ব্যাপক প্রাদুর্ভাব এবং স্বাস্থ্যের নেতিবাচক প্রভাবের প্রতি দৃষ্টি আকর্ষণ যা বর্তমানে প্রতি বছর বিশ্বব্যাপী প্রায় ৬০ লক্ষ মানুষের মৃত্যুর কারণ হিসেবে বিবেচিত এবং যার মধ্যে ধুমপানের পরোক্ষ ধোঁয়ার প্রভাবের কারণে প্রায় ৬০০,০০০ অ-ধূমপায়ী ক্ষতিগ্রস্থ হবার সম্ভাবনা রয়েছে। বিশ্ব স্বাস্থ্য সংস্থার (ডব্লিউএইচও) সদস্য রাষ্ট্রসমূহ ১৯৮৭ সালে বিশ্ব তামাকমুক্ত দিবস চালু করে। বিগত বিশ বছরে, দিবসটি সরকার, জনস্বাস্থ্য সংগঠন, ধূমপায়ী, উৎপাদনকারী, এবং তামাক শিল্পের কাছ থেকে উদ্যম এবং প্রতিরোধ উভয়ের মাধ্যমে বিশ্বজূড়ে পালিত হয়ে আসছে।


title: বিশ্ব তামাকমুক্ত দিবস

text: বিশ্ব তামাকমুক্ত দিবস বিশ্ব স্বাস্থ্য সংস্থা দ্বারা পরিচালিত আটটি বৈশ্বিক জনস্বাস্থ্য প্রচারাভিযানের মধ্যে একটি, অন্যান্য দিবসগুলোর মধ্যে রয়েছে বিশ্ব স্বাস্থ্য দিবস, বিশ্ব রক্তদাতা দিবস, বিশ্ব টিকা সপ্তাহ, বিশ্ব যক্ষ্মা দিবস, বিশ্ব ম্যালেরিয়া দিবস, বিশ্ব হেপাটাইটিস দিবস, এবং বিশ্ব এইডস দিবস।


title: আকশামসউদ্দিন

text: আকশামসউদ্দিন (মুহাম্মদ শামসউদ্দিন বিন হামজা, ) (জন্ম. ১৩৮৯, দামেস্ক - মৃত্যু. ১৬ ফেব্রুয়ারি ১৪৫৯, গোনুক, বোলু) ছিলেন একজন উসমানীয় আলেম, কবি, সুফি এবং সুলতান দ্বিতীয় মুহাম্মদের উপদেষ্টা। তার শিক্ষক শাইখ হাজি বাইরাম ওয়ালির সাথে নিজের রচনা সমাপ্ত করার পর তিনি শামসিয়া-বাইরামিয়া সুফি তরিকা প্রতিষ্ঠা করেন। এছাড়াও তিনি কনস্টান্টিনোপলে সাহাবি আবু আইয়ুব আনসারির কবর খুজে বের করায় ভূমিকা রেখেছিলেন।


title: আকশামসউদ্দিন

text: ধর্মীয় বিষয়াদির পাশাপাশি তিনি চিকিৎসাবিজ্ঞান ও ফার্মাকোলজির জ্ঞানের জন্য খ্যাত ছিলেন। তিনি কোথায় এ বিষয়ে শিক্ষা অর্জন করেছিলেন তা নিয়ে বেশি সূত্র পাওয়া যায় না। তবে ওরিয়েন্টালিস্ট এলিয়াস জন উইলকিনসন গিব তার "হিস্ট্রি অব অটোমান পোয়েট্রি" নামক বইয়ে লিখেছেন যে আকশামসউদ্দিন তার শিক্ষক হাজি বাইরাম ওয়ালির কাছ থেকে এই জ্ঞান অর্জন করেছিলেন। তিনি মানসিক ও আধ্যাত্মিক ভারসাম্যহীনতার চিকিৎসায়ও পারদর্শী ছিলেন।


title: আকশামসউদ্দিন

text: অ্যান্থনি ভন লিউয়েনহুকের আবিষ্কারের দুই শতাব্দী পূর্বে আকশামসউদ্দিন তার "মাদ্দাত উল-হায়াত" গ্রন্থে অণুজীবের উল্লেখ করেছেন:


title: বুলেন্ত এজেভিত

text: মুস্তফা বুলেন্ত এচেভিত বা বুলান্ত আজাউয়িদ (; ২৮ মে ১৯২৫ – ৫ নভেম্বর ২০০৬) ছিলেন একজন তুর্কি রাজনীতিবিদ, কবি, লেখক, পণ্ডিত এবং সাংবাদিক, যিনি ১৯৭৪ থেকে ২০০২ সাল পর্যন্ত চারবার (১৯৭৪, ১৯৭৭, ১৯৭৮-৭৯ এবং ১৯৯৯-২০০২) তুরস্কের প্রধানমন্ত্রী হিসেবে দায়িত্ব পালন করেছেন। ১৯৭০ থেকে ১৯৮০ সাল পর্যন্ত তিনি তুরস্কের রিপাবলিকান পার্টি বা সিএইচপির সভাপতি ছিলেন এবং ১৯৮৯ সালে তিনি বামপন্থী গণতন্ত্রী পার্টি বা ডিএসপির সভাপতি হিসেবে দায়িত্ব নেন।।


title: বুলেন্ত এজেভিত

text: বুলেন্ত এচেভিত শুধু রাজনীতিবিদই ছিলেন না বরং একজন লেখক ও কবিও ছিলেন বটে। তিনি রবীন্দ্রনাথ ঠাকুর, টি এস এলিয়ট এবং বার্নার্ড শ'র লেখা তুর্কি ভাষায় অনুবাদ করেন। এছাড়া সংস্কৃত ভাষার পাণ্ডুলিপি, ভগবৎগীতাও তিনি তুর্কি ভাষায় অনুবাদ করেন। ।


title: করিম বখশ

text: করিম বখশ ১৮৬৫ সালে ভারতের জম্মুতে জন্মগ্রহণ করেন। তিনি ভারতীয় উপমহাদেশ থেকে প্রথম কুস্তিগীর যখন তিনি ১৮৯২ সালে ইংল্যান্ডের টম ক্যাননকে পরাজিত করেন। এছাড়াও তিনি রুস্তম -ই-হিন্দ উপাধি লাভ করেন। এস মজুমদার তাঁর শক্তিশালী মানুষ, বছরের পর বছর (, Lucknow, 1942) বইতে লিখেছিলেন যে, "ভারতীয় কুস্তির মহান শিল্পের কিংবদন্তী আছে কিন্তু কোন ইতিহাস নেই" এবং তাই তিনি কুস্তি এবং কুস্তিগীর সম্পর্কে ১৮৯২ সালে লেখা শুরু করেন, যখন ইংরেজ চ্যাম্পিয়ন টম ক্যানন ভারত সফর করেন এবং ২১ বছর বয়সী করিম বখশ দ্বারা পরাজিত হয়েছিলএন। এ থেকে মনে হয় যে, পেশাদার কুস্তির ভারতীয় এবং পশ্চিমা স্কুলের মধ্যে প্রথম আন্তর্জাতিক যোগাযোগ ছিল।


title: সর্বশিক্ষা অভিযান

text:
সর্বশিক্ষা অভিযান ভারত সরকারের একটি প্রধান প্রকল্প যা অটলবিহারী বাজপেয়ী দ্বারা আরম্ভ করা হয়, নির্দিষ্ট সময়ের মধ্যে প্রথমিক শিক্ষা সর্বজনীন করার উদ্দেশ্যে অভিযান প্রকল্পটি আরম্ভ করা হয়, ভারতীয় সংবিধানের ৮৬তম সংশোধনীতে নির্দেশ করা হয়েছে, যে ৬-১৪ বছর বয়সীদের (২০০১ সালে ২০৫ মিলিয়ন আনুমানিক) বিনামূল্যে এবং বাধ্যতামূলক শিক্ষা বিধান মৌলিক অধিকার হিসেবে বর্ণনা করা হয়েছে। প্রকল্পটির প্রধান উদ্দেশ্য ২০১০ সাল পর্যন্ত "সন্তোষজনক মানের প্রাথমিক শিক্ষা" সর্বজনীন করা। এই অভিযানে মোট ৮টি প্রমুখ যোজনা গ্রহণ করা হয়েছে। অঙ্গনওয়াড়ি ও আইসিডিএস ইত্যাদি এই অভিযানের অন্তর্ভুক্ত।
এছাড়াও কেজিবিভিওয়াই (KGBVY)ও এই অভিযানের অন্তর্ভুক্ত করা হয়। কস্তুরবা গান্ধী বালিকা বিদ্যালয় যোজনা যা সমস্ত মেয়েদের শিক্ষিত করে তোলার উদ্দেশ্যে ২০০৪ সালে শুরু করা হয় তাও এই অভিযানের অন্তর্ভুক্ত করা হয়েছে।অভিযানের কার্যক্রম অনুযায়ী সেসব গ্রামে নতুন বিদ্যালয় স্থাপন করা হবে যেখানে শিক্ষার সুবিধা উপলব্ধ নেই, এবং পুরনো বিদ্যালায়ে অতিরিক্ত শ্রেণীকক্ষ, টয়লেট, পানীয় জল, রক্ষণাবেক্ষণ অনুদান এবং স্কুলের উন্নয়ন অনুদান মাধ্যমে বিদ্যমান স্কুলের অবকাঠামো উন্নয়ন করা। যে সকল বিদ্যালয়ে পর্যাপ্ত শিক্ষক নেই তার জন্য অতিরিক্ত শিক্ষক প্রদান করা এবং বিদ্যমান শিক্ষকদের ব্যাপক প্রশিক্ষণ, উন্নয়নশীল শিক্ষণ শেখার উপাদান প্রদান এবং ব্লক ও জেলা স্তরের উপর একটি ক্লাস্টারের উপর একাডেমিক সমর্থন প্রদান। শক্তিশালী কাঠামো গঠনের জন্য অনুদান দ্বারা এই অভিযান আরও সুদৃঢ় করা হচ্ছে।সর্বশিক্ষা অভিযান, জীবন দক্ষতা সহ উঁচুমানের প্রাথমিক শিক্ষা প্রদান করে। সর্বশিক্ষা অভিযান দ্বারা মেয়েদের এবং যেসব শিশুরা বিশেষভাবে অক্ষম তাদের উপর বিশেষভাবে খেয়াল রাখা হচ্ছে। ডিজিটাল পার্থক্য দূরকরতে অভিযানের আওতায় কম্পিউটার শিক্ষাদানেরও চেষ্টা করা হচ্ছে। শিশুদের উপস্থিতি যাতে না কমে এর জন্য মিড-ডে মিলেরও ব্যবস্থা করা হয়েছে।


title: সর্বশিক্ষা অভিযান

text: ভালো ফলাফল পেতে, অভিযান প্রকল্পের বাজেট ২০০৫-০৬-এর ৭১৫৬ কোটি টাকা (₹) থেকে ২০০৬-০৭-এর বাজেটে তা বৃদ্ধি করে ১০,০০৪ কোটি করা হয়ে ছিল। সেই সাথে ৫০০,০০০টি অতিরিক্ত শ্রেণিকক্ষ ও ১,৫০,০০০ জন অতিরিক্ত শিক্ষক নিযুক্তও করা হয়। ২০০৬-০৭ সালে, শিক্ষা উপকরের মাধ্যমে রাজস্ব থেকে প্রাথমিক শিক্ষা তহবিল ৮৭৪৬ কোটি টাকা হস্তান্তর করার সিদ্ধান্ত নেওয়া হয়েছে।


title: সর্বশিক্ষা অভিযান

text: প্রাথমিক শিক্ষা সার্বজনিক করার জন্য সাংবিধানিক, আইনগত ও জাতীয় ঘোষণা এসএসএ মধ্যে পনের হস্তক্ষেপ করা হয়


title: সর্বশিক্ষা অভিযান

text:
এই অন্তর্ভুক্ত করা হয়েছে শ্রেণীকক্ষ নির্মাণ, পানি সুবিধা, যৌগ, প্রাচীর, ওয়াশ রুম, আলাদা দেয়াল, বিদ্যুতায়ন ও সিভিল মেরামত এবং বিদ্যমান সুবিধা পুনর্গঠন অন্তর্ভুক্ত মাথা তহবিলের অংশ এই খরচ করা হয়, কারণ অধিকাংশ গ্রামের স্কুল শোচনীয় অবস্থার এবং অনিরাপদ অবস্থায়. স্থানীয় সরকার সংস্থা এবং পিটিএ (পিতা বা মাতা-teurs এসোসিয়েশন) সাহায্যে, সিভিল নির্মাণ কাজ সম্পন্ন করা হয়. Sarva shiksha abhiyan গ্রামাঞ্চলে শিক্ষা মাত্রা উন্নতি হয়, কোর এর অবকাঠামো উন্নত করতে গুরুত্বপূর্ণ মানা. স্কুল সুবিধা ছাড়াও, উন্নতি, বিদ্যমান স্কুল সুবিধা বন্ধ করতে একই সিআরসি (ক্লাস্টার রিসোর্স সেন্টার) এবং BRC (ব্লক রিসোর্স সেন্টার) নির্মাণ করা হয়.
এসএসএ এর প্রধান উদ্যোগ. প্রাথমিক শিক্ষক শিক্ষণ পদ্ধতি, শিশু মনোবিজ্ঞান, শিক্ষা, মূল্যায়ন পদ্ধতি, এবং পিতা বা মাতা উপর প্রশিক্ষণ একটানা শিক্ষক প্রশিক্ষণ দেওয়া হয়. এই ধরনের প্রশিক্ষণ, প্রাথমিক শিক্ষক নির্বাচিত শিক্ষক গ্রুপ, যা প্রদান করা হয় পরে রিসোর্স পার্সন বলা হয়. শিক্ষক প্রশিক্ষণ প্রভাবশালী পিছনে ধারণা অধ্যাপনা এবং শেখার প্রক্রিয়া, নতুন উন্নয়ন সঙ্গে শিক্ষক হালনাগাদ করতে.


title: সর্বশিক্ষা অভিযান

text: এই প্রকল্পটি গ্রাম পর্যায়ে উল্লেখযোগ্য সাফল্য অর্জন করেছে। ২০০৪ সালে ভারতের কয়েকটি গ্রামে এই অভিযান শুরু করাহয় এবং প্রাথমিক শিক্ষা কেন্দ্রও খোলা হয়।


title: সর্বশিক্ষা অভিযান

text: এই প্রকল্পটি সর্বপ্রথম দক্ষিণ ভারতের, তামিলনাড়ু রাজ্যের একটি গ্রামে, সফলভাবে প্রয়োগ করা হয়। সবার জন্য শিক্ষা নিয়ে রাজ্য সরকারের সহায়তায় দরিদ্র শিশুদের জন্য বিকেলে খাবার পরিকল্পনা করা হয় এবং এর ফলে সাক্ষরতার হারে উল্লেখযোগ্য অগ্রগতি দেখা দিয়েছে। বেসরকারি সংগঠনগুলি অকুণ্ঠচিত্তে দরিদ্র মানুষেরর জন্যে জমি দান করে এবং গ্রাম পঞ্চায়েত কর্তৃক বিদ্যালয় নির্মাণকার্যও সম্পূর্ণ করা হয়।


title: অলিম্পিকে সুইডেন

text: সুইডেন আধুনিক অলিম্পিক গেমসের শুরু থেকে ১৯০৬ গ্রীষ্মকালীন অলিম্পিক বাদে সকল গ্রীষ্মকালীন গেমস এবং শীতকালীন গেমসে অংশগ্রহণ করেছে। তবে সুইডেন ১৯০৬ এথেন্স অলিম্পিকেও অংশগ্রহণ করেছিল, যা আইওসি কর্তৃক স্বীকৃতি পায়নি।


title: অলিম্পিকে সুইডেন

text: সুইডিশ ক্রীড়াবিদগন গ্রীষ্মকালীন অলিম্পিক গেমসে ৪৮৩টি এবং শীতকালীন অলিম্পিক গেমসে ১৪৪টি পদক জিতেছে।


title: অলিম্পিকে সুইডেন

text: সুইডেনে আন্তর্জাতিক অলিম্পিক কমিটির প্রতিনিধিত্বকারী সংগঠন সুইডিশ অলিম্পিক কমিটি ১৯১৩ সালে গঠিত হয়।


title: অলিম্পিকে সুইডেন

text: *"This table does not include six medals – three gold, two silver, and one bronze – awarded in the ১৯০৮ and ১৯২০ figure skating events."


title: অলিম্পিকে সুইডেন

text: *"This table includes six medals – three gold, two silver, and one bronze – awarded in the ১৯০৮ and ১৯২০ figure skating events."


title: বিধাননগর পৌরসংস্থা

text: বিধাননগর পৌরসংস্থা হল বিধাননগর ও রাজারহাট অঞ্চলের পরিকাঠামো ও প্রশাসনিক সেবা প্রদানকারি সংস্থা। এই পৌরসংস্থাটি ২০১৫ সালের ১৮ই জুনে চালু হয়। বর্তমানে এটি বিধাননগর, রাজারহাট ও মহিষবাথান পঞ্চায়েত -২ এলাকায় সেবা প্রদান করে থাকে। পৌরসংস্থাটির মোট ৪১টি ওয়ার্ড।


title: দেশি বোল

text: দেশি বোল বা দেশি ভোল (বৈজ্ঞানিক নাম:Raiamas bola) () হচ্ছে Cyprinidae পরিবারের এক প্রজাতির মাছ।


title: দেশি বোল

text: বাংলাদেশের ২০১২ সালের বন্যপ্রাণী (সংরক্ষণ ও নিরাপত্তা) আইনের রক্ষিত বন্যপ্রাণীর তালিকার তফসিল ২ অনুযায়ী এ প্রজাতিটি সংরক্ষিত।


title: দেশি বোল

text: এদের দেহ লম্বা এবং দেখতে ট্রাউট মাছের মত। মাথা চাপা, তুণ্ড সূচালো। মুখের চির বড়। এদের গায়ের রং কিছুটা ট্রাউট মাছের মত।


title: দেশি বোল

text: এই মাছ ভারত, নেপাল, বাংলাদেশ ও মায়ানমারে পাওয়া যায়।


title: দেশি বোল

text: আইইউসিএন বাংলাদেশ (২০০০) এর লাল তালিকা অনুযায়ী এই প্রজাতিটি বাংলাদেশে বিপন্ন হিসেবে বিবেচিত।


title: মীর্জা

text: মীর্জা বা মির্জা (ফার্সীঃ میرزا) শব্দটির উৎপত্তি ফার্সী আমীরজাদা (ফার্সীঃ امیرزاده) হতে, যার অর্থ আমীর-পুত্র। তবে এটি শুধু তৈমুর লং এর পরবর্তী বংশধরদের ব্যাবহার করতে দেখা গেছে। মির্জা বাংলাদেশ এবং বিভিন্ন দেশের মুসলিমদের পদবি হিসেবে ব্যবহৃত হয়।


title: হ্যামিল্টনের কোকসা

text: হ্যামিল্টনের কোকসা বা জয়া হিরালু বা তিলা বা চেদ্রা বা কোকসা (বৈজ্ঞানিক নাম:Barilius bendelisis) (ইংরেজি: Hamilton's Barila ) হচ্ছে Cyprinidae পরিবারের "Barilius" গণের একটি স্বাদুপানির মাছ। বাংলাদেশের ২০১২ সালের বন্যপ্রাণী (সংরক্ষণ ও নিরাপত্তা) আইনের রক্ষিত বন্যপ্রাণীর তালিকার তফসিল ২ অনুযায়ী এ প্রজাতিটি সংরক্ষিত।


title: হ্যামিল্টনের কোকসা

text: এদের দেহ গভীর ও চাপা। অংকীয়ভাগ পৃষ্ঠীয়ভাগ অপেক্ষায় অধিক উত্তল। মুখের চির মধ্যম প্রকৃতির।


title: হ্যামিল্টনের কোকসা

text: এই মাছ ভারত, নেপাল, বাংলাদেশ ও পাকিস্তানে পাওয়া যায়।


title: হ্যামিল্টনের কোকসা


title: গাজী

text: গাজী (আরবীঃ غازی) শব্দটির উৎপত্তি আরবী গজওয়া (আরবীঃ غزوا) হতে। গাজী শব্দের অর্থ যুদ্ধে বিজয়ী বীর। গাজী বাংলাদেশ এবং পৃথিবীর বিভিন্ন দেশের মুসলিমদের পদবি হিসেবে ব্যবহৃত হয়ে থাকে।